1-23-5756

 

KOHTUOTSUS

EESTI VABARIIGI NIMEL

|  |  |
| --- | --- |
| **Kohus** | Harju Maakohus |
| **Otsuse tegemise aeg ja koht** | 03. detsember 2024, Tallinn |
| **Kriminaalasja number** | 1-23-5756 (23230100051) |
| **Kohtukoosseis** | Eesistuja Märt TomingRahvakohtunikud Karin Jagant ja Meelis Kurgpõld |
| **Kohtuistungi sekretär** | Eda Loor |
| **Tõlk** | Zemfira Lampmann, Maksim Tšurkin, Natalija Mehh, Natalja Smirnova, Eevi Pant |
| **Kriminaalasi** | Mihhail Vassiljev´i süüdistus KarS § 184 lg 21 järgiüldmenetlus  |
| **Prokurör** | Liis Vainola, Joonatan Hallik |
| **Süüdistatav** | Mihhail Vassiljev |
|  | Ik: 39604080223, määratlemata kodakondsus, emakeel: vene keel, haridus: põhiharidus, töökoht: ei tööta, viimane teadaolev elukoht Eesti Vabariigis: Ringi 11-72, Maardu, Harju maakond, alates 14.10.2024 asukoht teadmata.Tõkend: kahtlustatavana kinni peetud 09.08.2023 kuni 11.08.2023, elukohast lahkumise keeld alates 15.08.2023. Harju Maakohtu 14.10.2024 määrusega kuulutati süüdistatav tagaotsitavaks, Harju Maakohtu 14.10.2024 vahistamismäärusega kohaldati tõkendit vahistamine.Varasem karistatus: kaks kehtivat kriminaalkaristust, viimati karistatud Harju Maakohtu 19.10.2017 otsusega nr 1-17-6899 KarS § 214 lg 2 p 1, 4, 5; § 199 lg 2 p 7, 9; § 4231 järgi ja KarS § 64 lg 1 alusel vangistus 4 aastat ja 5 kuud. KarS § 65 lg 2 ja § 73 lg 4 alusel moodustati liitkaristus Harju Maakohtu 26.05.2015 otsusega mõistetud karistusega, suurendades karistust ning liitkaristuseks mõisteti vangistus 7 aastat ja 27 päeva. Tartu Maakohtu 03.12.2020 määrusega vabastati karistuse kandmiselt tingimisi enne tähtaega katseajaga kuni 03.05.2024. Ära kandmata karistus vangistus 3 aastat. 4 kuud ja 12 päeva. |
| **Kaitsja** | Advokaat Andres Simson, advokaat Alar Neiland. |
| **RESOLUTSIOON** |  |
| 1. **Mihhail Vassiljev** süüdi tunnistada KarS § 184 lg 21 ettenähtud kuriteo toimepanemises ja mõista temale karistuseks tähtajaline vangistus 17 (seitseteist) aastat.
2. KarS § 65 lg 2 ja § 76 lg 8 alusel moodustada liitkaristus Harju Maakohtu 19.10.2017 otsusega nr 1-17-6899 mõistetud ja ära kandmata karistuse osaga, s.o vangistusega 3 (kolm) aastat, 4 (neli) kuud ja 12 (kaksteist) päeva, ning mõista kohtuotsuste kogumis liitkaristuseks KarS § 45 lg 1 ja § 65 lg 2 ls 2 alusel tähtajaline vangistus 20 (kakskümmend) aastat.
3. KarS § 68 lg 1 alusel arvestada karistusaja hulka eelvangistus, s.o kahtlustatavana kinnipidamise aeg 09.08.2023 kuni 11.08.2023, s.o 3 (kolm) päeva, lugedes mõistetud karistusest ära kandmata karistuseks tähtajalise vangistuse 19 (üheksateist) aastat, 11 (üksteist) kuud ja 27 (kakskümmend seitse) päeva.
4. Mõistetud ja ära kandmata karistuse kandmise alguseks lugeda Mihhail Vassiljevi vanglasse saabumise aeg või tema kinnipidamise ja vanglasse toimetamise aeg.
5. Mihhail Vassiljevi suhtes Harju Maakohtu 14.10.2024 vahistamismäärusega kohaldatud tõkend vahistamine jätta muutmata ja süüdistatava Mihhail Vassiljevi osas alustatud tagaotsimisemenetlus tühistamata.
6. KarS § 82 lg 1 p 1 kohaselt otsust ei asuta täitma, kui esimese astme kuriteo asjas tehtud kohtuotsuse jõustumisest on möödunud 5 aastat. KarS § 82 lg 2 p 1 kohaselt otsuse täitmise aegumine peatub ajaks, mil isik hoidub kõrvale talle kohaldatud karistuse kandmisest.

**Menetluskulu**1. Mihhail Vassiljevilt välja mõista KrMS § 173 lg 1 p 1; § 175 lg 1 p 3, 4 ja 9; § 179 lg 1 p 1; § 180 lg-te 1 ja 3 alusel
* esimese astme kuriteos süüdimõistva kohtuotsusega kaasnev sundraha 2050 (kaks tuhat viiskümmend) eurot;
* narkootilise aine ekspertiisi nr 22E-AN0298 teostamise kulust 84 eurost 1/2 , s.o 42 (nelikümmend kaks) eurot;
* narkootilise aine ekspertiisi nr 23E-AN0571 teostamise kulust 1260 eurost 1/2 , s.o 630 (kuussada kolmkümmend) eurot;
* narkootilise aine ekspertiisi nr 23E-AN0308 teostamise kulust 1008 eurost 1/2 , s.o 504 (viissada neli) eurot;
* DNA-ekspertiisi nr 23E-GE0384 teostamise kulust 3249 eurost osa, s.o 418 (nelisada kaheksateist) eurot;
* DNA-ekspertiisi nr 23E-GE0236 teostamise kulust 1197 eurost osa, s.o 418 (nelisada kaheksateist) eurot;
* Sõrmejäljeekspertiisi nr 23E-SS0018 teostamise kulust 663 eurost 1/2, s.o 331 (kolmsada kolmkümmend üks) eurot ja 50 (viiskümmend) senti;
* määratud kaitsjale Merike Allikmäe kohtueelses menetluses määratud tasu 140 (sada nelikümmend) eurot ja 40 (nelikümmend) senti;
* määratud kaitsjale Alar Neiland kohtumenetluses määratud tasu 3707 (kolm tuhat seitsesada seitse) eurot ja 58 (viiskümmend kaheksa) senti;

s.o kokku menetluskulu 8241 (kaheksa tuhat kakssada nelikümmend üks) eurot ja 48 (nelikümmend kaheksa) senti, mis tuleb kohtuotsuse jõustumisest 30 päeva jooksul tasuda kohtuotsuse lisana koostatavas makseinfos märgitud Maksu- ja Tolliametiarveldusarvele, märkides kohustusliku viitenumbri ja selgituse: „Menetluskulud kriminaalasjas nr 1-23-5756“. Makseinfo koos viitenumbriga tehakse Mihhail Vassiljevile kättetoimetatavaks e-toimiku süsteemis. Menetluskulude tähtaegse tasumata jätmise korral loetakse maksetähtaeg saabunuks ja kogu nõue suunatakse täitemenetluse läbiviimiseks kohtutäiturile täitemenetluse seadustikus sätestatud korras.**Konfiskeerimine**1. KarS § 832 lg 1 ja § 184 lg 5 p 2 alusel konfiskeerida Mihhail Vassiljevi kahtlustatavana kinnipidamisel ja tema elukoha läbiotsimisel leitud ja ära võetud ning Harju Maakohtu 13.09.2023 määrusega nr 1-23-5139 laiendatud konfiskeerimise tagamiseks arestitud ja Rahandusministeeriumi tagatiskontole kantud Mihhail Vassiljevi vara, s.o sularaha 18 110 (kaheksateist tuhat ükssada kümme) eurot.
2. KarS § 832 lg 1 ja § 84 alusel konfiskeerida laiendatud konfiskeerimise asendamiseks Mihhail Vassiljevi elukohast Õismäe tee 6-32, Haabersti linnaosa, Tallinn, Harju maakond leitud ja ära võetud ning Harju Maakohtu 13.09.2023 määrusega nr 1-23-5139 laiendatud konfiskeerimise asendamise summas 22 585,20 eurot tagamiseks arestitud Mihhail Vassiljevile kuuluvad vallasasjad: televiisor „Hisense 50A7500F“ (keskmise väärtusega 406,50 eurot), sülearvuti Lenovo Ideapad 100s-14 koos toitejuhtmega (keskmise väärtusega 264,59 eurot), käekell Ralph Christian Armani Exchange AX1368 (keskmise väärtusega 77,50 eurot), neli kuldset värvi ketti, märkega 585 ja kogukaaluga 22,5 grammi (keskmise väärtusega 653,18 eurot, asitõendi vastuvõtmise ja üleandmise akt nr 23ATH25770), pihuarvuti „Google pixel 6 pro“ koos karbiga (keskmise väärtusega 619,79 eurot), käekell „Apple“ 6 seeria (keskmise väärtusega 477,50 eurot), Apple iPhone 11 Pro Max 64GB (keskmise väärtusega 615,66 eurot) ja Apple iPhone 14 Pro Max 128 GB (keskmise väärtusega 1360,48 eurot) (asitõendi üleandmise-vastuvõtmise akt nr 23ATH25771).
3. KarS § 832 lg 1 ja § 84 alusel Mihhail Vassiljevilt välja mõista laiendatud konfiskeerimisele kuulunud vara väärtusele vastava summa 47 500 eurot ja osaliselt sama otsusega samal eesmärgil resolutsiooni punktides 8, 9 konfiskeeritud summade vahe, s.o 24 915 (kakskümmend neli tuhat üheksasada viisteist) eurot.
4. KarS § 831 lg 1 ja § 84 alusel Mihhail Vassiljevilt välja mõista tahtliku süüteoga saadud ja konfiskeerimisele kuulunud vara väärtusele vastav summa 25 642 (kakskümmend viis tuhat kuussada nelikümmend kaks) eurot ja 80 (kaheksakümmend) senti.
5. KarS § 832 lg 1 ja § 84 alusel Mihhail Vassiljevilt välja mõista süüteo toimepanemise vahendi väärtusele vastav summa, s.o laiendatud konfiskeerimisele kuulunud vara väärtusele vastav summa 14 250 (neliteist tuhat kakssada viiskümmend) eurot.
6. Rannametsa tee 4, Pärnu linn, Pärnumaa hoiustatud süüteo toimepanemise vahend, s.o sõiduk BMW X5 registreerimismärgiga SY510WE (Vin: WBAFA72010LN30888) konfiskeerida koos asitõendite vastuvõtu-üleandmise aktiga nr 23ATH25772 Põhja prefektuuri asitõendite hoidlas pakendis nr 1 hoiustatud läbipaistvate kilekaantega mapi ja selles olevate inglisekeelsete sõiduki dokumentidega KarS § 83 lg 1 alusel kui tahtliku süüteo toimepanemiseks kasutatud vahend.
7. KarS § 85 lg 1 kohaselt läheb konfiskeeritu riigi omandisse.

**Asitõendid**1. Põhja prefektuuri asitõendite hoidlasse akti nr 23ATH25772 alusel hoiustatud 7 pakendit:
2. Pakend 1: vaakumpakend koos maalriteibiga (pakend Matk-19), roheline märkmepaber, kirjega „+37257918719, Roobu 2 Maardu, 74111 Harju maakond“, ekspertiisiaktiga nr 23E-SS018 tagastatud pappkarp, milles kaks kilepakendit, papp-karbi tükk, papp-pakend, paberilipik, pabervoldik, silikoonist kork, fooliumkaanega tühi plastpudel, termipaberlipik (pakendid 1-4) konfiskeerida kui süüteo toimepanemiseks kasutatud vahendid KarS § 83 lg 1 alusel ja hävitada kui väärtuseta asjad KrMS § 126 lg 3 p 4 alusel. Sõidukist BMW reg. märgiga SY510WE ära võetud läbipaistvate kilekaantega mapp inglisekeelsete dokumentidega (Lisa 1) kuuluvad konfiskeeritava sõiduki juurde ja tuleb jätta sõiduki juurde kuni sõiduki lõpliku saatuse otsustamiseni.
3. Pakend 2: punane kohver, milles on pappkarp, milles omakorda lauamäng Take 5, sini-musta värvi seljakott, rohelised püksid, mustad püksid kirjega Recco, mustad püksid kirjega Trail, punane kiiver, kohvri nagi Samsonite Worldproof, teibitud kiletükid, millel valge leht kirjega „Artem Viktorov“ konfiskeerida KarS § 83 lg 1 alusel kui tahtliku süüteo toimepanemiseks kasutatud vahendid ja hävitada KrMS § 126 lg 3 p 4 alusel kui väärtuseta asjad.
4. Pakend 3: punane kohver, milles on kilekott, milles puidust mänguasjad, musta-kollast värvi kott, milles kaks sinist punasega töökitlit HaVeP 2000 suurus 58, hallikas-roosa spordikott, milles seelik kirjega Miss Amerika, kirju pusa, Non Grada, pruun pusa kirjega New Balance, sinised teksased Fabienne Chapot, roosad tunked kirjega Mountain Peak, hall seljakott Eastpak, kohvri nagi Samsonite, punane võtmehoidja valgest metallist võtmega konfiskeerida KarS § 83 lg 1 alusel kui tahtliku süüteo toimepanemiseks kasutatud vahendid ja hävitada KrMS § 126 lg 3 p 4 alusel kui väärtuseta asjad.
5. Pakend 4: sinine kohver, milles on kaks kilekotti puidust mänguasjadega, võimlemismatt, hall pleed, hallid tunked kirjega Snovgear, must laste tekk kirjega Play Go, puidust mäng Play Tive Junior karbis, 2 pakki komme Haribo, 2 pakki komme Enjoy Mix, kilekott puidust mänguklotsidega konfiskeerida KarS § 83 lg 1 alusel kui tahtliku süüteo toimepanemiseks kasutatud vahendid ja hävitada KrMS § 126 lg 3 p 4 alusel kui väärtuseta asjad.
6. Pakend 5: kollane kohver, milles on punased püksid Worldwide, must seljakott BlackBerry, mustad tunked Colorado, suusasaapad Salomon suurus 28,5 konfiskeerida KarS § 83 lg 1 alusel kui tahtliku süüteo toimepanemiseks kasutatud vahendid ja hävitada KrMS § 126 lg 3 p 4 alusel kui väärtuseta asjad.
7. Pakend 6: A. Kulkovi elukoha Nõmme tee 11-67, Tallinn läbiotsimisel leitud ja ära võetud esemed: soonsulguriga kilokott (pakend Kulkov-1), menetleja pakend (Kulkov-2), 2 vaakumpakendit (pakend Kulkov 3-4), avatud vaakumpakend ja märkmepaber kirjega „71.50“ (pakend Kulkov-5), menetleja pakend (Kulkov-6), soonkinnisega kilekott (pakend Kulkov-7), kaanega plastkarp (pakend Kulkov-8), vaakumpakend valge paberlipikuga kirjega „50“ (pakend Kulkov-9), 2 soonkinnisega kilekotti (pakend Kulkov-10), vaakumpakend kirjega „194“ (pakend Kulkov-12). Soonsulguriga kilekotid, vaakumpakendid, märkmepaber konfiskeerida KarS § 83 lg 1 alusel kui tahtliku süüteo toimepanemise vahendid ja hävitada koos menetleja pakenditega KrMS § 126 lg 3 p 4 alusel kui väärtuseta asjad.
8. Pakend 7: ekspertiisist tagastatud ja pakendatud esemed, milleks on: must kilepakend koos 10 vaakumpakendi ja 10 läbipaistva kaanega musta plastkarbiga (pakend Pakk 1, sinine kohver, 10 pakki), must kilepakend koos 4 vaakumpakendi ja 4 läbipaistva kaanega musta plastkarbiga (pakend Pakk 1, kollane kohver, 4 pakki), must kilepakend koos 6 vaakumpakendi ja 6 läbipaistva kaanega musta plastkarbiga (pakend Pakk 2, kollane kohver 6 pakki), must kilepakend (pakend Hyundai-9), must kilepakend (pakend Hyundai-18), 8 läbipaistvat vaakumkilepakendit, milles musta värvi plastikkarbid (pakendid Hyundai 1-8), 8 läbipaistvat vaakumkilepakendit, milles musta värvi plastikkarbid (pakendid Hyundai 10-17) konfiskeerida KarS § 83 lg 1 alusel kui tahtliku süüteo toimepanemiseks kasutatud vahendid ja hävitada KrMS § 126 lg 3 p 4 alusel kui väärtuseta asjad.
9. Nikita Baranovskise mobiiltelefonil Samsung Galaxy S21, SN: R58M41ZGK5Y, IMEI1: 356261106616723, IMEI2: 356262106616721 asuvatest andmetest loodud koopiafail, mis asub Maksu- ja Tolliameti uurimisosakonna andmelaos hävitada KrMS § 126 lg 3 p 4 alusel kui väärtuseta asi, kustutades koopiafaili andmelaos.
10. Alexey Kulkovi mobiiltelefoni Huawei Mate 20 Pro (LYA-L29), IMEI1: 862854043937686; IMEI2: 8628540439477693 ja mobiiltelefoni Apple iPhone 7 Plus (A1784), IMEI: 355356087250673 raportfailid, töödeldud andmestik ja jäädvustatud fotod, mis on hoiustatud PPA Keskkriminaalpolitsei andmehoidlas, hävitada KrMS § 126 lg 3 p 4 alusel kui väärtuseta asjad, kustutades failid, andmestikud ja fotod andmelaos.
11. Renāts Granovskise mobiiltelefoni Apple iPhone 7 (A1778), IMEI: 355324081992252 raportfailid, töödeldud andmestik ja jäädvustatud fotod, mis on hoiustatud PPA Keskkriminaalpolitsei andmehoidlas, hävitada KrMS § 126 lg 3 p 4 alusel kui väärtuseta asjad, kustutades failid, andmestiku ja fotod andmehoidlas.
12. Renāts Granovskise mobiiltelefoni Apple iPhone 14 Pro Max, IMEI1: 359265380436739, IMEI2: 359265380228698 raportfailid, töödeldud andmestik ja jäädvustatud fotod, mis on hoiustatud PPA Keskkriminaalpolitsei andmehoidlas, hävitada KrMS § 126 lg 3 p 4 alusel kui väärtuseta asjad, kustutades failid, andmestiku ja fotod andmehoidlas.
13. Mihhail Vassiljevi mobiiltelefoni Apple iPhone 11 Pro, IMEI1: 352870112857990, IMEI2:

352870112814330 raportfailid, töödeldud andmestik ja jäädvustatud fotod, mis on hoiustatud PPA Keskkriminaalpolitsei andmehoidlas, hävitada KrMS § 126 lg 3 p 4 alusel kui väärtuseta asjad, kustutades failid, andmestiku ja fotod andmehoidlas. 1. Mihhail Vassiljevi mobiiltelefoni Apple iPhone 14 Pro Max (A2894) IMEI1: 358281860119027, IMEI2: 358281860054687 raportfailid, töödeldud andmestik ja jäädvustatud fotod, mis on hoiustatud PPA Keskkriminaalpolitsei andmehoidlas, hävitada KrMS § 126 lg 3 p 4 alusel kui väärtuseta asjad, kustutades failid, andmestiku ja fotod andmehoidlas.
 |
| **Edasikaebamise kord** |  |
| Kohtuotsusele võib KrMS § 318 lg 1 ja § 319 lg 2 alusel kohtumenetluse pool, kui ta esimese astme kohtu otsusega ei nõustu, esitada apellatsiooni. Apellatsioon esitatakse ringkonnakohtule kirjalikult 30 päeva jooksul alates otsuse avalikult teatavakstegemisest. Vahistatud või muul alusel kinnipidamisasutuses viibiva menetlusosalise ja kinnipidamisasutuses viibiva süüdistatava kaitsja puhul arvutatakse apellatsioonitähtaega kohtuotsuse kättetoimetamisest kinnipidamiskohas viibivale isikule. KrMS § 319 lg 4 kohaselt jäetakse apellatsioon läbi vaatamata ja tagastatakse kohtumääruse alusel, kui apellatsioonitähtaeg on mööda lastud. Menetluskulusid on võimalik vaidlustada vastavalt KrMS § 189 lg-le 3 kohtuotsusest eraldi, s.o määruskaebemenetluse korras vastavalt KrMS § 387 lg-le 1, esitades määruskaebuse 15 päeva jooksul, alates päevast, mil isik sai vaidlustatavast kohtumäärusest teada või pidi teada saama, vaidlustatava kohtumääruse teinud kohtule. |

* + - 1. **SÜÜDISTUS**

27.09.2024 esitas prokurör KrMS § 268 lg 2 alusel muudetud süüdistuse terviktekstina.

**Mihhail Vassiljevit** süüdistatakse muudetud süüdistuse kohaselt selles, et tema ebaseaduslikult suures koguses (s.o koguses, mis tekitab narkojoobe enam kui 10 isikule) narkootiliste ainete (amfetamiini, kokaiini, hašiši, kanepi, metonitaseeni ja protonitaseeni) käitlemises grupis ühiselt ja kooskõlastatult **koos Renāts Granovskisega**, tehes seda suure varalise kasu saamise eesmärgil (s.o eesmärgiga teenida tulu rohkem kui 40 000 eurot).

Nii süüdistatakse Mihhail Vassiljevit selles, et nemad Renāts Granovskisega alustasid ühiselt ja kooskõlastatult kohtueelse menetlusega tuvastamata ajast, kuid vähemalt alates 2022. aasta suvest kohtueelse menetlusega täpselt tuvastamata kohas ja isikutelt narkootiliste ainete omandamist ja sisseveo organiseerimist välisriikidest (Madalmaade Kuningriigist ja Läti Vabariigist) Eesti Vabariiki ja narkootilise aine edasimüügi organiseerimist Eesti Vabariigis. Mihhail Vassiljev värbas 2022.a sügisel narkootiliste ainete kulleriks ja peitjaks Eesti Vabariigis Alexey Kulkovi, kelle ülesandeks oli narkootiliste ainete kohvrite transpordiettevõtetelt vastu võtmine, narkootiliste ainete hoiustamine enda elukohas, nende ümberpakendamine ja peitmine klientidele. Renāts Granovskis ja Mihhail Vassiljev korraldasid ühiselt ja kooskõlastatult narkootiliste ainete omandamise välisriigist ning tarne Eesti Vabariiki kasutades transpordiettevõtteid, kes tarnisid narkootilise aine Eesti Vabariiki, mis oli pakendatud kohvritesse. Narkootilisi aineid müüdi Eesti Vabariigis edasi Tallinnas ja Harjumaal ning anti ühiselt ja kooskõlastatult Renāts Granovskise, Mihhail Vassiljevi ja Alexey Kulkovi poolt korduvalt kohtueelse menetlusega tuvastatud (Roman Mayakov) ja tuvastamata isikutele ebaseaduslikult edasi. Omavahel suhtlemiseks ja tegevuse konspireerimiseks kasutasid Renāts Granovskis, Mihhail Vassiljev ja Alexey Kulkov krüpteerimist võimaldavat suhtlusrakendust Telegram, kus kasutati koodnimesid. Nii kasutas Renāts Granovskis kasutajanime „smokinemo“, Mihhail Vassiljev kasutajanime „Big B“ ja Alexey Kulkov kasutajanime „Uugv“.

Selliselt omandasid Renāts Granovskis ja Mihhail Vassiljev ühiselt ja kooskõlastatult kohtueelse menetluse käigus tuvastamata ajal ja isikult narkootilist ainet kokaiini, kanepit ning seni tuvastamata narkootilisi aineid, mis toimetati seni tuvastamata isikute poolt Renāts Granovskise ja Mihhail Vassiljevi korraldusel 2022.a sügisel ja aasta lõpus seni täpselt tuvastamata ajal kahel korral, millest esimesel korral olid narkootilised ained pakendatud helesinisesse kohvrisse ning teisel korral tumesinisesse kohvrisse, Tallinna linnas Alexey Kulkovi kätte. Nii omandasid Renāts Granovskis ja Mihhail Vassiljev 1002 grammi kokaiini, mida Alexey Kulkov hoidis Renāts Granovskise ja Mihhail Vassiljevi korraldusel enda elukohas. Osa eelnimetatud ainest andis Alexey Kulkov Renāts Granovskise ja Mihhail Vassiljevi korraldusel edasi kohtueelses menetluses tuvastatud (Roman Mayakov) ja tuvastamata isikutele ja osa leiti ja võeti ära 16.04.2024.a Alexey Kulkovi elukoha läbiotsimise käigus.

Selliselt omandasid Renāts Granovskis ja Mihhail Vassiljev ühiselt ja kooskõlastatult Läti Vabariigist narkootilist ainet amfetamiini, mis toimetati nende juhistel 22.02.2023.a kell 14.39.45 Ikla piiripunkti kaudu Läti Vabariigist Eesti Vabariiki. Nii saabus Eesti Vabariiki autotreiler Renault Master Läti Vabariigi registreerimismärgiga NH8276, mille peal sõiduauto BMW X5 Inglismaa registreerimismärgiga SY510WE. Sõiduki BMW X5 pagasiruumi olid paigutatud kaks numbrikombinatsiooniga lukustatud kohvrit. Nimetatud autotreiler peatati 22.02.2023.a kell 15.15 Pärnu linnapiiris Piirikohviku bussipeatuse juures ning Pärnus, aadressil Rannametsa tee 4 teostatud läbivaatusega leiti ja võeti sõidukist ära kaks lukustatud kohvrit, milles mõlemas kokku 20 pakendit valge pastataolise ainega kogumassiga enne kuivatamist 19,64 kg ning kuivatatult kogumassiga 6,370 kg mis sisaldab 72% amfetamiini, ehk 4,586 kg puhast amfetamiini.

Selliselt omandasid Renāts Granovskis ja Mihhail Vassiljev ühiselt ja kooskõlastatult kohtueelse menetluse käigus tuvastamata ajal ja isikult narkootilist ainet kokaiini, millest osa, s.o valget värvi pulbri ja ainetükkide segu massiga 49,07 g, mis sisaldab 80% kokaiini ehk 39,3 g puhast kokaiini, pani Alexey Kulkov Renāts Granovskiselt saadud juhiste kohaselt 22.02.2023.a kella 16.35 Tallinnas aadressil Loitsu 10 juures pargitud sõiduauto VW Passat registreerimismärgiga 162BRB juhiukse sahtlisse. Nimetatud kokaiini müügi eest sai Renāts Granovskis 03.03.2023.a ajavahemikul kell 23.41-00.11 Tallinnas Lasnamäe piirkonnas sõiduautos VW Passat registreerimismärgiga 162BRB Roman Mayakovilt vastu 3900 eurot.

Selliselt omandasid Renāts Granovskis ja Mihhail Vassiljev ühiselt ja kooskõlastatult Madalmaade Kuningriigist narkootilist ainet amfetamiini, mis toimetati Mihhail Vassiljevi juhistel 14.04.2023.a Valga piiripunkti kaudu Eesti Vabariiki rahvusvahelise transporditeenusega tegeleva firma Estolink Eesti OÜ-le kuuluva bussiga IVECO registreerimismärgiga 541RNX. Nimetatud buss peatus 16.04.2023.a kella 19.00 ajal Tallinnas, Puhkekodu tee 92 juures ning bussist tõsteti Renāts Granovskiselt saadud juhiste kohaselt üle sõidukisse BMW registreerimismärgiga 483BTR kaks reisikohvrit. Mihhail Vassiljevilt saadud juhiste kohaselt tõstis Alexey Kulkov 16.04.2023.a kell 20.51 eelnimetatud sõidukist BMW enda kasutuses olevasse sõiduautosse Hyundai registreerimismärgiga 103BDS eelnimetatud kaks kohvrit ning 16.04.2023.a kell 21.09 peeti Alexey Kulkov Tallinnas aadressil Lastekodu tn 10 sõiduautos Hyundai registreerimismärgiga 103BDS kahtlustatavana kinni. Sõidukis Hyundai i30 registreerimismärgiga 103BDS teostati 16.04.2023.a algusega kell 22.00 läbiotsimine, mille käigus leiti ja võeti sõidukist ära:

* + esimesest punast värvi plastikust kohvrist 8 pakendit valget värvi pulbriga kogumassiga enne kuivatamist 7,816 kg ning kuivatatult massiga kokku 2,453 kg, mis sisaldab 73% amfetamiini ehk 1,791 kg puhast amfetamiini;
	+ teisest punast värvi plastikust kohvrist 8 pakendit valget värvi pulbriga kogumassiga enne kuivatamist 7,790 kg ning kuivatatult massiga kokku 2,457 kg, mis sisaldab 73% amfetamiini ehk 1,794 g puhast amfetamiini.

Osa eelnevalt ühiselt ja kooskõlastatult Renāts Granovskise ja Mihhail Vassiljevi poolt omandatud narkootilistest ainetest hoidis Alexey Kulkov ühiselt ja kooskõlastatult Renāts Granovskise ja Mihhail Vassiljeviga enda elukohas aadressil Tallinnas, Nõmme 11-67 kuni 16.04.2023.a, mil algusega kell 23.25 teostatud läbiotsimisega leiti ja võeti ära:

* soonsulguriga kilekott, milles pruunid ainetükid massiga 38,79 g on kanepist valmistatud hašiš, mille tetrahüdrokannabinooli (edaspidi: THC) sisaldus on 23%;
* pruun ainetükk massiga 6,72 g on kanepist valmistatud hašiš, mille THC sisaldus on 23%;
* kilepakend, milles pruunikasrohelised taimeosad massiga 422,4 g on kanepiõisikud, kilepakend, milles pruunikasrohelised taimeosad massiga 512,9 g on kanepiõisikud, mille THC sisaldus on 9,7%;
* kilepakend, milles kollakas pulber massiga 68,06 g sisaldab 10% metonitaseeni, pulbris sisaldub 6,81 g metonitaseeni;
* valge kokku pressitud pulber massiga 98,17 g sisaldab 73% kokaiini, pulbris sisaldub 71,7 g kokaiini;
* soonsulguriga kilekott, milles kollakas pulber massiga 169,7 g sisaldab 7,8% metonitaseeni, pulbris sisaldub 13,2 g metonitaseeni;
* plastkarp, milles kollakas pulber massiga 517,2 g sisaldab 12% protonitaseeni, pulbris sisaldub 62,1 g protonitaseeni;
* kilepakend, milles kollakas pulber massiga 49,84 g sisaldab 8,9% metonitaseeni, pulbris sisaldub 4,44 g metonitaseeni;
* soonsulguriga kilekott, milles kollakas pulber massiga 98,41 g sisaldab 9,9% metonitaseeni, pulbris sisaldub 9,74 g metonitaseeni;
* kilepakend, milles kollakas pulber massiga 193,5 g sisaldab 9,2% metonitaseeni, pulbris sisaldub 17,8 g metonitaseeni.

Käesoleva kriminaalasja raames on tuvastatud, et Mihhail Vassiljev ja Renāts Granovskis on käidelnud narkootilisi aineid edasimüügi eesmärgil vähemalt **233 373,8 euro** väärtuses alljärgnevalt:

* vähemalt 35,246 kg amfetamiini väärtusega vähemalt **105 738 eurot** (arvestades amfetamiini minimaalset hulgihinda 3000 eurot/1kg).
* vähemalt 935,3 grammi kanepit väärtusega vähemalt **5 611,8 eurot** (arvestades kanepi minimaalset hulgihinda 6000 eurot/1kg).
* vähemalt 579,5 grammi metonitaseeni väärtusega vähemalt **23 180 eurot** (arvestades metonitaseeni minimaalset hulgihinda 40 eurot/1g).
* vähemalt 517,2 grammi protonitaseeni väärtusega vähemalt **20 688 eurot** (arvestades protonitaseeni minimaalset hulgihinda 40 eurot/1g).
* vähemalt 1002 grammi kokaiini väärtusega vähemalt **78 156 eurot** (arvestades, et Mihhail Vassiljev ja Renāts Granovskis müüsid kokaiini hinnaga 78 eurot/1 g).

Sellest tulenevalt panid Mihhail Vassiljev ja Renāts Granovskis alates 2022.a suvest kuni 2023.a aprilli keskpaigani toime suures koguses erinevate narkootiliste ainete ebaseadusliku käitlemise suure varalise kasu saamise eesmärgil, kuivõrd karistusseadustiku § 121 p 2 kohaselt moodustab suure varalise kasu 40 000,00 eurot.

*Narkootiliste ja psühhotroopsete ning nende lähteainete seaduse (edaspidi NPALS) § 2 p 3 kohaselt on käitlemine narkootiliste või psühhotroopsete ainete või lähteainete omamine, valdamine, vahendamine, tarbimine, kasvatamine, korjamine, valmistamine, tootmine, töötlemine, pakkimine, säilitamine, hoidmine, laadimine, vedu, sisse- ja väljavedu, tolliprotseduuri transiit rakendamine (edaspidi transiit), tasu eest või tasuta tarnimine kolmandale isikule. NPALS § 3 lg 1 järgi on narkootiliste ja psühhotroopsete ainete käitlemine keelatud, välja arvatud meditsiinilisel või teaduslikul eesmärgil ning narkootiliste ainetega seotud kuritegude ennetamiseks, avastamiseks ning tõkestamiseks või nimetatud seaduses ettenähtud õppeotstarbel kasutamise eesmärgil.*

*Amfetamiin, kanep (v.a Euroopa Liidu ühtsesse põllukultuuride sordilehte võetud sordid, mille tetrahüdrokannabinooli (THC) sisaldus ei ületa 0,3%) ja selle töötlemisproduktid (nt hašiš), metonitaseen ning protonitaseen kuuluvad NPALS § 31 lõike 1 ja § 4 lõike 15 alusel kehtestatud ja sotsiaalministri 18. mai 2005 määrusega nr 73 vastu võetud „Narkootiliste ja psühhotroopsete ainete nimekirjad ning nende ainete meditsiinilisel ja teaduslikul eesmärgil käitlemine“ lisa 1 narkootiliste ja psühhotroopsete ainete I nimekirja ning kokaiin kuulub II nimekirja.*

*Vastavalt NPALS § 3¹ lg 3 loetakse narkootilise aine suureks koguseks aine kogus, millest piisab joobe tekitamisekskümnele inimesele. Amfetamiini puhul piisab kümnele inimesele joobe tekitamiseks 1,3 grammist, 7,5 grammist kanepist, 1 grammist hašišest, keskmiselt 0,00025-0,001 grammist protonitaseenist, keskmiselt 0,0005-0,002 grammist metonitaseenist ja 0,65 grammist kokaiinist. Nii käitlesid Renāts Granovskis ja Mihhail Vassiljev narkootilist ainet hašišit koguses, mis tekitaks narkojoobe vähemalt 455 inimesele, narkootilist ainet kanepit koguses, mis tekitaks narkojoobe vähemalt 1247 inimesele, narkootilist ainet kokaiini koguses, mis tekitaks narkojoobe vähemalt 1707 inimesele, narkootilist ainet amfetamiini koguses, mis tekitaks narkojoobe vähemalt 62 853 inimesele, narkootilist ainet protonitaseeni koguses, mis tekitaks narkojoobe vähemalt 621 000 – 2 484 000 inimesele (keskmiselt 1 552 500 inimesele) ja narkootilist ainet metonitaseeni koguses, mis tekitaks narkojoobe vähemalt 259 950 – 1 039 800 inimesele (keskmiselt 649 875 inimesele). Seega käitlesid Renāts Granovskis ja Mihhail Vassiljev narkootilisi aineid koguses, mis tekitaks kokku narkojoobe keskmiselt* ***2 268 637 inimesele****.*

**Seega süüdistatakse Mihhail Vassiljevit isikute grupis suures koguses narkootilise aine ebaseaduslikus käitlemises suure varalise kasu saamise eesmärgil, so KarS § 184 lg 2¹ järgi kvalifitseeritava kuriteo toimepanemises.**

* + - 1. **MAAKOHTU SEISUKOHT JA PÕHJENDUSED**

Kohus, kuulanud ära kaitsja ja prokuröri seisukohad ja kontrollinud kriminaalasjas kogutud ning kohtule esitatud kirjalikke tõendeid, süüdistatavate ja tunnistajate ütlusi, asub seisukohale, et süüdistatava süü talle inkrimineeritud kuriteo toimepanemises on tõendamist leidnud. Kriminaalasja kohtuliku uurimise käigus esitati kohtule süüdistusaktis viidatud tõendid, samuti kuulati üle isikulised tõendiallikad, s.h süüdistatav Mihhail Vassiljev. Enne kohtulikke vaidlusi lahkus süüdistatav Eesti Vabariigist Venemaa Föderatsiooni, rikkudes tema suhtes kehtinud tõkendit elukohast lahkumise keeld ning planeeritud kohtuistungitele enam ei ilmunud. Sellest tulenevalt kuulutas kohus süüdistatava tagaotsitavaks ja kohaldas süüdistatava suhtes tõkendit vahistamine alates 14.10.2024. Kohus leidis, et kriminaalasja kohtuliku arutamisega sai jätkata ka süüdistatava osavõtuta KrMS § 269 lg 2 p 2 sätestatud alusel, kuivõrd kohtuistungite ajad olid süüdistatavale teada ning need ajad korrati kohtu poolt igal eelneval istungil üle. Seega kohtuistungil kohalviibivale süüdistatavale kohtu etteloetud teatised võrdsustatakse kutse andmisega allkirja vastu KrMS § 164 lg 3 mõttes, mistõttu oli kohtukutse süüdistatavale kätte antud KrMS § 165 lg 2 tähenduses. Seejuures nähtub kohtule esitatud tõenditest, et süüdistatav lahkus 12.10.2024 Venemaa Föderatsiooni, kuid süüdistatava täpsema asukoha kohta kohtule andmeid ei esitatud ja nende esitamine ei ole ilmselgelt ka kujunenud rahvusvahelist olukorda arvestades võimalik. Seega ei ole süüdistatava asukohta võimalik tuvastada täpsemalt kui riigipõhiselt ja süüdistatava lahkumine vahetult enne kohtuliku arutamise lõppu viitab üheselt sellele, et süüdistatav hakkas Venemaa Föderatsiooni lahkudes kohtusse ilmumisest kõrvale hoidma. Seejuures lahkus süüdistatav riiki, milline on sõjas oma teise naaberriigiga ja kellega on vastastikune õigusabi sisuliselt lõppenud. Seega ei ole võimalik teha ka mingeid mõistlikke jõupingutusi süüdistatava asukoha tuvastamiseks ja leidmiseks. Kuna kriminaalasja kohtulik uurimine oli sisuliselt lõppenud, oli süüdistatavata edasine kohtulik arutamine võimalik ning kohus jätkas kriminaalasja kohtuliku arutamisega süüdistatava osavõtuta ning kuulutab kohtuotsuse süüdistatava tagaselja.

**22.02.2023 kokaiini käitlemist puudutavad tõendid**

Roman Mayakovi 06.09.2024 kohtuistungil antud ütluste kohaselt on ta 2021. aastal narkokuriteos süüdi mõistetud marihuaana ja MDMA käitlemise eest, mida sai Renāts Granovskise käest. Renātsi tunneb 5-6 aastat, tuttavaks said jalgpallitrennis. Hetkel on ka tema suhtes asi menetluses, oli sellega seoses vahi all ja siis politseile rääkis, et sai neid aineid Renāts Granovskise käest. Pärast vabanemist jätkas suhtlust Renātsiga seoses võlgade ja narkootikumidega, siis oli ka Renātsi usaldus tema vastu suurenenud, kuna ei olnud politseile temast midagi rääkinud. Tema teada Renāts jätkas narkootiliste ainete käitlemisega, peamiselt marihuaana, kokaiin ja amfetamiin. Eeldas, et ained pärinevat Lätist, kuna Renāts nii rääkis ja ta on sealt pärit. Peamiselt suhtlesid Telegramis, kokkusaamise koht oli tunnistaja juures aadressil Arbu 13, tavaliselt leppisid kohtumisel kokku uue kohtumise aja. Renāts kasutas peamiselt narkootiliste ainete edasi andmiseks kullereid aga vahel andis ka ise käest-kätte. Lätist einete toomiseks kasutas Renāts teiste inimeste abi, nimesid ei tea. Renāts tegeleb narkootiliste ainete müügiga koos Mihhail Vassiljevi ja Tofikuga. Mihhail ja Renāts töötasid tavaliselt koos nagu head sõbrad, tema teada korraldasid seda narkootiliste ainete käitlemist ja vedu koos. Teab seda, sest nad tihti tulid tema juurde kahekesi ja ise rääkisid sellest talle üsna tihti. Samuti Mihhail ütles, et kõike mida räägin Renātsile või ka talle rääkida, kõike, ka narkootilistest ainetest. Viimati Renāts ja Mihhail rääkisid, et saadud rahaga ostavad autosid ja tahavad teha autorendi firma, on juba koos 5 autot ostnud, keskmise hinnaga 20 000 eurot. Renāts Granovskis kasutas ise sõidukit BMW F10 (5. seeria, 535D) reg. märgiga 013RRR ja ühte Mercedest. Mihhail Vassiljev sõitis sõidukiga BMW X6 reg. märgiga 077MHT.Tunnistajal hakkas politseiga koostöö 2023 aasta alguses. Sai Renātsiga tihti kasiinos kokku, siis Renāts pakkus talle varianti kokaiini käidelda ja siis saab tema võlgnevus kustutatud. Teavitas sellest politseid ja hakkasid koostööd tegema. Renātsiga sai kokku Arbu 13 ning leppisid kokku, et edaspidi suhtlevad Telegramis ja auto pargivad Loitsu 10, sest see aadress meeldis Renāts. Auto pargitakse, jäetakse lukustamata ja sinna tuuakse narkootilised ained. Tunnistaja Telegrami kasutajanimi oli Artist112, Renātsi kasutajanimi Smokinemo, kokaiini nimetas sõnadega nos, kikk, erinevalt. Tellis Renātsilt 50 g kokaiini, 1 g maksis 60 eurot aga kuna tal oli võlg, siis pidi maksma 3900 eurot 50 g eest. Tehinguks parkis 20.02.2023 auto reg. märgiga 162BRB aadressil Loitsu 10, Renātsilt oli Telegrami kaudu saanud kulleri kontaktid, saatis kullerile küsimärgi, mis tähendas, et auto on pargitud. Kuller küsis auto numbri üle, tunnistaja ise jalutas eemale, nägi kaugelt autot ja kuller pani tema autosse ained (seda hetke ise ei näinud). Renātsile vist kirjutas, et mis auto ära parkis. Kui aine oli autos, siis kuller kirjutas talle Telegramis, et valmis, kulleri kasutajanime ei mäleta. Alexey Kulkovi nimi ei ütle midagi. Siis läks auto juurde tagasi, narkootiline aine oli juhipoolse istme ukse taskus, teibiga seotud tükk, ja sõitis kohe politseisse ja nemad tegelesid edasi.

21.04.2023 koostatud jälitustoimingu protokolli (kr. toimik I kd, tl 1-24) kohaselt teostati jälitustoiminguid 09.02.2023-16.04.2023 isikute Renāts Granovskis, Alexey Kulkov, Mihhail Vassiljev ja Roman Mayakovi (kuriteo matkija) suhtes. Jälitustoimingu protokollist nähtuv kinnitab tunnistaja Roman Mayakovi ütlusi, millest nähtub järgnev.

16.02.2023 Renāts Granovskise suhtes teostatud varjatud jälgimisega tuvastati, et ta väljus kell 16.03 Narva mnt 18, Tallinn asuvast juuksurisalongist ja istus F. R. Kreutzwaldi tn oodanud BMW reg. märgiga 438BTR kõrvalistuja kohale, juhikohal istus Roman Mayakov. Parkisid kell 16.12 Lasnamäe Centrumi parklasse ja väljusid sõidukist, nende omavaheline vestlus kell 16.04-16.15 on salvestatud. Vestluse kohaselt R. Granovskis tahab autost eemale minna, kuna hiljuti oli Lasnamäe keskuse juures keegi kinni võetud. R. Mayakov räägib oma inimesest, kes venitab aga tahaks nüüd pool päkka või 20-30 ja tahab R. Granovskise käest küsida, mis hinnaga teeks, mis hinda ja kogust on vaja, et 900 saaks makstud. R. Granovskis ütleb, et 20-30 pärast ei hakka keegi tõmblema, pigem 50, siis 50, 60 eest, nädalaga saaks siis ära maksta. R. Granovskis lubab R. Mayakovi samal päeval Telegrami lisada ja suhtlevad seal edasi, R. Mayakov ütleb, et tema konto Telegramis on Artist112.

22.02.2023 kell 14.05 (21.04.2023 jälitustoimingu protokoll) võtab R. Mayakoviga Telegramis ühendust kasutaja Smokinemo, kes küsib Loitsu tn aadressi, Mayakov sõidab samal ajal sinna, Smokinemo ütleb talle, kuhu auto parkima peaks, lepivad kellaaja kokku ja R. Mayakov ütleb talle aadressi Loitsu 10.

22.02.2023 kell 16.21 (21.04.2023 jälitustoimingu protokoll) võtab R. Mayakov Telegrami rakenduses ühendust kasutajaga „Uugv“, kelleks on Aleksei Kulkov. R. Mayakov kirjutab „?“, A. Kulkov küsib, kas ta on seal ja mis numbrid, R. Mayakov vastab „162Brb“ ning saab vastuseks „kk, võta ära“, R. Mayakov vastab „good“, mis tähendab eesti keeles hästi. 22.03.2023 teostati varjatud jälgimist Loitsu tn 10, Tallinn, kus meesterahvas, kes on hiljem tuvastatud kui A. Kulkov, tuli kell 16.27 Loitsu tn 10 maja trepikoja juurde pargitud tumesinise Volkswagen reg. märgiga 162BRB juurde, avas juhiukse, kummardus korraks juhiukse kohale ja sulges ukse ning lahkus Loitsu tn 16 maja juurde pargitud Citybee sõidukiga Volkswagen. Matkija R. Mayakovi sõidukisse reg. märgiga 162BRB juhiukse taskusse asetatud teibiga kinnitatud pakend, mis võeti ära ja milles oli narkootiline aine kokaiin, kogukaal oli 66 grammi koos pakendiga.

Narkootilise või psühhotroopse aine või lähteaine üleandmise-vastuvõtmise akti koos fototabeliga (kr. toimik I kd, tl 128-131) kohaselt andis Roman Mayakov 22.02.2023 PPA politseiametnikele Renāts Granovskise suhtes teostatud kuriteo matkimise käigus saadud aine, mis oli üle antud Roman Mayakovile kella 16.35 ajal tuvastamata isiku poolt, kes jättis nimetatud aine Loitsu 10 Tallinn juures pargitud sõiduauto Volkswagen Passat reg. märgiga 162BRB juhi ukse sahtlisse. Üks helekollase maalriteibiga üle tõmmatud pakend enne pakendamist fotografeeritud, kaalutud koos pakendiga 66 g, pakendis olnud valge pulbriline aine reageeris kokaiini kiirtestile. Üle antud aine osas teostati narkootilise aine ekspertiis ning ekspertiisiakti nr 23E-AN0298 (kr. toimik I kd, tl 134-135) kohaselt esitatud valge pulbri ja ainetükkide segu massiga 49,07 g sisaldab 80% kokaiini ehk puhast kokaiini 39,3 g.

22.03.2023 üleantud aine pakendi suhtes teostati DNA ekspertiisid. Ekspertiisiakti nr 23E-GE0228 (kr. toimik I kd, tl 137-141) kohaselt teibitud pakendi teisest proovist saadi DNA-analüüsi täisprofiil, mis on tõenäoliselt ühelt meessoost isikult, mis ei ole kokkulangev Renāts Granovskise ega ühtegi teise riiklikusse registrisse kantud DNA-profiiliga. Täiendava ekspertiisiakti nr 23E-GE0560 (kr. toimik I kd, tl 145-148) kohaselt teibitud pakendi esimeselt, teiselt ja neljandalt proovilt leiti Alexey Kulkovi bioloogilist materjali, vastavalt tõepärasussuhetega 1019, 1021 ja 1010.

Roman Mayakovi ütluste (06.09.2024 kohtuistungi protokoll) kohaselt kokaiini eest sularaha andis Renātsile üle umbes nädal aega pärast tehingut, sai Renātsi ja tema vennaga lennujaama terminalis kokku, viisid Renātsi venna koju ja siis sõitsid Renātsi kodu juurde Paepargi tänaval. Terve sõidu oli tunnistajal juba raha olemas, autos Renātsi kodu juures ta küsis, et kas terve summa on seal, kas see on kõik, tunnistaja vastas, et jah ning andis raha. Renātsiga rääkisid rahast enne, tehingu ajal mitte ja üldse Renāts räägib autos vähe, kuna kardab, et politsei kuulab pealt.

Tunnistaja ütlusi kinnitab 03.03.2023 teostatud varjatud jälgimine R. Granovskise suhtes (21.04.2023 jälitustoimingu protokoll) Sadama 25, Tallinn, A-terminali juures. R. Granovskis istus kell 23.41 sõiduautosse Volkswagen reg. märgiga 162BRB, kus sõiduautos ootas teda R. Mayakov. Isikud sõitsid koos aadressile Paepargi 47, Tallinn kus elab R. Granovskis. Eelnevalt oli matkija R. Mayakov politseiametnikelt saanud 3900 eurot narkootilise aine kokaiini ostuks, mille R. Mayakov andis autosõidu ajal üle R. Granovskisele. Isikute omavaheline vestlus kell 23.39-00.11 salvestati. Vestlusest nähtub, et räägivad kellegi Kareni uuest autost, mudelist, „seitsmendast“, „viies“. R. Mayakov ütleb, et kodus jah ja siis, et midagi jäi alles. R. Granovskis tahab Paepargis ringi käia ja rihma lõdvaks lasta.

**22.02.2023 amfetamiini käitlemist puudutavad tõendid**

20.02.2023 tuvastati (21.04.2023 jälitustoimingu protokoll) R. Granovskise ja M. Vassiljevi abonentnumbrite positsioneerimise tulemusena, et isikud sõitsid M. Vassiljevi kasutuses oleva sõidukiga BMW X6 Läti Vabariigi suunas. Lisal 2 on foto R. Granovskise abonentnumbri asukoht 20.02.2023 kell 05.47, koordinaadid Pärnu maakond, Häädemeeste vald, Majaka küla, Lemmeristi. Lisa 3 on R. Granovskise abonentnumber, alustas uuesti positsioneerimist 20.02.2023 kell 22.28, koordinaadid on välja toodud Pärnu maakond, Häädemeeste vald, Majaka küla, Tohvi. Lisal 4 Mihhail Vassiljevi abonentnumbri positsioneerimine 20.02.2023 kell 5.48 aadressil Pärnu maakond, Häädemeeste vald, Majaka küla, Kihnu. Lisal 5 Mihhail Vassiljevi abonentnumbri positsioneerimine 20.02.2023 kell 22.26 aadressil Pärnu maakond, Häädemeeste vald, Orajõe küla, Sepa.

Lätis käimist kinnitab vaatlusprotokoll (kr. toimik II kd, tl 94-97), mille kohaselt on sõiduk reg. märgiga 077MHT ületanud piiri läbi Ikla piiripunkti Eesti Vabariigist Läti suunas 20.02.2023 kell 05.58 ning uuesti Eesti Vabariiki sisenenud 20.02.2023 kell 22.16. Liiklusregistri väljavõtte kohaselt kuulub BMW X6 reg. märgiga 077MHT Irina Vassiljevale. Irina Vassiljeva on Mihhail Vassiljevi ema.

Roman Mayakovi ütluste kohaselt (06.09.2024) järgmine koostöö politseiga oli, kui Renāts pakkus tunnistajale, et ta võtaks vastu auto narkootiliste ainetega. Auto pidi tulema Lätist ja pidi selle vastu võtma Olerexi tankla juures Maardus. Renāts oli öelnud, et mööda sõidab teisaldamisauto, mille peal on BMW X5 välismaa, vist Suurbritannia, numbritega. Autos pidi olema pagasiruumis kaks kohvrit, Renāts ütles, et seal pidi olema amfetamiin, rohkem kui 10 kg. Sai juhised, et peab ostma teise telefoni ja sim-kaardi, et juhiga ühenduses olla. Renāts andis kulleri telefoninumbri, arvab, et kirjalikult. Arvab, et juht ei teadnud, et seal narkootilised ained on. Amfetamiini nimetasid omavahel mef, odav või amf. Tema ülesandeks oli kohtuda juhiga, näitama kuhu auto peab parkima ja võtma võtme, võtmed Renātsile andma. Pidi selle eest saama 1000 eurot. Enne auto saabumist võttis kulleriga ühendust, kes ütles, et on piiri ületamisel. Ootas juhti, kes oleks pidanud juba seal olema, võttis Renātsiga ühendust, kes soovitas oodata ja helistada juhile. Helistas, aga telefon oli välja lülitatud. Tunnistaja proovis helistada ka oma isiklikult numbrilt, aga ikka oli telefon välja lülitatud. Siis Renāts ütles, et helistaks sellesse firmasse, kus juht töötab, sealt öeldi, et autojuht peeti piiril narkootilise ainega kinni. Andis sellest Renātsile teada, kes arvas, et võib olla kullerfirma pettus aga võib olla ikka juhtus nii.

Tunnistaja ütlused haakuvad järgnevate tõenditega.

21.02.2023 kirjutas (21.04.2023 jälitustoimingu protokoll) R. Mayakov kasutajale nimega „Smokinemo“ enda abonentnumbri ja, et ta on vaba kui miskit on, mille peale talle vastati, et ta selle sisse lülitaks, helistaks suvalisele numbrile homme pärast 12, kodust eemal (lisa 7, kd 1, tl 4-5).

22.02.2023 ajavahemikul 00.40-01.45 kohtusid (21.04.2023 jälitustoimingu protokoll) R. Mayakov ja R. Granovskis Arbu pereväljakul, mida kinnitab ka R. Granovskise abonentnumbri positsioneerimine (lisa 6). Isikute vestlus kohtumisel salvestati. Vestluse kohaselt R. Granovskis selgitas R. Mayakovile kuidas Maardusse vanade garaažide juurde sõita, kuhu tuleb inglise numbritega auto, mis midagi välja viskab. R. Mayakovil palus kohal olla tund varem, ei usu, et mendid juba seal jälgivad, peab autot kalmistu juures ootama. R. Mayakov soovis, et võiks ka mujal autot oodata, et näha, kas keegi järgi sõidab või mitte, kuid jäädi varasema plaani juurde, et oodata. Autojuht helistab talle, siis on vaja tühjaks laadida ja võtmed võtta. R. Granovskis selgitas, et seekord on odav värk, järgmine kord võib-olla tuleb teine. Seejärel arutavad, kas politsei võib neid jälitada ja kas nad võivad teada. R. Granovskis ütles, et autojuhil ei ole seal maskeeritud, on paroolidega kohvrites, seal saab olema 300-500, 500 on maksimum. Auto hakkab sõitma kell 9 hommikul, vaja oodata kell 4, pool 5, telefon peab pärast 12 olema sisse lülitatud. Lepivad kokku, et pärast seda saab R. Mayakov R. Granovskisega kokku, annab võtmed. Seejärel arutavad, kuidas keegi oma rahad saab (kd 1, tl 5-9).

22.02.2023 vaatlusprotokolli (kr. toimik I kd, tl 156-157) kohaselt 22.02.2023 kell 14.39 on Lätist Eestisse läbi Ikla piiripunki sõitnud Renault veok numbrimärgiga NH8276. Kuvatõmmiselt nr 2 nähtub, et veoki treileri peal on sõiduk numbrimärgiga SY510WE. Sama nähtub ka Maksu- ja Tolliameti väljatrükist (kr. toimik I kd, tl 158).

22.02.2023 läbivaatuse akti (kr. toimik I kd, tl 159-169) kohaselt peeti 22.02.2023 kell 15.15 tollikontrolliks kinni autotreiler Renault Master Läti reg. märgiga NH8276, sõidukit juhtis Valgevene kodanik Nikita Baranovskis, autotreileri peal oli sõiduauto BMW X5 Inglismaa reg. märgiga SY510WE. Juht ütles, et peab BMW toimetama Tallinnasse, andis paberilehe aadressiga. Sõiduauto BMW pagasiruumis oli kaks kohvrit, üks sinine, teine kollane, mis olid lukustatud numbrikombinatsioonidega. Kohvritele tehtud röntgenläbivalgustusel paistsid pakid. Narkokoer markeeris mõlemad kohvrid. Kollane kohver avati ning sealt leiti 10 vaakumpakendit valge ainega, mis reageeris positiivselt amfetamiini kiirtestile. Sinisest kohvrist leiti samuti 10 vaakumpakendit valge ainega, mis reageeris positiivselt amfetamiini kiirtestile. Pakendite kogukaal 21,660 kg. Vaatlusprotokolli (kr. toimik I kd, tl 184-185) kohaselt kollasele kohvrile on teibiga kinnitatud A4 paber, kuhu on käsitsi kirjutatud „Rezeknes Iela 2 Riga +37124919395“. Läbivaatust kinnitasid ka tunnistaja Sandra Prez 09.09.2024 kohtuistungil antud ütlused ning ütluste lisaks olev fototabel (kr. toimik III kd, tl 64-68).

Ekspertiisiakti nr 23E-AN0308 (kr. toimik I kd, tl 234-237) ekspertiisiobjektiks esitati 22.02.2023 sõiduautost BMW X5 Inglismaa reg. märgiga SY510WE pagasiruumist leitud kohvritest ära võetud aine. Ekspertiisiakti ekspert arvamuse kohaselt ekspertiisiks esitatud valge pastataoline aine on kuivatatult kogumassiga 6370 grammi, 20-s läbipaistva kaanega mustas plastkarbis sisaldab 72% amfetamiini, aines sisaldub 4586 grammi puhast amfetamiini.

Nikita Baranovskis peeti kinni 22.02.2023 (kr. toimik I kd, 170-174) ning kinnipidamisel võeti muuhulgas ära rohelist värvi märkmepaber kirjaga „+37257918719 Roobu 2, Maardu 74111 Harju maakond“, kahtlustatava sõnul ei ole tegemist tema käekirjaga, tegemist on märkmepaberiga, mis temale anti isiku poolt, kes temalt tellis teenuse. Isik on ka avaldanud, et mapp inglise dokumentidega asus sõidukis BMW X5 ja tema sellega seotud ei ole. Samuti võeti ära isiku telefon, mille paroolid isik vabatahtlikult andis (ümbrik tl 183). Rohelist värvi märkemapaberit on vaadeldud 23.02.2023 asitõendi vaatlusprotokollis ning aadressil Roobu 2, Maardu, Harju maakond asub Kovak Auto OÜ, reg. kood 10484430 (kr. toimik I kd, tl 186). 01.03.2023 vaatlusprotokollist nähtuvalt vaadeldi Nikita Baranovskiselt ära võetud mobiiltelefoni Samsung Galaxy S21 (37126759832) ning vaatluse käigus kopeeriti kriminaalmenetluses võimalikku tähtsust omav informatsioon, kopeeritud andmest loodi konteinerfail ja siis telefoninumber +37126759832 saadud suhtlusrakenduste Telegrami ja WhatsApp seadetest, millega rakendused on seotud (kr. toimik I kd, tl 188). 23.02.2023 koostatud vaatlusprotokollist nähtuvalt vaadeldi Nikita Baranosvkiselt ära võetud mobiiltelefoni Samsung Galaxy S10+ (kr. toimik I kd, tl 189-198) ning vaatluse käigus tulid nähtavale telefoni kõnelogid ja sõnumid, sh saabunud, kuid lugemata sõnumid. Nende hulgas on telefoninumbrilt +37124919395 saabunud sõnum aadressiga Rezeknes iela 2 ning numbrilt +37257918719 sõnumid küsimusega „kus te asute, kui kaugel te olete?“. Lisaks sellele nähtusid telefonist ka erinevate kaardirakenduste otsingud, millest nähtuvalt on otsitud aadresse „2 Rezeknes iela Riia“, „2 Roobu“.

Kohtuistungil KrMS § 2911 alusel tõendina vastu võetud tunnistaja Nikita Baranovskise kohtueelses menetluses kahtlustatavana antud ütluste (kr. toimik III kd, tl 127-133) kohaselt on tema treileri autojuht ja tema ei teadnud, mis kliendi auto kaubaruumis asus. Temalt telliti sõiduauto BMW X5 transport Tallinnasse. Sõiduauto pidi viima inimesele, kelle telefoni number on +37257918719, kellega telefonis rääkis ja ütles, et sõidab. Samuti saadeti talle SMS-e pärast kinnipidamist tekstiga „Kas olete kaugel? Hallo, kas saate öelda, kus olete, ootan kella 17:20st“, mis nähtub ka tema vaadeldud telefoni kõnelogist (kr. toimik I kd, tl 189-198). Kõnesid kinnitab ka sideettevõtjalt saadud andmete protokoll (kr. toimik I kd, tl 206-210, koos CD-ga), mille kohaselt 22.02.2023 helistas Nikita Baranovskise numbrile kell 14.13 telefoninumber 57918719, kõne kestvusega 37 sekundit, seejärel on helistatud kuni kella 19.23-ni veel 39 korda, sideseanssi pole toimunud. Sel ajaperioodil on Nikita Baranovskisele helistanud 5 korral ka telefoninumber 58076252, sideseanssi ei toimunud. Tuvastati, et numbrid 57918719 ja 58076252 on olnud omavahel ühenduses 21.02.2023 kell 11.00, kestvus 0, mastiks KEEMIZ2, mille aadress on Keemikute 39a, Maardu.

Kohtuistungil KrMS § 2911 alusel tõendina vastu võetud tunnistaja Vladislavs Baranovskise kohtueelses menetluses antud ütluste (kr. toimik III kd, tl 29-33) kohaselt kui Nikita enam telefoni vastu ei võtnud, helistati tema nooremale pojale Eesti numbrilt +37257918719 ja küsiti, kus auto on, samuti temale endale, kellele siis ka ütles, et ta poeg on Pärnus kinni peetud.

27.02.2023 läbiotsimisprotokolli (kr. toimik I kd, tl 217-229) kohaselt teostati läbiotsimist sõidukis BMW X5, Inglismaa reg. märgiga SY510WE, nähtuvad sõidukist leitud esemed ning Nikita Baranovskis on lisanud märkusena, temal ei ole BMW autoga mingit seost.

Roman Mayakovi ütluste kohaselt (06.09.2024) kui autojuht kohale ei jõudnud, siis pidi samal ööl telefoni ära viskama ja Renātsiga kokku saama. Umbes kell 01 öösel Arbu 13 pargis Renātsiga kokkusaamisel Renāts muretses nii enda kui tunnistaja pärast, kuna ei teadnud, mis tegelikult juhtus, sai korralduse vaikselt käituda. Mihhail oli ka sellega seotud, sest kui tunnistaja Renātsile ütles, et autot ei ole, Renāts ei uskunud teda ja Telegramis kirjutas, et saadab sõbra vaatama, kas ta üldse kohal on. Siis Mihhail sõitis tankla lähedal peateel mitu korda mööda oma autoga BMW X6, silmsidet ei olnud, ta ei peatunud.

23.02.2023R. Granovskise suhtes teostati varjatud jälgimist (21.04.2023 jälitustoimingu protokoll) Varraku 14 ja Arbu 14, Tallinna piirkonnas. Kell 00.56 oli R. Granovskise kasutuses olev sõiduk BMW reg. märgiga 013RRR Arbu tn 8 ja Arbu tn 12 majade vahel, kus R. Mayakov ja R. Granovskis kohtusid, nende omavaheline vestlus salvestati. Vestluse kohaselt arutasid nad, mis kell keegi üle piiri sõitis, kaua sõit aega võttis, millal R. Mayakov kokku sai ja et mitu korda ka helistas juhile aga ei saanud kätte, saatis sõnumeid, et ühendust saada ja küsida, millal auto tuleb. R. Mayakovile oli keegi telefonis rääkinud, et Lätist tellitud auto peeti Eestis narkootikumidega kinni, mille peale R. Mayakov oli telefonis isikule öelnud, et tema ei tea narkootikumidest midagi ja tellis ainult takso. Rääkis pikalt olnud vestlusest. R. Granovskis juhendas, et R. Mayakov ütleks, et kui hakatakse küsima siis vastaks, et tema ei tea midagi ja salaku auto maha. Arutasid, kas hakatakse kaameraid kontrollima, kus nad seisid, R. Granovskis ütles, et andis R. Mayakovi Telegrami kellelegi, kes ei ole talle veel kirjutanud, keegi teine kirjutas. Arutavad SIM-kaartidest ja, et ostavad niikuinii koksi. R. Granovskis ütles, et kõige hullem on, kui jälitus taha pannakse aga siis saad öelda, et lihtsalt seisad seal, ei usu, et telefoni järgi leitakse. Arutasid, et saavad öelda, et lihtsalt seisid kuskil ja midagi ei saa teha, telefonist ei jääks midagi alles, selle peaksid pealtkuulamisse võtma ja kõnesid salvestama. R. Granovskis soovitas R. Mayakovil järgmisel päeval samasse kohta minna kus enne ootas, oodata seal sama kaua, teha teatrit, et saaks öelda, et on seal niisama.

**16.04.2023 amfetamiini käitlemist puudutavad tõendid**

Tunnistaja Roman Mayakovi kohtuistungil antud ütluste kohaselt oli Renātsi poolt järgmine ettepanek, kui ta tuli tunnistaja juurde Punane 68, et auto vastu võtta, mis tuleb kaugelt maalt ja leida aadress, kuhu see auto saabuks ja peab autojuhiga ühenduses olema. Auto pidi tulema kas Hispaaniast või Madalmaadest. Renāts ütles, et tuleb umbes 20 kg amfetamiini, ütles, kas amfetamiin või odav. Auto pidi saabuma Puhkekodu tee 90 millegagi. Pidi oma isikliku auto sinna parkima ja kulleri ära ootama, võtma kaks kohvrit ja kullerile tasuma sularahas, see oli Renātsi nõudmine, sest tegemist oli musta rahaga. Seekord Renāts koordineeris suhtlust kulleriga ja auto saabumist. Tunnistaja pidi kasutama teist telefoni ja sim-kaarti, number 5633373. Renātsile andis kindlasti ka selle teada, kuna ta küsis numbrit ja aadressi, kuhu auto peab tulema. Valis sellise koha kuna seal olid eramajad ja mets, see koht sobis nii Renātsile kui politseile. Renāts pidi talle auto saabumisest ette teada andma üks ööpäev, esimesel korral auto ei jõudnud, Renāts ütles, võib-olla kohtumisel, et tuleb järgmisel päeval ja tuli. Kui kuller saabus, siis võttis ta vastu, kuller avas tagumise ukse, võttis kohvrid välja ja kaalus neid, kaalud olid kaasas. Pidi talle maksma kaalu järgi, 100 eurot. Kulleri veoauto oli valge, vist Nord Ekspress peale kirjutatud. Kuller rääkis vist vene keeles. Kohvrid pani enda isiklikku autosse reg. märgiga 438BDR, üks pagasiruumi, teine tagaistmele. Pani auto lukku, võttis Renātsiga ühendust, kes pakkus talle järgi tulla, et autovõtmed võtta. Renāts tuli talle järgi umbes 15-20 minuti pärast oma autoga BMW 013RRR, sõitsid tunnistaja koju Arbu 13 ja tunnistaja andis Renātsile autovõtmed, kus kohvrid sees olid. Tunnistaja läks koju ja jäi korraldust ootama, millal oma auto kätte saab. Mõne aja pärast sai informatsiooni, et võib oma autole järgi minna, võti pandi juhipoolse esimese rehvi peale. Kohvreid enam autos ei olnud. Renāts lubas selle eest tasu 3000-3500€. Ei tea täpselt, kas Mihhail Vassiljev selle tarnega seotud oli, Mihhailiga sellest midagi ei rääkinud. Tavaliselt kui Renāts neist asjadest rääkis, siis rääkis alati mitmuses, „meie“, tunnistaja jaoks tähendas see, et koos Mihhailiga. Kui Renātsi riigis ei olnud ja tunnistaja tahtis talle raha anda, siis Renāts ütles, et alati võib Mihhailile anda, et Miša (Mihaš) on ta parim sõber. Tunnistajale ei tundunud, et Renātsi ja Mihhaili töösuhted ei olnud võrdsed, Mihhail otsustab asjades rohkem kui Renāts. Tunnistajale oli mulje jäänud, et Mihhail tegeleb rohkem rahalise poolega, Renāts narkootikumidega. Korraldusi sai tunnistaja Renātsi käest.

13.04.2023 toimus kohtumine (21.04.2023 jälitustoimingu protokoll) R. Granovskise ja R. Mayakovi vahel, vestlus salvestati 00.33-00.38. R. Granovskis rääkis, et talle ei meeldi telefonijutud, kardab need maha magada ja kuna Mihhas on vastutustundlikum, siis tema suhtleb, rääkis koti äravõtmisest, sellest, et seal ei ole 20-25 vaid kõigest 16. R. Granovskis rääkis, et 2 või 3 mängib rolli, vot 3 või 10 ja 10-20 ei mängi rolli.

14.04.2023 kell 14.23-14.27 toimunud vestlus (21.04.2023 jälitustoimingu protokoll) R. Granovskise ja R. Mayakovi vahel salvestati. Vestlusest nähtub, et R. Mayakov rääkis, kuidas sai kokku Sanjaga mopeedil, kes talle raha tõi. Siis rääkisid auto ümbertegemisest, värvimisest. Seejärel R. Granovskis ütles, et keegi tuleb kohale, ei ole helistanud aga on kuskil Riias juba, jõuab täna või homme. See keegi tahab, et kohale toomise eest makstaks kaardiga aga R. Granovskis ütles, et ütleks, et esimest korda ja on ainult sularaha, kontosid ei ole, on arestitud, pole ühtegi kaarti. R. Granovskis ütles, et R. Mayakov paneks auto mõnda enda omasse, kui midagi on, siis pärast tuleb võtmega ja küll nad tegelevad, lubab R. Mayakovile raha kohe anda kahe päeva jooksul.

16.04.2023 teostati varjatud jälgimist (21.04.2023 jälitustoimingu protokoll) R. Mayakovi ja tema sõiduki BMW reg. märgiga 483BTR suhtes, vaatluse all oli Puhkekodu tee, Tallinn ümbrus. Kell 18.58 valge IVECO buss reg. märgiga 541RNX jäi seisma Puhkekodu tee 94 juures, R. Mayakov alustas bussis olnud isikuga Rando Alboga suhtlust. Kell 19.00 sõitsid BMW ja IVECO buss Puhkekodu tee 92, Tallinn maja juurde, kus R. Mayakov tõstis IVECO bussist kaks reisikohvrit tema kasutuses olevasse sõidukisse BMW. IVECO buss sõitis minema, R. Mayakov parkis BMW Puhkekodu tee ja Lõosilma tee ristmikule, lukustas uksed ja lahkus jalgsi. Kell 20.50 sõitis BMW juurde valget värvi sõiduauto Hyundai reg. märgiga 103BDS, mille roolis oli A. Kulkov, kes tõstis BMW-st reisikohvrid sõidukisse Hyundai, lukustas BMW uksed, pani tuvastamata eseme BMW parema esiratta peale ning sõitis Hyundaiga minema. Samuti positsioneeriti kell 19.20 R. Granovskise abonentnumbrit, mille kohaselt viibis isik Puhkekodu tee ümbruses, Veeriku tee 34, matkimise ajal (lisa 16).

07.08.2023 jälitustoimingu protokolli (kr. toimik II kd, tl 98-102) kohaselt tuvastati Mihhail Vassiljevi abonentnumbri 58908060 positsioneerimise tulemusel, et 16.04.2023 ajavahemikul 20.30-20.50 viibis isik Mustamäe linnaosas, J. Sütiste tee 1 juures, kell 20.30 Sõpruse pst 201, kell 20.40 J. Sütiste tee 8 ja kell 20.50 E. Vilde tee 54. Google Mapsi rakendusest nähtub, et J. Sütiste tee 1 asub Magistrali keskuse juures olev Circle K tankla ([https://www.google.com/maps/place/J.+S%C3%BCtiste+tee+1,+13419+Tallinn/@59.4010713,24.6953737,17z/data=!4m6!3m5!1s0x469294fcc3fb4621:0x510cf23af59bae7a!8m2!3d59.4009102!4d24.6956634!16s%2Fg%2F11c2f00wjs?entry=ttu&g\_ep=EgoyMDI0MTExOC4wIKXMDSoASAFQAw%3D%3D](https://www.google.com/maps/place/J.%2BS%C3%BCtiste%2Btee%2B1%2C%2B13419%2BTallinn/%4059.4010713%2C24.6953737%2C17z/data%3D%214m6%213m5%211s0x469294fcc3fb4621%3A0x510cf23af59bae7a%218m2%213d59.4009102%214d24.6956634%2116s/g/11c2f00wjs?entry=ttu&g_ep=EgoyMDI0MTExOC4wIKXMDSoASAFQAw%3D%3D) )

16.04.2023 läbiotsimisprotokolli (kr. toimik I kd, tl 36-50) kohaselt Alexey Kulkovi kinnipidamise käigus viibis isik valget värvi sõidukis Hyundai i30 reg. märgiga 103BDS, Alexey Kulkov andis välja sõidukis olevad kaks kohvrit, väites, et ei tea, mis kohvrites on. Kõrvaistuja kohalt punast värvi plastikust kohvrist leiti sinist värvi seljakott, milles sinist värvi kilepakend, milles omakorda 8 tk läbipaistvat vaakumkilepakendit, keskmise kaaluga 1,050-1,080 kg. Kõigi pakendite seest kumasid läbi musta värvi plastikkarbid. Üks karp avati, selle sees oli pastalaadne aine, mis narkootilise aine kiirtesti kohaselt reageeris amfetamiinile. Pagasiruumist leitud punast värvi plastikust kohver avati, seest leiti halli värvi seljakott, milles omakorda musta värvi kilepakend, milles omakorda 8 tk läbipaistvat vaakumkilepakendit, keskmise kaaluga 1,050-1,080 kg. Kõigi pakendite seest kumasid läbi musta värvi plastikkarbid. Üks karp avati, selle sees oli pastalaadne aine, mis narkootilise aine kiirtesti kohaselt reageeris amfetamiinile (leiti ka kaks telefoni ja sularaha, 2 võtit).

16.04.2023 läbiotsimisprotokolli (kr. toimik I kd, tl 55-75) kohaselt teostati läbiotsimist Alexey Kulkovi elukohas aadressil Nõmme tee 11-67, Tallinn. Läbiotsimise käigus leiti: tasapinnalt välja antud minigripkott pruuni värvi tükkis ainega; plastkarbis lahtiselt pruun aine tükk; 2 vaakumpakendit rohelise taimse ainega, kaaluga 455 g ja 549 g; avatud vaakumpakend kollast värvi pulbrilise ainega, märkmepaber kirjega „71.50“; 1 tk plastikkarp sinise märkmepaberiga, milles valet värvi aine tükk kaaluga 99g, mis narkootilise aine kiirtesti kohaselt reageeris kokaiinile; 1 tk soonkinnisega kilekott kollase pulbrilise ainega 172 g, mis narkootilise aine kiirtesti kohaselt reageeris amfetamiinile; 1 tk plastikkarp kollakat värvi pulbrilise ainega, mis narkootilise aine kiirtesti kohaselt reageeris amfetamiinile; vaakumpakend kollakat värvi pulbrilise ainega, peal paberlipik kirjega „50“, kogukaal 59 g; 1 tk soonkinnisega kilekott, milles oma korda soonkinnisega kilekott kollase pulbrilise ainega, kaaluga 103 g; sularaha kupüürid 5x50€, 4x20€; vaakumpakend kirjega „194“, milles kollane pulbriline aine, kaaluga 204 g.

Ekspertiisiakti nr 23E-AN0571 (kr. toimik I kd, tl 152-155) ekspertiisiobjektideks olid Hyundai i30 reg. märgiga 103BDS ja Nõmme tee 11-67, Tallinn läbiotsimisel ära võetud pakendid ja ained. Eksperdiarvamuse kohaselt:

* pakendis Hyundai 1-8 olev valge pulber (2) massiga kokku 2453 g (kuivatatult) kaheksas plastkarbis sisaldab 73% amfetamiini, pulbris sisaldub 1791 g amfetamiini;
* pakendis Hyundai 10-17 olev valge pulber (4) massiga kokku 2457 g (kuivatatult) kaheksas plastkarbis sisaldab 73% amfetamiini, pulbris sisaldub 1794 g amfetamiini;
* pakendis Kulkov-1 olevad pruunid ainetükid (5) massiga 38,79 g soonsulguriga kilekotis on kanepist valmistatud hašiš, mille tetrahüdrokannabinooli (THC) sisaldus on 23%;
* pakendis Kulkov-2 olev pruun ainetükk (6) massiga 6,72 g on kanepist valmistatud hašiš, mille tetrahüdrokannabinooli (THC) sisaldus on 23%;
* pakendis Kulkov-3 olevad pruunikasrohelised taimeosad (7) massiga 422,4 g kilepakendis on kanepiõisikud, mille tetrahüdrokannabinooli (THC) sisaldus on 9,1%;
* pakendis Kulkov-4 olevad pruunikasrohelised taimeosad (8) massiga 512,9 g kilepakendis on kanepiõisikud, mille tetrahüdrokannabinooli (THC) sisaldus on 9,7%;
* pakendis Kulkov-5 olev kollakas pulber (9) massiga 68,06 g kilepakendis sisaldab 10% metonitaseeni, pulbris sisaldub 6,81 g metonitaseeni;
* pakendis Kulkov-6 olev valge kokkupressitud pulber (10) massiga 98,17 g sisaldab 73% kokaiini, pulbris sisaldub 71,7 g kokaiini;
* pakendis Kulkov-7 olev kollakas pulber (11) massiga 169,7 g soonsulguriga kilekotis sisaldab 7,8% metonitaseeni, pulbris sisaldub 13,2 g metonitaseeni;
* pakendis Kulkov-8 olev kollakas pulber (12) massiga 517,2 g plastkarbis sisaldab 12% protonitaseeni, pulbris sisaldub 62,1 g protonitaseeni;
* pakendis Kulkov-9 olev kollakas pulber (13) massiga 49,84 g kilepakendis sisaldab 8,9% metonitaseeni, pulbris sisaldub 4,44 g metonitaseeni;
* pakendis Kulkov-10 olev kollakas pulber (14) massiga 98,41 g soonsulguriga kilekotis sisaldab 9,9% metonitaseeni, pulbris sisaldub 9,74 g metonitaseeni;
* pakendis Kulkov-12 olev kollakas pulber (15) massiga 193,5 g kilepakendis sisaldab 9,2% metonitaseeni, pulbris sisaldub 17,8 g metonitaseeni.

17.04.2023 läbiotsimisprotokolli (kr. toimik I kd, tl 80-90) kohaselt teostati läbiotsimist Alexey Kulkovi kasutuses olevas garaažiboksis asukohaga G/Ü Lastekodu 8b, Tallinn. Läbiotsimise käigus leiti 1 tumesinine ja 1 helesinine plastikust reisikohver, mida fotografeeriti, kaasa ei võetud.

Tunnistaja Rando Albo 09.09.2024 kohtuistungil antud ütluste kohaselt 16.04.2023 töötas ta EstoLink Eesti OÜ juhataja, omaniku ja autojuhina, firma tegeleb transpordiga Euroopasse. Tema marsruut on Inglimaale ja tagasi ja kõik riigid, mis vahepeale jäävad. Teda on üle kuulatud Hollandist tulnud 2 kohvri osas, Eindhoveni linnast läksid Pirita Kosele. Tellimuse tegija helistas talle, tahtis saada Einhovenist Eestisse 2 kohvrit, tunnistaja ütles, et peab täitma Estolinki tellimuslehe internetis, kuhu panna kogu info. Politseile edastas tellimuslehe ja kõik vestlused kliendiga WhatsAppis, kõnelogi väljavõttena, kalkulaatori ajaloo. Tellija nimi tellimuslehe järgi on Artjom Viktorov, suhtlesid vene keeles. Üldiselt võtab kõik tellimused vastu, seekord oli kaupa palju, alguses ütles, et ei saa võtta, aga siis ikkagi võttis ja pani kohvrid auto salongi. Tellimus tuli vist teisipäeva õhtul, pidi jõudma reedel aga läks alles pühapäeval, sest pidi käima Kaitseliidu õppusel. Vahepeal ka Artjomiga WhatsAppis suhtles, Artjom arvas, et ta jõuab kiiremini ja tunnistaja ütles, et Tallinnas jagab pühapäeval. Ei mäleta, et Artjom oleks oma sõbra numbrit jaganud ja tema sinna helistanud. Mida lähemale aeg jõuab, siis täpsustab kliendile saabumise aja WhatsAppis. Tellimuse aadress oli Puhkekodu tee 94, Tallinn, konkreetset maja ei olnud, teda seal juba oodati ja maksti kohvrite eest, jõudis 17 paiku. Mäletab, et mehe auto reg. märk ei olnud auto küljes vaid esiklaasil armatuuri peal. Kohvrid olid vist punased, tugevast plastikust. Alati kaaluvad ja mõõdavad pakke, selle järgi arvutavad hinna, need kohvrid olid umbes 60 ja 80 liitrit. Tahtis arve saata, aga mees, kes vastu võttis, tahtis sularahas maksta, siis kohapeal arvutas kalkulaatoris hinna ja maksti sularahas 80 eurot. Üldiselt ei eelista sularahas tasumist. Teda hämmastas, et mees võttis kohvrid ja pani enda autosse, millega sõitnud oli, mitte ei viinud tuppa, aga see pole tema asi. Sõiduk võis olla hall BMW. Tunnistaja enda auto on 2016 Iveco Daily, valge, kirjasid peal ei ole.

Tunnistaja Rando Albo ütlusi kinnitavad tema poolt esitatud dokumendid. Tellimuslehe (kr. toimik III kd, tl 1-4) järgi Artem Viktorov, e-post wiktorartem@gmail.com, esitas 07.04.2023 tellimuse ja soovis 11.04.2023 saata Eindhovenist Hollandist kaks pakki kokku kaaluga 40 kg Eestisse, Tallinn, Puhkekodu tee 94, vastuvõtjaks on märgitud Alex, tel +372 56333773. WhatsAppi vestluse (kr. toimik III kd, tl 5-9) kohaselt räägitakse maksmisest, et see toimub pärast, tellija edastab kullerile telefoninumbri +372 56333773, kulleril on teada aadress Puhkekodu tee 94, tellija küsib täpset saabumise aega, kulleril on vahepeal tollis aega läinud, 16.49 ütleb, et jõuab umbes tunni aja pärast. Nähtub sissetulev kõne kell 16.34, kaks väljuvat kõnet ning kalkulaatori ajaloo väljatrükk, hinnaks 74,72 eurot (kr. toimik III kd, tl 10-13).

04.05.2023 asitõendi vaatlusprotokolli (kr. toimik I kd, tl 91-96) kohaselt vaadeldi Alexey Kulkovi sõiduki läbiotsimise käigus äravõetud mobiiltelefone. Nutitelefoni Apple iPhone 7 Plus vaatlusel toodi välja 2 vestlust rakendusest Telegram. Vestlus nr 1 on kasutajate Smokinemo ja Uugv vahel, 16.04.2023 kell 20.49-20.53, vestluse kohaselt Smokinemo küsib Uugv-ilt kas ta sai võtmed kätte ja annab juhised jätta võtmed parempoolsele esirattale enne kui sealt ära sõidab. Vestlus nr 2 on kasutajate Big B ja Uugv vahel, 16.04.2023 kell 20.13-21.40, vestluse kohaselt Big B juhendab Uugvi sõita kohe Magistrali juurde, edasi Puhkekodu 92, saavad Magistrali juures tankla juures kokku. Seejärel Uugv annab teada, et võttis midagi ära. Big B palub teada anda, kui Uugv jõuab enda juurde, saadab sinna kellegi, kellel laseb helistada, Uugv leiab, et alguses parem garaaži juures kokku saada, siis kohvrid ei jää kodus silma, Big B laseb tal endal vaadata kuidas mugavam on. Uugv ütleb, et tal on ainult kohvrist välja võtta ja seljakotti panna, tahab kohe turul ära anda.

Aleksei Kulkovi 22.03.2024 kohtuistungil antud ütluste (kohtutoimik I kd, tl 38-42) kohaselt tunneb ta Mihhail Vassiljevit, kuna M. Vassiljev maksis talle raha narkootilise aine toomise ja hoiustamise eest, korraldused tulid alates september-oktoober 2022. M. Vassiljev maksis talle raha, kas käest-kätte või jättis postkasti. Muul põhjusel ei ole M. Vassiljeviga kunagi suhelnud, raha andnud, ei ole temalt laenu võtnud. Tegeles narkootiliste ainetega, kui talle Telegrami rakenduses kirjutasid Big B ja Smokinemo. Oletab, et Big B on M. Vassiljev, kuna Big B-ga kirjutas Telegramis, kuhu tulla, et raha saada ja sellele kohtumisele tuli M. Vassiljev. Selliseid kohtumisi oli rohkem kui viis. Ei tea, kes Smokinemo on, ei ole kohtunud. A. Kulkovi enda kasutajanimi Telegramis oli „Uugv“, sai telefoni enda postkasti kaudu ja seal oli juba Telegrami rakendus ja tema kasutaja loodud. Sel ajal elas Keldrimäe 4, saadetud telefon oli iPhone ja seda millegi muu jaoks ei kasutanud. Smokinemo kirjutas talle kuhu viia ja panna narkootilisi aineid. Big B üldiselt jagas rohkem juhiseid. Kui telefoni sai ja selle sisse lülitas tuli Big B poolt tööpakkumine, narkootilise aine kullerina ja oli sellega nõus. Smokinemo kirjutas talle üle kuu aja hiljem. Telegramis vestles Big B-ga ainult tööst, kes kirjutas talle kuhu millist narkootilist ainet viia. Smokinemo ja Big B sõnumite sisu oli sama. Narkootilisele ainele viitas vastavalt värvusele, kas roheline või pruun. Seda mida, kui palju ja kuhu viia, otsustasid Big B või Smokinemo, kes alustasid alati ka vestluseid. Tema ülesanne oli narkootilisi ained peita, ise kellelegi käest-kätte üle ei andnud. Tema elukohast leitud narkootilised ained tulid kohvrites, mis ta garaažiboksis olid, sai need ammu mingi inimese käest. Big B või Smokinemo ütlesid, kus ta olema peab ja talle tuuakse need kohvrid. Esimene tööots oli september-oktoober, et hall kohver ära tuua turult kesklinnas, üks kahest, kas Big B või Smokinemo kirjutas talle, et peab kohvri ära võtma. Võttis selle kohvri, viis oma garaaži ja sealt võttis ained välja, pakkis ja ained viis koju. Kohver leiti läbiotsimisel tema garaažist. Kokku on kohvreid nii vastu võtnud kolmel korral. Teine kord oli natuke hiljem, sinine kohver. Kolmas kord oli kinnipidamise päeval 16.04.2023. Hallis ja sinises kohvris olid narkootilised ained, mis tema kodust läbiotsimisel leiti ja ära võeti. Osa aineid jõudis ka edasi anda. Pidi neid viima erinevatesse kohtadesse, autode, kivide, puude juurde üle Tallinna. Pakendas ise ained väiksemateks kogusteks ümber, mille ütles talle kas Big B või Smokinemo, 50 grammi ja rohkem. Pakke viis kogu perioodi jooksul erinevalt, kaks korda nädalas või kord kuus, ei oska täpselt öelda. Mihhail Vassiljevilt sai tasu kord kuus 2000€, mis ei sõltunud sellest, mitu korda aineid peitis või vastu võttis. Kinnipidamisel 16.04.2023 leiti tema sõidukist kaks punast kohvrit, millised oli saanud sõidukist BMW, mis seisis Puhkekodu tänaval. Big B kirjutas samal päeval, et ta peab need sealt ära võtma. Big B kirjutas kõigepealt, et ta läheks Magistrali, seal sai Mihhail Vassiljeviga kokku, kes andis BMW võtmed, siis sõitis Puhkekodu tänavale, võttis BMW-st kaks kohvrit, ühe pagasiruumist, teise salongist, autovõtmed pani sõiduki ratta peale, sest Smokinemo palus, ja kohvrid viis koju. Pidi ootama, kuni neile järgi tullakse, ei avanud neid ja siis ta peeti kinni. Ei teadnud, mis kohvrites on aga teadis, et läheb narkootilist ainet tooma. Mihhail Vassiljev kasutas mingit valget autot, varasemalt ka BMW 6-te. Ei tea, kelle omad ja kust on saadud narkootilised ained, mis tema kodust leiti, kuid need olid tema kodus Big B või Smokinemo korraldusel. Klientidelt kunagi raha ei saanud. Kui töötasu tuli postkasti kaudu, andis sellest Big B Telegrami kaudu teada. Kui töötasu anti käest kätte, siis andis samuti Big B Telegrami kaudu teada ja raha tuli üle andma Mihhail Vassiljev. Sinisest ja hallist kohvrist pärit narkootilistest ainetest tegi pildid tema, selleks, et saata Big B-le või Smokinemole, ei mäleta täpselt, miks need pildid saatis. Kahtlustatavana ülekuulamisel kartis neid isikuid, kes temaga Telegrami kaudu ühenduses olid. Sõiduk Hunday oli rendiauto, töötasu toodi postkasti Keldrimäe 4 ja Nõmme tee 11, mõlemad olid üürikorterid.

04.05.2023 asitõendi vaatlusprotokollis (kr. toimik I kd, tl 91-94) vaadeldi Alexey Kulkovi sõidukist äravõetud Apple iPhone 7 Plus, lisana on fototabel telefonis olnud piltidest (kr. toimik I kd, tl 99-111). Alexey Kulkov andis ütlusi (kohtutoimik I kd, tl 38-42), et pildid on tema tehtud ja piltidel olevad ained on kõik pärit kohvritest, oletab, mis ainetega tegemist võib olla. Fotol 1 on marihuaana, seda vist tal läbiotsimisel enam kodus polnud. Foto 2 peal oletab, et on kokaiin, 1002 grammi ilma plastanumata, võib olla võeti osa sellest ainest läbiotsimisel ära aga ei mäleta, osa võis ära viia. Fotol 3 ja 4 oletab, et on kokaiin, fotol 3 olev aine võeti läbiotsimise käigus ära, fotol 4 oleva aine kohta ei tea, kas ära võeti. Fotol 9 olev taime kaal 975 on ilma plastanumata, see aine oli läbiotsimisel tal vist kodus. Fotol 10 ei oska öelda, mis ainega on tegemist, võimalik, et see aine võeti läbiotsimisel ära, mäletab, et see aine oli pruuni värvi. Kõik need ained olid tema valduses Big B ja Smokinemo korraldusel. Vaatlusprotokollis vaadeldi ka kahte vestluse kuvatõmmist Telegrami rakenduses kasutajaga Smokinemo. Fotol 12 Smokinemo annab Uugvile aadressi Tammepõllu tee 23, automargi ja reg. märgi teada, Viimsis ja 100 tuleb sinna viia. Fotol 13 Smokinemo annab aadressi Raadiku 81/2, auto margi ja värvi, reg. märgi, Uugv küsib, mis kellaks ta minema peab.

16.04.2023 peeti kinni Renāts Granovskis (kr. toimik II kd, tl 1-6). 16.04.2023 läbiotsimisprotokolli kohaselt (kr. toimik II kd, tl 12-29) teostati läbiotsimist Renāts Granovskise kasutuses olevas sõiduautos BMW 535D reg. märgiga 013RRR. Läbiotsimisel leiti ja võeti ära sularaha kokku summas 40 eurot, kaks iPhone-i ja sõiduki võtmed. Fotol nr 14 nähtub, et Mihhail Vassiljev on teinud telefonile vastamata kõne.

31.05.2023 asitõendi vaatlusprotokollis (kr. toimik II kd, tl 47-52) vaadeldi Renāts Granovskise kasutuses olnud BMW läbiotsimisel ära võetud nutitelefoni Apple iPhone 7. Protokollist nähtub, et rakenduses Telegram oli loodud kasutajakonto nimega „Smokinemo“. Telegrami vestlusest kasutajate Smokinemo ja Aloha damce, Smokinemo küsib, kas võtmed saab jätta autosse või rataste alla, saab vastuseks, et parempoolsel esirattal, kell 17.50 Smokinemo ütleb Aloha damce-ile, et 5 pärast võib võtta ja palub endale anda ka protsent. Smokinemo ja Grigonuti vestluses lepivad 16.04.2023 17.48-18.28 kokkusaamist kokku.

17.04.2023 läbiotsimisprotokolli (kr. toimik II kd, tl 37-46) kohaselt teostati läbiotsimist Renāts Granovskise elukohas Paepargi 47-27, Tallinn, mille käigus leiti ja võeti ära kollasest metallist kaelakett ja sülearvuti Lenovo 3RDGeneration Lenovo ThinkPad X1 koos toitejuhtmega. 12.07.2023 vaatlusprotokollis (kr. toimik II kd, tl 53-54) on vaadeldud Renāts Granovskise sõiduki läbiotsimisel äravõetud nutitelefoni Apple iPhone 14 Pro Max, selle sisu kopeeritud.

25.04.2023 on vaadeldud Renāts Granovskise Instagrami kasutajakontot „cheediiii“ (kr. toimik II kd, tl 55-64), vaadeldud fotode asukohtadeks on märgitud Milano, London, Madrid.

Kohtuistungil KrMS § 294 lg 1 alusel avaldatud Renāts Granovskis 18.04.2023 kahtlustatavana ülekuulamise protokolli (kr. toimik II kd, tl 78-82) kohaselt enda süüd ta ei tunnista, kasutab õigust mitte ütlusi anda ning lisab, et Alexey Kulkovi ta ei tunne, ei ole teda kunagi näinud. 04.08.2023 kahtlustatavana ülekuulamise protokolli (kr. toimik II kd, tl 83-90) kohaselt tunnistab, et on kahtlustuses kirjeldatud teo toime pannud osaliselt. Tunnistab 22.02.2023 episoodi, s.o kokaiini edasiandmist Romanile ja Hollandist amfetamiini toimetamist Eesti Vabariiki ehk 16.04.2023 politsei poolt leitud ja ära võetud 16 kg amfetamiini. Ei tunnista 22.02.2023 Lätist toodu amfetamiini organiseerimist Eestisse, ei tunnista grupis käitlemist ning käitlemist suure varalise kasu saamise eesmärgil. Alexey Kulkovi ta isiklikult ei tunne, pole näinud, kohtunud, suhelnud, ühtegi teist Kulkovi nimelist isikut ei tea, seega ei tunnista temaga grupis narkootiliste ainete käitlemist ja seotust tema korteri läbiotsimisel leitud ainetega. Roman Mayakovi tunneb umbes 10 aastat. Roman pöördus tema poole palvega osta 50 g kokaiini. Kahtlustatav Telegrami rakenduses kirjutas, et sooviks osta 50 g kokaiini, teda suunati teise kasutaja juurde, tema enda kasutajanimi Telegramis on „smokinemo“. Müüjate kasutajanimesid ei mäleta. Roman ütles kuhu ta auto pargib ja kahtlustatav saatis andmed edasi Telegrami kaudu, võõras inimene pidi 50 g kokaiini Romani auto peale panema. Romani käest sai 3000 eurot, millest 2500 eurot andis inimestele, kelle kohta ütlusi anda ei soovi. 2023 aasta märtsi alguses sai Telegramis „OG“ kasutajalt sõnumi, et kas ta saaks Eestis vastu võtta Hispaaniast tuleva sõiduki, kus pidi olema 16 lg amfetamiini. Romanil oli vajadus raha järgi, oli võlgu võtnud. Nädal enne amfetamiini Eestisse saabumist pakkus talle 3000 eurot selle eest, et ta võtab amfetamiini vastu. Kasutaja „OG“ kirjutas talle vene keeles ladina tähtedega, teavitas, millal auto tuleb. Roman ise pakkus aadressi, kuhu kuller võiks tulla, ostis endale ka kõnekaardi, mis info kahtlustatav „OG“-le edastas. Auto amfetamiiniga saabus Tallinnasse, tema oli ka seal, võttis Romani peale, kui ta oli amfetamiini vastu võtnud. Auto võtmed, kuhu Roman amfetamiini tõstis, jäid kahtlustatava kätte, küsis „OG“-lt kellele peab need üle andma. „OG“ saatis kontakti ja samal päeval pani kahtlustatav võtmed puu juurde, mis asus Majaka Paepargi kõrval asuva parkimisplatsi juures. Amfetamiini vastuvõtmise eest pidi saama 5000-7100 eurot, Romanile andis vastuvõtmise eest 3100 eurot. Ei tea, kes sellele ainele järgi pidi minema. Võtmete asukoha koordinaadid saatis „OG“-le, kes paari tunni pärast kirjutas, et võib võtmed tagasi anda, andis selleks kontakti. Kui kahtlustatav kontakti telefoni sisestas oli see sama kontakt, kellega suhtles 50 g kokaiini teemal. Ta ei tahtnud isiklikult kohtuda, palus võtmed jätta auto juurde ja teavitas sellest Romani. Ei mäleta, mis kuupäeval 50 g kokaiini Romanile organiseeris.

Mihhail Vassiljev peeti kinni 09.08.2023 (kr. toimik II kd, tl 103-119), kontaktidena on märgitud telefoninumber 58908060, ametlikult ei tööta ning võeti ära sularaha kokku 9060 eurot, pihuarvuti iPhone ja pihuarvuti iPhone 14 ProMax. Fotol 8 on näha telefoni ekraanipilt, kus on Telegrami rakenduse teavitused, et on uued sõnumid.

09.08.2023 teostati läbiotsimine Mihhail Vassiljevi elukohas aadressil Õismäe tee 6-32, Tallinn (kr. toimik II kd, tl 125-151). Läbiotsimisel leiti ja võeti kaasa: kokku sularaha summas 9050 eurot, televiisor Hisense 50A7500F, sülearvuti Lenovo koos toitejuhtmega, soonkinnisega kott, milles 4 kuldset värvi ketti, karp kirjega Ralph Christian, milles kuldset värvi kell, pihuarvuti Google pixel 6 pro ja roosat värvi rihmaga käekell Apple 6 seeria ning pihuarvuti Samsung.

18.08.2023 asitõendi vaatlusprotokollis (kr. toimik II kd, tl 152-157) vaadeldi Mihhail Vassiljevi kinnipidamisel ära võetud nutitelefoni iPhone. Telefoni on suhtlusrakenduses Signal kasutajakonto andmed on Andrius Mesinukas, telefoninumber +37125927585. 09.08.2023 on Signali rakenduses olnud vestlus, kus Mihhail Vassiljevilt küsitakse, kuidas just meil läheb, nos (eesti k nina) jõudis kohale, kõik hästi?, millele M. Vassiljev vastab „jah“.

08.09.2023 vaatlusprotokollis (kr. toimik II kd, tl 158-167) on vaadeldud Mihhail Vassiljevi kinnipidamisel ära võetud nutitelefoni Apple iPhone 14 Pro Max. telefon on seotud abonentnumbriga +372 58908060. Telegrami vestluses kasutajaga Kristina küsib „mitte renati bemmi fotod?“, edasi arutavad, millise seeria bemm (BMW) on, kust Kristina raha saaks, et osta, kui kiiresti auto katki läheb, millised omadused on. Kristina küsib „A kui suur Renatil seal läbisõit?“, M. Vassiljev kui telefoni omanik saadab sarnase auto müügi lingi, arutavad värvist edasi ja Kristina ütleb mh, et „Renati tahan, A Rena paistab silma“. Rakenduses Viber on sõnumid M. Vassiljevi kui telefoni omaniku ja Dima Autolaenutus vahel. Vestluses M. Vassiljev tahab kokku saada ja Renati autost rääkida, Dima ütleb, et seda ei anta veel ära, M. Vassiljev ütleb, et kui mul on kliente kohe sulle võlg ära anda, võib selle kirjutada ümber, seda tahetakse 17 K eest osta, Dima vastab no esiteks peavad selle ära andma, teiseks las tema ka helistab pärast, M. Vassiljev ütleb tal ei lasta helistada, Dima ütleb nad tahavad hoogu anda, et see ära võtta, M. Vassiljev ütleb, et ei anna kuskil veel 4-6 kuud. M. Vassiljevi ütlustega kõrvutades võib järeldada, et jutt on R. Granovskise kasutuses olnud sõiduki müügist pärast R. Granovskise kinnipidamist.

Tunnistaja Denis Zaitsevi 09.09.2024 kohtuistungil antud ütluste kohaselt 2023 aasta aprillis üüris ta välja garaažiboksi Lastekodu 8d, Tallinn Aleksei Kulkovile, üür oli 150 eurot, mida maksis sularahas. Garaažiboksi üürimist kinnitavad ka tunnistaja poolt esitatud asustamata ruumi üürileping ja üleandmise-vastuvõtmise akt (kr. toimik III kd, tl 69-73 koos tõlkega tl 74-79).

Kohtuistungil kuulati süüdistatavana üle ka Mihhail Vassiljev, kes end temale nii süüdistusaktis esitatud süüdistuses kui ka kohtuliku arutamise käigus muudetud süüdistuses süüdi ei tunnistanud. Süüdistatava kokku võetud selgituste kohaselt tunneb ta Renāts Granovskist, kellega on sõbralikud suhted. Renāts Granovskise vahistamisest vist narkootiliste ainetega seonduvalt sai teada paar nädalat peale vahistamist. Pärast karistuse kandmiselt vabanemist hakkas suhtlema Granovskisega kui pakkus koostööd Tabasalu tehasesse Ukrainast töötajate palkamisel. R. Granovskisega enam ei suhtle, kuna süüdistatav ei olnud tema tegevusega kuidagi seotud, aga R. Granovskis jätab mulje nagu oleks ta tema kaasosaline. Tema teada R. Granovskis sai peamise sissetuleku Olybeti panustest. Varasemalt suhtles temaga umbes kolm korda nädalas, Telegramis kuna oli kontaktina olemas siis kasutajana Renat, Facebook Messengeris nii nagu kaustajanimi ehk ees- ja perekonnanimi.

Üks kord aprillis tuli Sillamäelt ja sai kokku Renāts Granovskisega Lasnamäe Centrumi juures, kus R. Granovskis palus tal autovõtmed ühele inimesele edasi anda, kuna see jäi tee peale kui ta Õismäele koju sõitis. Sõitis Magistrali keskuse Statoili parklasse, andis sellest Granovskisele teada, kes palus oodata 5 minutit. Granovskis andis sellele inimesele tema ja auto kirjelduse ja siis tuli noormees. Sellest enda ütluste kohaselt rääkis ka politseis, kuid avaldatud ütlustest nähtus, et võtmete andmisest ta siis ei rääkinud. Selgitab seda sellega, et uurijaga oli enne ülekuulamist vestlus, kus sellest rääkis ja protokolli see ei läinud.

Kasutajanimesid Big B, Uugv ja Smokinemo ei tea. Telegrami on kasutanud elektrooniliste sigarettide müümiseks, seal on selleks suhtlusgrupp. Enda kasutajanime selles suhtlusäpis ei mäleta. 20.02.2023 läks Renāts Granovskisega Lätti, suundusid Leetu tema vennale Mercedest tooma, kuid sellel olid mingid tehnilised probleemid ja autot ei saanud kohe kaasa võtta, mistõttu sõitis vend kahe päeva pärast uuesti bussiga sinna. Usub, et seda on võimalik kontrollida.

Alexey Kulkovi ta ei tunne. Ei te midagi kahest juhtumist, milles teda süüdistatakse, narkootilise aine Eestisse toimetamisest. Ei tea, et ta telefon oleks võõrastes kätes olnud.

Tunneb Tofig Ganbarovit, olid juba enne tuttavad, aga käisid koos vanglas sõltuvusravil. Koos nägid koos Pae tänava Hesburgeri lähedal juhuslikult Roman Mayakovi, kes oli süüdistatavale 100 eurot e-sigarettide eest võlgu, sõimasid teda ja said 100 eurot tagasi.

Pärast Renātsi kinnipidamist on suhelnud Renātsi ema palvel ARental omaniku Dimaga Renātsi sõiduki BMW müügi osas, et Dimale saaks võlg tasutud. Auto on Dima oma, seda kasutas Renāts.

Mayakovi on näinud umbes 5 korda, tavaliselt Renātsiga Olybet kasiinos, ühe korra üksi. Mayakoviga vahetult suhelnud või telefoni teel ei ole.

Pärast ennetähtaegselt vanglast vabanemist ei ole narkootikumidega kokku puutunud ega neid tarvitanud. Enne tarvitas kokaiini aga vanglas läbis sõltuvusega seotud programmid. Tema kodust leitud 10 000 eurot kasutas elektrooniliste sigarettide ostu-müügiga tegelemiseks, oli selleks võtnud mitu laenu, ühe 2021 alguses või keskel. Laenud laekusid kontole. Tellis kaupa Hiinast, makse tegi ülekandega tema tuttav Saksamaalt, kes saatis need Eestisse ja müüs kauba edasi, tegeles sellega umbes kaks ja pool aastat, kuni augustini 2023, edasi ostis enda tarbeks. Tunnistaja Mayakov oli talle ka nende sigarettide eest võlgu, kellele oli müünud Renātsi kaudu, ei tagastanud 100 eurot ja seetõttu oli temaga ebameeldiv vestlus. Igakuiselt teenib selle tegevusega 2000-3000 eurot, müüs neid nädalas 20-200. Maksumärke neil ei olnud, saab aru, et ka see on kuritegu. Tulusid ei deklareerinud. Teab, et tal on katseaeg, kui on üldteada, et selle eest karistatakse trahviga, aeg oli raske ja otsustas proovida. Sigarettide eest tasuti sularahas.

Läbiotsimisel ära võetud televiisori ostis tema ema, sülearvuti Lenovo on ostetud aastaid tagasi elukaaslasele (8-9 aastat tagasi enne esimest karistamist), samuti roosa Apple kell, mille ostis pärast vabanemist vabanemise fondis olnud raha eest. Samsungi telefoni kinkis talle elukaaslane. Kinnipidamisel äravõetud sularahast 6000 eurot oli mõeldud raua ostmiseks ja müümiseks, selle raha sai aprillis surnud onult. Temale kuuluv auto on abikaasa oma, selle ostis süüdistatava ema pensioniraha eest, maksis 12 000 eurot, süüdistatav kasutas seda. Tema nimele on registreeritud ka Mercedes Benz, mis kuulub tema onule Muratile (kelle perekonnanime ei tea, kuna tuli hiljuti Ukrainast), kes seda hetkel kas kasutab. 2021. aastal sissetulekuna pangakontol oli töötasu, eraisikutelt laekumisi ei oska selgitada, nähtuvad pigem naise laenu tagasimaksed ja üldine käive. Sularaha pani ise isiklikult sisse, mis sai elektrooniliste sigarettide müügist ja 2022 aastal raua müügist. Rauda müüs OÜ Tolmet alt. Sissetulekute erinevus väljaminekutega tuleb sellest, et laenas emalt raha. Hetkel teenib rauaga raha, selle eest raha laekub kontole.

Elab koos elukaaslase ja 7-aastase tütrega, ootavad mai kuus veel ühte last.

Kohus suhtub süüdistatava kohtuistungil antud ütlustesse kriitiliselt ning peab võimalikuks nendega arvestada vaid selles ulatuses, mis riimub teiste kohtule esitatud tõenditega. Seega saab kohus pidada usaldusväärseks süüdistatava ütlusi selles, et süüdistataval olid sõbralikud suhted Renāts Granovskisega, et ta tundis Roman Mayakovi ja et ta andis Magistrali keskuse juures R. Granovskise juhiste järgi Alexey Kulkovile, keda ta väidetavalt ei tunne, üle auto võtmed. Muus osas ei ole süüdistatava ütlusi võimalik arvestada, kuivõrd need on kas vastuolus teiste omavahel riimuvate tõenditega või on ütlustes esitatud väited jäetud tõendamata, s.t on paljasõnalised. Seejuures nähtub süüdistatava ütlustest sedagi, et ta on saanud töötasu ja sissetulekut metalliga äritsemisest, kuid need andmed tulenevad sellest, et küsitlusel võeti aluseks pangakontode väljavõtted ja rahaliste vahendite laekumine konkreetsetelt äriühingutelt. Samas ei ole võimalik teha mingeid järeldusi tema kontole laekunud eraisikute sissemaksetest ega ka leitud ja ära võetud sularaha kohta. Süüdistatav on küll küsitavate sissetulekute kohta andnud selgitusi, et ta tegeles elektrooniliste sigarettide äriga, jättes sissetulekult maksud maksmata, tunnistades osaliselt sissetuleku ebaseaduslikkust, kuid samas ei ole ta sellise äri toimumise kohta ühtegi tõendit kogu menetluse vältel esitanud ning selliseid tõendeid ei ole võimalik ka koguda ning ta ei esitanud ka viiteid sellistele tõenditele, mida menetleja saaks kontrollida. Lisaks on ta viidanud sissetuleku saamisele seoses onu äriga, kuid onu on väidetavalt surnud, mistõttu ei ole võimalik onult kinnitust saada. Samuti on ta seotud sõidukiga, mis tegelikult kuulub onule, kelle perekonnanime ta ei tea. Taoline väide on aga kohtu jaoks eluliselt ebausutav, et isik ei tea oma onu perekonnanime. Kui isik ei tea oma onu perekonnanime, siis ei saa ta väita, et tegemist on tema onuga. Lisaks esitas süüdistatav väite, et ta käis 20.02.2023 vennale Leedus autot vaatamas ja vend sai auto kaks päeva hiljem kätte ja tema arvates on võimalik seda ka kontrollida, kuid jättis samas oma venna nime ja sõiduki andmed avaldamata. Ka elektrooniliste sigarettidega ebaseadusliku äritsemise kohta esitatav versioon ei ole kontrollitav, kuivõrd mingit menetlust selles osas alustatud ei ole. Seega esitas süüdistatav teadlikult oma versioonid, millistest ühtegi ei ole võimalik kontrollida. Lisaks sellele on ta esitanud selgitusi temalt ära võetud ja konfiskeerimise tagamiseks arestitud esemete päritolu ja kuuluvuse kohta, kuid samas ei ole ta alates esemete äravõtmisest ja arestimisest esitanud selgituse kinnitamiseks enam kui aasta jooksul mitte ühtegi tõendit vaidlusaluste esemete soetamise kohta, kuigi neid esemeid oli võimalik soetada kaubandusvõrgust, mis tähendab seda, et konkreetese isiku rahaliste vahendite liikumist eseme soetamisel peaksid tõendama kas ostu-müügi lepingud, arved, tšekid, kviitungid, pangakonto väljavõtted jne. Samamoodi saanuks oma väiteid kinnitada tunnistajate ütlustega, millistele tunnistajatele väidetavalt esemed kuuluvad, kuid ei süüdistatav ega tema kaitsja seda ei kaitseaktis ega ka kohtuliku menetluse kestel ei ole taotlenud, s.t ei ole taotlenud tõendite esitamist ega tunnistajate ülekuulamist, s.o süüdistataval ei ole olnud huvi oma väidete tõendamiseks. Taolist huvi puudumist saab seletada sellega, et neid väiteid ei olegi võimalik tõendada, sest need ei vasta tõele.

Seega asub kohus eelmärgitud tõendeid kogumis hinnates alljärgnevale seisukohale.

22.02.2023 aset leidnud narkootilise aine kokaiin käitlemise osas saab ülaltoodud tõenditest tulenevalt järeldada, et politseiga koostööd teinud R. Mayakovi ütluste kohaselt ostis ta R. Granovskiselt 50 grammi kokaiini, mida nimetati venekeelses suhtluses „nos“ ehk tõlkes „nina“ ja seda ilmselt aine levinud nina kaudu sissetõmbamise ehk tarvitamisviisi tõttu. Seejuures toimus nende omavaheline suhtlemine Telegram võrgustikus, kus R. Mayakovi kasutajanimi oli Artist112 ja R. Granovskise kasutajanimi Smokinemo. Seda asjaolu on kinnitanud nii R. Mayakov kui ka R. Granovskis oma ütlustes, samuti kinnitab seda ka R. Granovskise telefoni vaatlus, millest nähtuvalt on Telegrami rakenduses selline konto loodud. 50 grammi narkootilise aine käitlemiseks pidi R. Mayakov oma sõiduki parkima kokkulepitud aadressile ja jätma auto uksed lukustamata ning lahkuma auto juurest ning saatma Telegram rakenduse kaudu R. Granovskiselt saadud kulleri kasutajanimele küsimärgi ja kulleri küsimuse peale sõiduki numbrimärgi. Kui kuller oli narkootilise aine sõidukisse paigutanud, andis kuller talle sellest Telegrami rakenduses teada ning auto juurde jõudes avastas ostetud aine sõidukist. Selliseid ütlusi kinnitab ka jälitustoimingu protokoll, millest nähtuvalt toimus R. Mayakovi ja R. Granovskise vahel eelnev kohtumine, mille käigus lepiti kokku käideldava aine kogus ja hind ning 22.02.2023 toimus R. Mayakovi ja R. Granovskise vahel suhtlus ka Telegram rakenduses sõiduki registreerimisnumbri ja parkimise koha täpsustamiseks. Samuti nähtub jälitustoimingu protokollist, et R. Mayakoviga võttis Telegram rakenduses ühendust kasutaja nimega Uugv, kes küsis sõiduki registreerimisnumbrit ning teise jälitustoimingu protokollist nähtuvalt läks R. Mayakovi sõiduki juurde Alexey Kulkov, kes avas sõiduki ukse ja seejärel sulges selle. Seejuures rohkem isikuid selle sõiduki juures ei käinud. Kui R. Mayakov auto juurde tagasi läks, avastas ta sõidukist paki. A. Kulkovi poolt sõidukisse paigutatud pakendist avastati pulbriline aine, mis ekspertiisiakti kohaselt osutus kokaiiniks 49,07 grammi ja DNA ekspertiiside tulemusena avastati aine pakendilt A. Kulkovile kuuluvat bioloogilist materjali. Süüdistatavana ülekuulatud A. Kulkov on sellise teo toimepanemist tunnistanud ja oma ütlustes märkinud ka seda, et Telegram rakenduses kasutas ta kasutajanime Uugv. Telegram rakenduse kaudu andmete edastamine sõiduki parkimise aadressi ja sõiduki kohta kasutaja Smokinemo poolt nähtub ka A. Kulkovi telefoni vaatlusprotokollist. Seejuures nähtub A. Kulkovi ütlustest, et see ei olnud tal esimene kord narkootilisi aineid käidelda, vaid ta tegi seda 8 kuu jooksul ning korraldusi jagasid talle Telegram rakenduses kaks kasutajat: Smokinemo ja Big B, kellest esimest ta ei teadnud ja Big B kohta arvas, et tegemist on Mihhail Vassiljeviga, kuivõrd suurema osa korraldustest sai ta Big B käest ja kui maksti töö eest tasu, siis teatas sellest talle Telegrami rakenduses Big B ja raha tõi talle Mihhail Vassiljev, mistõttu arvab, et Mihhail Vassiljev kasutaski Telegram rakenduses kasutajanime Big B. Seejuures ei tundnud A. Kulkov kohtuistungil isikut, kelle nimi oli R. Granovskis, küll tundis ära M. Vassiljevi. Mis puudutab narkootilise aine eest tasu maksmist, siis on R. Mayakov selgitanud, et R. Granovskise kaudu ostetava kokaiini hinnaks on 60 eurot gramm ja võlgnevus saab kaetud kui R. Mayakov tasub saadud narkootilise aine eest 3900 eurot. Seejuures nähtub tõenditest, et enne narkootilise aine eest tasumist anti politseiametnike poolt R. Mayakovile narkootilise aine ostmise matkimiseks sularaha ning jälitusprotokolli kohaselt teostati R. Granovskise varjatud jälgimist, millest nähtuvalt istus R. Granovskis 03.03.2023 õhtul R. Mayakovi juhitud sõidukisse A-terminali juures ja sõitsid ringi kuni peatusid Paepargi 47 juures, milline asjaolu riimub ka R. Mayakovi antud ütlustega narkootilise aine eest raha üleandmise aja ja koha kohta. Seega riimuvad omavahel R. Mayakovi, A. Kulkovi ja R. Granovskise ütlused, mis omakorda riimuvad muude kirjalike tõenditega, s.o ekspertiisitulemuste, vaatluste ja jälitustoimingutel saadud informatsiooniga isikute liikumise kohta. Kuigi eelmärgitud tõenditest ei nähtu otseselt M. Vassiljevi rolli, peatub kohus sellel asjaolul allpool.

22.02.2023 aset leidnud narkootilise aine amfetamiin käitlemise osas saab ülaltoodud tõenditest tulenevalt järeldada, et politseiga koostööd teinud R. Mayakovi ütluste kohaselt pidi ta Maardus Olerexi tankla juures vastu võtma Lätist toodava auto BMW X5, mille pagasiruumis on koodlukuga lukustatud kohvrid narkootilise ainega ning andma sõiduki võtmed R. Granovskisele, mille eest ta pidi saama tasuna 1000 eurot. Seejuures pidi seekord olema narkootiliseks aineks n.n odav aine, millist väljendit kasutati amfetamiini kohta ja seda pidi olema suurusjärgus 10 kg. Seejuures sai ta kõik juhised R. Granovskiselt, milleks pidi muretsema endale sõidukit kohale toimetava juhiga suhtlemiseks eraldi telefoni ja sim-kaardi. R. Mayakovi ütluste kohaselt ta ootas kokkulepitud kohas, kuid sõidukit ei tulnud ja telefoni teel pärast vedaja poolt piiri ületamist ta enam autojuhiga ühendust ei saanud. Vedaja firmasse helistades teatati talle, et juht on narkootilise aine veo tõttu kinni peetud, millest teatas ka R. Granovskisele. Sellist suhtlust R. Granovskisega tõendab ka jälitustoimingu protokoll. Samamoodi tõendavad taolist R. Mayakovi väidetud narkootilise aine käitlemise fakti ja tehiolusid ka muud R. Mayakovi ütluste välised tõendid. Nimelt sisenes automaatse numbrituvastussüsteemi salvestise vaatlusprotokollist nähtuvalt 22.02.2023 kell 14.39 Ikla piiripunkti kaudu Eesti territooriumile Läti registreerimismärgiga treiler, millele oli laaditud Suurbritannia registreerimismärkidega sõiduauto. Lisaks tehnilistele tõenditele kinnitavad sama asjaolu ka isikulised tõendiallikad, milliste kohaselt peatati tunnistaja Sandra Perez ütluste kohaselt Pärnu linna piiril Eesti territooriumile jõudnud Läti registreerimismärkidega treiler, mille juhi sõnade kohaselt pidi ta treileril oleva Suurbritannia registreerimismärkidega sõiduauto toimetama Maardusse ja juhil olid olemas nii aadress kui ka telefoninumber. Seejuures kattus sõiduauto toimetamise aadress R. Mayakovi asukohaga Roobu 2 Maardus, kus R. Mayakov ootas treileri saabumist ja kontakttelefon kattus R. Mayakovi kasutuses olnud abonentnumbriga 57918719. Et R. Mayakov suhtles treileri juhi N. Baranovskisega nähtub lisaks R. Mayakovi ütlustele nii N. Baranovskise kohtueelses menetluses antud ütlustest kui ka N. Baranovskise telefoni vaatluse protokollist. Treileril oleva sõiduauto kontrollimisel avastati tunnistaja Sandra Perez ütluste kohaselt treileril oleva sõiduauto pagasiruumist kaks kohvrit, mis olid koodlukuga suletud ja mille olemasolust treileri juht teadlik ei olnud. Kohvreid kontrolliti algselt teenistuskoeraga, kes kohvrid markeeris ja seejärel röntgeniga kontrollides tuvastati, et kohvrites on pakendid ning kohvrite avamisel tuvastati, et pakenditeks olid vaakumpakendid, mille sisu reageeris kiirtestil amfetamiinile. Samad asjaolud ilmnesid ka sõiduki läbivaatuse aktist ja kohvritest avastati lisaks muudele esemetele 20 vaakumpakendit, mille kogukaal kohvrite avamise järgselt oli 21,455 kg ning narkootilise aine ekspertiisi kohaselt oli pärast kuivatamist amfetamiini sisaldava aine massiks 6,370 kg, milles puhta aine sisaldus 4,586 kg. R. Mayakovi ütluste kohaselt kui ta oli pärast telefoni teel suhtlust V. Baranovskisega teada saanud, et treiler on koos sellel olnud sõiduki ja sõidukis olnud narkootilise ainega kinni peetud ja sellest teatanud R. Granovskisele, sai ta R. Granovskisega kokku, et arutada tekkinud olukorda ning R. Granovskis arvas, et tegemist võib olla ka vedaja pettusega. Taolise kokkusaamise asetleidmine on lisaks R. Mayakovi ütlustele tõendamist leidnud ka jälitustoimingu protokolliga, millest nähtuvalt ööl vastu 23.02.2023 sai R. Mayakov R. Granovskisega kokku enda elukoha juures Arbu tänaval olevas pargis ja arutas edasise käitumise üle. Kuigi tõenditest tulenevalt on kindlaks tehtud suhtlusringis olevate isikutena vaid R. Granovskis, kes suhtles R. Mayakoviga, kes omakorda suhtles alguses N. Baranovskisega ja hiljem V. Baranovskisega, siis ilmneb R. Mayakovi ütlustest ja muudest tõenditest ka seda, et vaidlusaluse narkootilise aine käitlemisega ei olnud seotud ainult need neli isikut, vaid ka süüdistatav Mihhail Vassiljev. R. Mayakovi ütluste kohaselt kui ta oli R. Granovskisele teatanud, et treiler ei ole tulnud, avaldas R. Granovskis kahtlust kas R. Mayakov üldse on kokkulepitud kohas ja teatas, et saadab oma sõbra kontrollima, misjärel sõitis mõne aja pärast R. Mayakovist mitu korda mööda sõiduauto BMW X6 registreerimismärgiga 077MHT, mis on registreeritud Irina Vassiljeva nimele ja mida kasutas Mihhail Vassiljev. Kohus leiab, et isik ei hakka lihtsalt heast peast kuhugi sõitma ja mingi auto kohalolekut kontrollima kui ta ei tea mida ta peab kontrollima ja kui tal selleks kontrollimiseks huvi puudub. Ometigi pidas M. Vassiljev vajalikuks selline pikk sõit ette võtta ja Õismäelt Maardusse sõita lihtsalt selleks, et R. Mayakovist mööda sõita ja R. Mayakovi kohalolekus veenduda. Kuna R. Mayakov ja M. Vassiljev tundsid teineteist, siis teadis M. Vassiljev, keda ta peab kontrollima ja R. Mayakov teadis, kes teda kontrollimas käis. Samas peab kohus vajalikuks viidata teistele tõenditele ja sündmustele, mis eelnesid M. Vassiljevi Maardusse sõitmisele ja mis ilmselgelt viitavad M. Vassiljevi huvile kontrollida seda, kas treileri ootaja on kohal ja kas tõepoolest treiler ei olegi kohale tulnud. Nimelt nähtub jälitustoimingu protokollist, et mobiiltelefonide varjatud jälgimisega tuvastati, et Mihhail Vassiljev ja R. Granovskis liikusid 20.02.2023 öösel üheaegselt Läti Vabariigi suunas ja automaatse numbrituvastuse süsteemi fotode vaatlusprotokollist nähtuvalt ületas Irina Vassiljevale kuuluv ja Mihhail Vassiljevi kasutuses olev sõiduk registreerimismärgiga 077MHT Eesti Vabariigi piiri ja suundus Läti Vabariiki 20.02.2023 kell 05.58 ja sama sõiduk sisenes Läti Vabariigist Eesti Vabariiki uuesti 20.02.2023 kell 22.16. Kuivõrd numbrituvastussüsteem tuvastas vaid M. Vassiljevi kasutuses oleva sõiduki piiriületuse ja R. Granovskisega seotud sõidukid piiri ei ületanud, saab järeldada, et M. Vassiljev ja R. Granovskis sai üheaegselt liikuda Läti suunas vaid ühes sõidukis viibides. Kuigi M. Vassiljev on põhjendanud Lätti sõitmist sellega, et ta läks vennaga Leetu Mercedest ostma, ei kinnita sellist asjaolu ükski tõend. Kuna M. Vassiljeviga viibis samas sõidukis hoopis R. Granovskis, siis ei saanud R. Granovskisel olla mingit huvi osta sõidukit Leedust olukorras, kus kaks päeva hiljem pidi ta tegelema Lätist treileril tuleva saadetise vastuvõtmisega. Kogutud tõendid annavad üheselt aluse väita, et M. Vassiljevil ja R. Granovskisel oli ühine huvi ja selleks oli narkootiline aine kaheks kohvris, mis oli paigutatud Suurbritannia registreerimismärkidega sõiduki pagasiruumi ja mille toimetamiseks Eesti Vabariiki telliti vedu treileriga 22.02.2023 ja millise saadetise vastuvõtmine delegeeriti R. Mayakovile, et vältida enda seotuse tuvastamist. Sellele viitab ka R. Granovskise ja R. Mayakovi vahel toimunud vestlus 22.02.2023 ajavahemikul kella 00:45 kuni 01:20, millest nähtuvalt on saadetavaks kaubaks paroolidega kohvrid, milles on odav kaup ja auto kui ka selle eest nad, et kohale tõid, andsid ära 8000 ning koos R. Mayakovi seismisega kokku on kulu 9000. Samast vestlusest nähtuvalt ütles R. Granovskis ka seda, et inimene tegi Lätis ära ja saatis siia. Seega sõitsid M. Vassiljev ja R. Granovskis Lätti ainult selleks, et osta uus partii narkootilist ainet koos autoga, et maskeerida kauba olemust ja ka kulu kandsid nad koos, kuivõrd R. Granovskise sõnade kohaselt andsid nemad selle eest 8000. Kohtu arvates viitab see üheselt M. Vassiljevi võrdsele teopanusele R. Granovskisega narkootilise aine omandamisel.

16.04.2023 aset leidnud narkootilise aine amfetamiin käitlemise osas saab ülaltoodud tõenditest tulenevalt järeldada, et politseiga koostööd teinud R. Mayakovi ütluste kohaselt andis R. Granovskis talle teada, et tal tuleb vastu võtta kaugelt maalt tulev saadetis, milleks on 20 kg odavat ja auto pidi tulema Puhkekodu tee 90 juurde. R. Mayakovi ülesandeks oli oma auto sinna parkida, kuller ära oodata, kullerile sularahas maksta ja kohvrid autosse panna ning auto võti R. Granovskisele üle anda. R. Mayakovi ütluste kohaselt ta selliselt ka toimis, kuid kuller tuli päev hiljem. Pärast kauba vastuvõtmist ja autosse paigutamist tuli R. Granovskis talle järele ja viis ta koju Arbu tänavale ning ta andis R. Granovskisele üle auto oma võtmed. Mõne aja pärast sai infot, et võib autole järele minna ja auto võti oli pandud juhipoolse rehvi peale. Kohvreid enam autos ei olnud. Jälitusprotokollidest nähtuvalt toimus R. Mayakovi ja R. Granovskise vahel kaks kohtumist 13.04.2023 ja 14.04.2023, milledest esimesel korral oli juttu Mihhasist kui vastutustundlikumast ja koti äravõtmisest ning sellest, et seal on vaid 16, kuid teisel kohtumisel rääkis R. Mayakov sellest, et Sanja tõi talle mopeedil raha ära, kuid R. Granovskis selgitas, et keegi tuleb kohale, on juba Riias ja tahab, et makstaks kaardiga, kuid R. Mayakov peab ütlema, et on vaid sularaha ja kontosid ei ole ning R. Mayakov paneks oma autosse ja ja pärast tullakse võtmega ja tegeletakse ning R. Mayakovile antakse raha kahe päeva jooksul. R. Mayakovi ütlusi kinnitab ka jälitusprotokoll, millest nähtuvalt jälgiti 16.04.2023 varjatult Puhkekodu tee ümbrust ja R. Mayakovi sõidukit ning kella 18.58 ajal saabus kohale Iveco buss, kelle juhiga suhtles R. Mayakov ja seejärel sõitis buss Puhkekodu tee 92 juurde, misjärel sai R. Mayakov bussist kaks kohvrit ja pani oma autosse. Seejärel lukustas R. Mayakov auto uksed ja lahkus jalgsi. Kell 20.50 aga sõitis auto juurde valge Hyundai, mille roolis oli A. Kulkov, kes avas R. Mayakovi auto uksed, tõstis kohvrid ümber enda autosse, lukustas R. Mayakovi auto uksed ning pani midagi parema esiratta peale ja sõitis minema. Kohtuistungil tunnistajana üle kuulatud Rando Albo ütluste kohaselt sai ta tellimuse kahe kohvri toimetamiseks Hollandist Eestisse ja lõppsihtkohaks oli Puhkekodu tee 94. Kuna pidi vahepeal olema Kaitseliidu õppustel, siis jäi tellimuse üleandmine hilisemaks ning kui kohvrid ära viis, siis tahtis vastuvõtjale arve saata, kuid vastuvõtja soovis tasuda sularahas. Seejärel ei viinud kohvrite vastuvõtja kohvreid majja, vaid oma autosse. Kohvrite toimetamiseks Eestisse tellimuse esitamist kinnitavad lisaks tunnistaja ütlustele ka tellimuslehele kantud andmed ja kalkulaatori väljatrükk, suhtlemist tellimuse esitajaga tõendab aga vestlusrakenduse väljatrükk, milles tellija telefoninumber kattub tellimuslehele märgitud telefoninumbriga. Seega riimuvad omavahel tunnistajate R. Mayakovi ja R. Albo ütlused narkootiliste ainetega kohvrite Eestisse saabumise ja nende vastuvõtmise kohta nii vastuvõtmise aja kui ka koha suhtes ning neid asjaolusid tõendavad ka dokumentaalsed tõendid ja varjatud jälgimisega tuvastatu.

Mis puudutab kohvrite toimetamist vastuvõtmise kohast edasi, siis on R. Mayakov väitnud, et pärast kohvrite sõidukisse ümbertõstmist lahkus ta sõiduki juurest ja R. Granovskis viis ta koju ning võttis tema auto võtmed. Mobiiltelefoni positsioneerimisega on tuvastatud, et R. Granovskis asus kella 19.20 ajal, s.o mõni aeg pärast R. Mayakovi poolt kohvrite vastuvõtmist Puhkekodu tee ümbruses. Taolisest asjaolust saab järeldada, et R. Granovskis ootas R. Mayakovi, et kätte saada R. Mayakovi Puhkekodu teele pargitud auto võtmed. Mihhail Vassiljevi ütluste kohaselt, millises osas kohus peab ütlusi teiste tõenditega riimumise tõttu usaldusväärseks, sai ta kokku R. Granovskisega, kes palus tal möödaminnes anda Magistrali keskuse juures ühele isikule üle auto võtmed. Süüdistatavana üle kuulatud Alexey Kulkovi selgituste kohaselt sai ta päeval, mil ta kinni peeti (16.04.2023), Big B-lt Telegramis sõnumi, et peab minema Magistrali keskuse juurde, kus ta sai kokku Mihhail Vassiljeviga, kellelt sai BMW võtmed, milline oli pargitud Puhkekodu teele ja kust pidi võtma kaks kohvrit ja millise ülesande andis talle Big B samal päeval juba varem. Puhkekodu tänaval võttis ta BMWst kaks kohvrit, millest üks oli pagasiruumis ja teine salongis ning jättis vastavalt Smokinemolt saadud korraldusele auto võtme ratta peale. BMWst võetud kohvrid pidi aga viima koju. Asjaolu, et A. Kulkov ja M. Vassiljev kohtusid Magistrali keskuse läheduses kinnitab ka kaudselt M. Vassiljevi telefoni positsioneerimise tulemus, mille kohaselt viibis M. Vassiljev ajavahemikul 20.30 kuni 20.50 Mustamäe linnaosas, viibides alguses Sütiste tee 1 juures, seejärel Sõpruse pst 201 juures, pärast seda Sütiste tee 6 ja Ed. Vilde tee 54 juures. Google kaardirakenduse kohaselt asub aadressil Sütiste tee 1 Cirkle K tankla Magistrali keskuse kõrval. Lisaks isikuliste tõendiallikate ja jälitustoimingute protokollides kajastuvale on taoline kohvrite toimetamine ja sõiduki võtmete üleandmine tuvastatav ka Alexey Kulkovi telefoni vaatlusel tuvastatust. Nimelt nähtub telefonis olevatest vestlustest, et 16.04.2023 kell 20.13 kuni 20.43 on kasutaja Big B juhendanud kasutajat Uugv, mis oli A. Kulkovi kasutajanimeks Telegram rakenduses, minema Magistrali juurde kokkusaamisele, sealt peab minema Puhkekodu 92, misjärel teatab Uugv Big B-le, et võttis midagi ära ning seejärel on vestlus teemal kuhu kohvrid viia ning Uugv peab õigemaks garaažide juurde viia. Samas on Uugv olnud ühenduses ka Smokinemo nimelise kasutajaga, kellest viimane tunneb huvi kas Uugv on võtmed kätte saanud ja annab juhise jätta enne ära sõitmist võti auto rattale. Sellised sideandmed, jälitustoimingu protokollidest nähtuv, isikuliste tõendiallikate ütlused ja A. Kulkovi kinnipidamine koos narkootilist ainet sisaldavate kohvritega näitab üheselt ühtse süsteemi toimumist kindlate isikute vahel koos tööjaotusega. Kuna A. Kulkovi ütlustest tulenevalt arvas ta, et Big B nime taga on M. Vassiljev, kellega ta kohtus kui Big B andis selleks juhised, siis saab järeldada, et ülesanded olid jaotatud omavahel nii Big B ja Smokinemo vahel kui ka teiste isikute vahel, kellega Big B ja Smokinemo ise ühenduses olid. Seejuures andsid A. Kulkovile juhiseid ja ülesandeid Big B ja Smokinemo, kuid R. Mayakovile ainult Smokinemo, mille tulemusena A. Kulkov ja R. Mayakov omavahel kokku ei puutunud ja teineteist ei teadnud, kuigi käitlesid ühte ja sama narkootilist ainet, tehes seda korda-mööda kindlas järjestuses omavahel kokku puutumata. Kohus leiab, et 16.04.2023 aset leidnud narkootiliste ainete käitlemisega ei olnud seotud vaid R. Mayakov, A. Kulkov ja R. Granovskis, vaid ka M. Vassiljev, kes ei olnud vaid juhuslikuks võtmeid üle andvaks kulleriks, vaid isikuks, kes hoidis kogu tegutseva grupi käitumist oma kontrolli all koos R. Granovskisega, jagades narkootilise aine käitlemise erinevates etappides erinevatele isikutele ülesandeid.

Kriminaaltoimikust nähtuvalt peeti Alexey Kulkov 16.04.2023 kell 21.09 kinni Lastekodu 10 juures kui ta viibis sõidukis Hyundai i30 ning sõidukist leiti kaks kohvrit, millest kummastki avastati läbiotsimise käigus 8 vaakumpakendit pastataolise ainega, mis kiirtesti kohaselt reageeris amfetamiinile. Sellele järgnevalt teostati läbiotsimine A. Kulkovi elukohas Nõmme tee 11-67 Tallinnas, kust leiti omakorda erinevaid narkootilisi aineid, mille sisaldus tuvastati narkootilise aine ekspertiisidega. Lisaks sellele teostati läbiotsimine garaažiboksis asukohaga Lastekodu 8b, kust leiti helesinine ja tumesinine plastikust kohver. Alexey Kulkovi ütluste kohaselt oli ta garaažist leitud kohvrid koos narkootiliste ainetega samamoodi vastu võtnud ja kohvrites olnud narkootilised ained koju viinud ning ümber pakendanud ja osa pakendatust ka vastavalt saadud juhistele laiali vedanud. Seega kuivõrd 20.02.2023 asetas A. Kulkov sõiduki ukse küljetaskusse (R. Mayakovi auto), sai see aine olla pärit vaid A. Kulkovi kodus olnud narkootilise aine hulgast, mis oli tema kätte sattunud kohvris, mille ta oli vastu võtnud vastavalt juhistele. Seejuures selgitas A. Kulkov, et juhiseid sai ta narkootiliste ainetega kohvrite vastuvõtmiseks ja nendes kohvrites olnud ainete ümber pakendamiseks ja laiali vedamiseks vaid kahelt isikult Telegram rakenduse kaudu ja nendeks isikuteks olid rakenduse kasutajad nimetusega Smokinemo ja Big B. Lisaks sellele on A. Kulkov selgitanud, et narkootilise aine vastuvõtmise ja laialivedamise eest sai ta igakuiselt 2000 eurot, mida maksti talle siis kui sellest teatas rakenduse kaudu Big B ning kui raha toodi, siis tõi selle temale Mihhail Vassiljev, keda ta teadis nägupidi. Samas oli ka kordi, kus palgaraha toimetati talle postkasti. Samade selgituste kohaselt sai ta sellisel viisil palka alates septembrist-oktoobrist 2022 ning suhtles narkootiliste ainete vastuvõtmiseks vaid nende kahe kasutajanimega ja ka korraldused narkootiliste ainete ümberpakendamiseks ja edasitoimetamiseks sai ta vaid nendelt kahelt isikult ning kolmandate isikutega suhtles vaid selleks, et teatada tellijale narkootilise aine kohaletoimetamisest.

Eelmärgitud tõenditest, vaatamata süüdistatava Mihhail Vassiljevi poolt süü eitamisele, R. Granovskise kohtueelsel menetlusel osalisele süü tunnistamisele, asub kohus tõendeid kogumis hinnates seisukohale, et süüdistatava Mihhail Vassiljevi süü on tõendamist leidnud nii kogutud tõenditega, mis otseselt seovad süüdistatavat süütegusid toime pannud isikutega kui ka sarnase teoviisiga episoodides, millistes kogutud tõendid vahetult Mihhail Vassiljevi osalusele ei viita.

Kohtuistungitel ülekuulatud tunnistaja R. Mayakovi ja süüdistatava Alexey Kulkovi ütlustest, mis omavahel üksikasjadeni riimuvad, ilmneb süüdistatavatele inkrimineeritud narkootiliste ainete käitlemine välja kujunenud rollijaotuse alusel. Seejuures ilmneb nendest ütlustest, et R. Mayakov ei tundnud A. Kulkovi ja A. Kulkov ei tundnud ei R. Mayakovi ega ka R. Granovskist. Seega ei saanud need isikud üksteist süüstada mingil isiklikul põhjusel, kuivõrd neil puudus teadmine üksteise olemasolust. Seega saab neid ütlusi lugeda usaldusväärseteks, kuivõrd neid ütlusi ei ole olnud võimalik mõjutada. Samas on A. Kulkov veendunud selles, et kasutajanime Big B taga oli Mihhail Vassiljev, kuid ta ei teadnud, kes on kasutajanime Smokinemo taga. Samas on kriminaalasjas üheselt tuvastatud, et Smokinemo kasutajanime kasutas R. Granovskis. Seejuures sai A. Kulkov juhiseid ja korraldusi nii Big B kui ka Smokinemo käest, kuid töötasu vaid Big B kaudu. Seevastu R. Mayakov sai valdavalt ülesandeid R. Granovskiselt, kuid R. Granovskise sõnade kohaselt võis ta usaldada M. Vassiljevit samamoodi kui R. Granovskist ennast. R. Mayakovi ja R. Granovskise vestlustest ilmneb üheselt, et Mihhail (vestlusetes ka Mihha, Mihhas, Misa) on kohusetundlikum rahaasjades. Lisaks on R. Granovskis R. Mayakovile üheselt väljendanud, et kui teda ennast ei ole, võib pöörduda Mihhail Vassiljevi poole ja raha temale anda. Samas piirdusid R. Mayakovi ja R. Granovskise vahelised suhted vaid narkootiliste ainete käitlemisega ja sellest käitlemisest saadava tuluga, s.t M. Vassiljevile võis narkorahasid usaldada nagu ka R. Granovskisele, mistõttu pidi M. Vassiljev teadma, et tegemist on narkootiliste ainete käitlemisest saadud tuluga. Kriminaalasjas kogutud tõenditest nähtuvalt on A. Kulkov kohvreid narkootiliste ainetega vastu võtnud kolmel korral, kusjuures kõik vastuvõetud kohvrid on ka A. Kulkovi käest ära võetud. Neist kaks esimest garaažist ja kaks viimast tema kasutuses olnud sõidukist. Seejuures leiti suurem osa varasematest kohvritest saadud narkootiline aine A. Kulkovi kodust ja kaks viimast kohvrit võeti A. Kulkovilt ära kogu sisuga. Samas järeldub, et 22.02.2023 R. Mayakovi autosse pandud 50 grammi kokaiini oli pärit samast kogusest, mis A. Kulkovi elukoha läbiotsimisel ära võeti. A. Kulkovi ütluste kohaselt on ta aga narkootilisi aineid käidelnud alates 2022 septembrist-oktoobrist ja kõik korralduse aine vastuvõtmiseks, ümber pakendamiseks, laiali vedamiseks on ta saanud eranditult Telegram rakenduse kasutajatelt, kes kasutasid kasutajanimesid Big B ja Smokinemo. Sellest saab järeldada, et kõik narkootilised ained, mida A. Kulkov oli käidelnud ajavahemikus september-oktoober 2022 kuni 16.04.2023 oli ta käidelnud Big B ja Smokinemo nime kasutanud isikute juhiste ja korralduste alusel. Samamoodi käitles R. Mayakov narkootilist ainet Smokinemo nime kasutanud R. Granovskise juhiste järgi, kusjuures R. Mayakov Big Blt juhiseid ei saanud, samuti ei saanud ta töötasu Big Blt, vaid rahalised küsimused lahendas ta R. Granovskisega, kellel ta andis raha ja kellelt ta sai raha. Seega olid rollid jaotatud selliselt, et R. Granovskis suhtles narkootiliste ainete vastuvõtmise küsimustes R. Mayakoviga ja M. Vassiljev A. Kulkoviga selliselt, et R. Mayakov A. Kulkoviga omavahel kokku ei puutuks ja kumbki kuller-käsutäitja täidab vaid konkreetse isiku antud ülesandeid sama narkootilise aine käitlemise erinevates etappides, vältimaks võimalust juhiste kohaselt tegutsevate isikute omavaheliseks kokkupuuteks. Selline käitumismuster viitab sellele, et R. Granovskis ja M. Vassiljev olid isikuteks, kes organiseerisid narkootiliste ainete soetamise ja veo Eestisse, samuti selle rahastamise ning narkootilise aine vastuvõtmise Eestis teiste isikute poolt ning selle omakorda üleandmise järgmistele isikutele. Seejuures kasutati korralduste andmiseks Telegram rakendust ja rakenduses kasutati kasutajanimesid, millised oli umbisikulised, s.t neist ei olnud võimalik tuletada tegelikku kasutajat. Seejuures sai vestluste sisuga tutvuda vaid kasutaja ise ja rakendusse tuli vaid teavitus sõnumi kohta. Lisaks sellele saab telefonide vaatlusest tuvastada sedagi, et M. Vassiljev kasutas ka teist rakendust valenimega ning ka narkootiliste ainete veol kasutati veotellimuse tegemiseks valeandmeid, välja mõeldud nimesid ning tellimuse teostajale anti telefoni kontakt ja e-posti aadress. Arvestades seda, et R. Mayakovile anti korraldus muretseda eraldi telefon ja sim-kaart vaid ühe autojuhiga suhtlemiseks 22.02.2023, siis saab järeldada, et ka 2023 aprillis kasutati veo tellimuse vormistamiseks ühekordset abonentnumbrit vaid ühe isikuga suhtlemiseks. Seejuures saab järeldada, et kui Lätis käidi asju ajamas kohapeal (20.02.2023 kuni 21.02.2023), siis aprillis kasutati kauba tellimiseks muud viisi, kuid narkootilise aine vedu oli sarnane, s.t vedu telliti ametlikult veo- või kullerfirmast, millega välistati enda seostamine veetava kaubaga ja narkootilise ainega vahele jäämise võimalus oli vaid vedajal. Vedajal olev kontakt tellijaga oli aga ühekordne ja selle kontakti järgi ei oleks olnud võimalik tellijat tuvastada. Juhul, aga kui narkootiline aine jõudis kokkulepitud aadressile, võtsid selle vastu erinevad isikud erinevas järjekorras, kus üks isik pidi kauba võtma vastu vedajalt ja jätma kokkulepitud kohta, mille järgselt järgmine isik pidi kokkulepitud kohast aine üle võtma ja ära toimetama järgmisesse hoiukohta. Seejuures ei tegelenud vastuvõtmise ja edasi toimetamisega narkootilise aine tellijad, vaid nende palgatud isikud, kellega suheldi Telegram rakenduse vahendusel, kasutades mitte midagi ütlevaid kasutajanimesid, mis ei olnud konkreetsete isikutega seostatavad. Lisaks sellele andsid erinevaid korraldusi erinevad isikud vastavalt tööjaotusele. Kuigi R. Granovskis on välistanud M. Vassiljevi seotuse kriminaalmenetluses tuvastatud narkootilise aine käitlemisega, viitavad eelviidatud käitumismuster ja sarnane süüteo toimepanemise viis üheselt sellele, et Telegram rakenduses kasutajanime Big B taga oli Mihhail Vassiljev, kes organiseeris nii narkootiliste ainete soetamist kui ka rahastas seda, aga ka hoidis narkootilise aine toimetamist Eestisse enda kontrolli all. Sellele viitab asjaolu, et M. Vassiljev käis koos R. Granovskisega Lätis (sõiduki piiriületus, telefoni positsioneerimine, R. Granovskise vestlus R. Mayakoviga) ja käis Lätist tagasi tulles ja tellitud kaupa oodates ka R. Mayakovi kontrollimas, ega see ei ole valetanud vedaja tulemata jätmise kohta. Taoline kontrollimine näitab ilmselget huvi saamata jäänud kauba vastu. Lisaks sellele nähtub A. Kulkovi ütlustest, et A. Kulkov sai 8 kuu jooksul igakuiselt Telegram kasutaja Big B vastavasisulisele teavitusele järgnevalt töötasu 2000 eurot, mis kas pandi tema elukoha postkasti või mille andis üle Mihhail Vassiljev. Samas sidus A. Kulkovi palga tooja M. Vassiljeviga vaid Big B või Smokinemo kaudu saadud juhiste järgi narkootilise aine käitlemine. Kuigi M. Vassiljevi kinnipidamisel ja tema elukoha läbiotsimisel leiti ja võeti ära märkimisväärne summa sularaha, mis võimaldanuks A. Kulkovile palka maksta, puudunuks selleks tavaolukorras raha maksmist tingiva suhte puudumisel vajadus. A. Kulkov on kohtulikul arutamisel märkinud, et tal ei ole M. Vassiljeviga võlasuhet ja M. Vassiljev on väitnud, et ta A. Kulkovi ei tunnegi. Seega andis M. Vassiljev igakuiselt ilma igasuguse põhjuseta täiesti võõrale inimesele 2000 eurot. Kuna kogutud tõenditest saab järeldada A. Kulkovi ja M. Vassiljevi vahelise töösuhte esinemist, siis Mihhail Vassiljevilt A. Kulkovile antav raha oli antud narkootilise aine käitlemise eest, sest muud töösuhet nende vahel ei olnud. Seega pidi palgana makstav raha pärinema narkootiliste ainete müügist, millised rahalised vahendid jõudsid Big B e. Mihhail Vassiljevi kätte, s.t M. Vassiljevi tellitud ja A. Kulkovi vastu võetud ja seejärel edasi antud, e käideldud narkootiline aine pidi edasiandmise järel teenima piisavalt tulu, et selle eest tasuda A. Kulkovile tehtud töö eest. Seejuures maksti A. Kulkovile palka ühesuguses summas sõltumata tööpanusest, s.t selle eest, et on pidevas valmisolekus tegutsema kui tekib vajadus narkootilist ainet vastu võtta või edasi toimetada. Selline A. Kulkovile töötasu maksmine viitab Mihhail Vassiljevi otsesele seotusele temale esitatud süüdistuses märgitud narkootilisele aine ja selle käitlemisele täies süüdistuse mahus.

**Süüdistuse kvalifikatsioon**

Mihhail Vassiljevit süüdistatakse isikute grupis suures koguses narkootilise aine ebaseaduslikus käitlemises suure varalise kasu saamise eesmärgil, so KarS § 184 lg 2¹ ettenähtud kuriteo toimepanemises.

Seega tuleb tuvastada esmalt see kas tegemist on narkootilise aine ebaseadusliku käitlemisega, seejärel kas tegemist on narkootilise aine käitlemisega suures koguses, seejärel kas see on toime pandud grupis ja viimaks see, kas on sellises käitumises sedastatav ka suure varalise kasu saamise eesmärk.

Narkootiliste ja psühhotroopsete ainete ja nende lähteainete seaduse § 2 p 1 kohaselt loetakse narkootilisteks ja psühhotroopseteks aineteks sama seaduse § 31 lõike 1 alusel kehtestatud nimekirjades loetletud aineid ja ainete rühmadesse kuuluvad aineid ning nende ainete isomeere, estreid, eetreid ja soolasid ning nimetatud aineid sisaldavaid ravimeid. Süüdistuse kohaselt on Mihhail Vassiljev käidelnud amfetamiini, kanepit, metonitaseeni, protonitaseeni, hašišit ja kokaiini.

Amfetamiin, metonitaseen, protonitaseen ja kanep (v.a EL ühtsesse põllukultuuride sordilehte võetud sordid, mille THC sisaldus ei ületa 0,3%) ja selle töötlemisproduktid (hašiš) kuuluvad NPALS § 31 lg 1 ja § 4 lg 15 alusel kehtestatud ja sotsiaalministri 18.05.2005 määrusega nr 73 vastu võetud „Narkootiliste ja psühhotroopsete ainete nimekirjad ning nende meditsiinilisel ja teaduslikul eesmärgil käitlemine“ lisa 1 narkootiliste ja psühhotroopsete ainete I nimekirja ja kokaiin II nimekirja. Seega on eelmärgitud ainete puhul tegemist ainetega, milliste käitlemist reguleerib Narkootiliste ja psühhotroopsete ainete ja nende lähteainete seadus.

Narkootiliste ja psühhotroopsete ainete ja nende lähteainete seaduse § 2 p 3 kohaselt loetakse narkootilise või psühhotroopse aine või nende lähteaine käitlemiseks narkootiliste või psühhotroopsete ainete või lähteainete omamist, valdamist, vahendamist, tarbimist, kasvatamist, korjamist, valmistamist, tootmist, töötlemist, pakkimist, säilitamist, hoidmist, laadimist, vedu, sisse- ja väljavedu, tolliprotseduuri transiidi rakendamist (edaspidi transiit) ja tasu eest või tasuta tarnimist kolmandale isikule.

Tulenevalt asjaolust, et karistusõigusliku kvaliteedi omandab vaid selline narkootilise või psühhotroopse aine käitlemine, mis on ebaseaduslik, siis siinkohal märgib kohus, et kriminaalasjas ei ole kogutud tõendeid, et Mihhail Vassiljevil oleks olnud arsti ettekirjutust amfetamiini, kanepi, metonitaseeni, protonitaseeni, hašiši või kokaiini tarvitamiseks ja sellest tulenevalt sellise aine omandamiseks või valdamiseks või muul seaduslikul alusel käitlemiseks ning eelmärgitud aine käitlemine on seega narkootiliste ja psühhotroopsete ainete ning nende lähteainete seaduse § 3 lg 1 järgi keelatud. Samuti pole kohtule esitatud ühtegi tõendit selle kohta, et süüdistatav oleks temale inkrimineeritud suures koguses narkootilisi aineid käidelnud eelmärgitud seaduse § 3 lg-s 1 sätestatud lubatavusklausli alusel, s.o meditsiinilisel või teaduslikul eesmärgil või keelatud ainete käitlemisega seotud kuritegude ennetamiseks, tõkestamiseks või avastamiseks või eelmärgitud seaduses märgitud õppeotstarbel. Sellest tulenevalt asub kohus seisukohale, et Mihhail Vassiljevil puudus seaduslik alus narkootilise aine, s.h ka suures koguses narkootilise aine käitlemiseks kas iseseisvalt või isikute grupis ning narkootilise aine, s.h ka suures koguses narkootilise aine käitlemine oli seega ebaseaduslik KarS § 184 lg 1 tähenduses. Sellisele seisukohale asumiseks annab tuge ka Harju Maakohtu 30.04.2024 otsus nr 1-24-2342, millega tunnistati süüdi Renāts Granovskis KarS § 184 lg 21 ja Alexey Kulkov KarS § 184 lg 2 p 1 ettenähtud kuritegude toimepanemises, mis seisnes selles, et nad panid neile inkrimineeritud rahvatervisevastased kuriteo toime grupis koos Mihhail Vassiljeviga, s.t M. Vassiljeviga grupis toime pandud narkootilise aine käitlemine oli ebaseaduslik ka grupis tegutsenud isikute jaoks ning tegemist oli ühiselt käideldud narkootilise ainega, mida käideldi ka suures koguses.

Hinnates kuriteo asjaolusid ja kohtulikul uurimisel uuritud tõendeid, saab järeldada, et narkootiliste ainete ebaseadusliku käitlemise pani Mihhail Vassiljev toime ühiselt koos Renāts Granovskisega ja omavahel kooskõlastatult ning see vastab kaastäideviimise tunnustele ehk KarS § 184 lg 2 p-s 1 nimetatud grupile.

Kuriteo asjaoludest lähtuvalt on kohus veendunud, et süüdistuses nimetatud narkootilise aine käitlemine Mihhail Vassiljevi poolt koos Renāts Granovskisega on toime pandud teadlikult ja tahtlikult ning süüdistataval oli narkootilise aine käitlemises oma kindel roll ja ülesanne. Kohtulikul arutamisel uuritud tõenditest nähtub, et Mihhail Vassiljev organiseeris koos Renāts Granovskisega käitlemiseks vajaliku narkootilise aine soetamise, hoidis soetatud narkootilise aine käitlemist ja turustamist oma kontrolli all, küsides kullerilt andmeid ja fotosid aine välimuse ja kaalu kohta ja püüdis käitlemist oma kontrolli all hoida ka siis kui kontrollis kohale toimetatava narkootilise aine vastuvõtmist ootavat R. Mayakovi, samuti andis teistele isikutele juhiseid narkootilise aine vastuvõtmiseks ja edasi toimetamiseks ning maksis narkootilise aine käitlemisest saadud rahalistest vahenditest narkootilisi aineid vastavalt tema juhistele käidelnud isikutele töötasu. Kuivõrd kogutud tõenditest saab järeldada ka seda, et R. Granovskis ja M. Vassiljev ka ise kooskõlastatult ja ühiselt rahastasid narkootiliste ainete soetamist, siis oli neil ka ülekaalukas teadmine käideldud narkootilistest ainetest, nende kogusest ja eeldatavalt saadavast tulust. Seega langetasid R. Granovskis ja M. Vassiljev ühiseid teootsuseid ja tegutsesid ühtse teoplaani järgi vastavalt oma teopanusele ja rollijaotusele, suheldes oma kontrolli all olevate isikutega iseseisvalt, vältimaks süüteo toimepanemise ja süüteo toimepanijate või vähemalt iseenda käideldava ainega puutumuse tuvastamist. Seega ei tegutsenud M. Vassiljev ja R. Granovskis ühiselt ja kooskõlastatult mitte ainult narkootilise aine käitlemisel vaid ka käitlemise varjamise ja konspiratsiooni mõttes, kasutades suhtlemisel kokkulepitult kindlat suhtlusrakendust ja kindlaid kasutajanimesid. Seega oli kooskõlastatud nii teo toimepanemine, teo toimepanemise üksikasjad ja tegude järjekord ning teo toimepanemiseks kasutatavad isikud, kui ka ettevaatusabinõud, mis välistaks nende isikute tuvastamise. Kogutud tõenditest saab üheselt järeldada, et R. Granovskis ja M. Vassiljev hoidsid ühtsest tahtest hõlmatud ja kuriteokoosseisu tunnustele vastavat sündmuste kulgemist enda kontrolli all vastavalt oma rollijaotusele. Arvestades käideldud erinevate narkootiliste ainete koguseid saab asuda seisukohale, et iga grupi liikme panus süüteo toimepanemisse oli oluline ja juhul, kui üks isikutest n.ö ära mõelda, ei oleks narkootiliste ainete ebaseaduslik käitlemine sellises mahus olnud võimalik. Seetõttu leiab kohus, et süüdistuses märgitud narkootiliste ainete koguste käitlemise osas oli M. Vassiljevi roll ja panus R. Granovskise rollist mõnevõrra suurem, kuivõrd uuritud tõendite kohaselt tegeles M. Vassiljev oma suurema kohusetunde tõttu ebaseadusliku tegevuse rahastamise, rahaliste vahendite kasutamise ja soetatud narkootilise aine suuremas mahus edasitoimetamise korraldamisega, millistest rollidest viimane ilmneb A. Kulkovi ütlustest, millest nähtuvalt tegutses ta Big B juhiste alusel pidevalt narkootiliste ainete ümberpakendamise ja tellijatele edasitoimetamisega.

NPALS § 31 lg 3 sätestab, et suur on narkootilise või psühhotroopse aine, taime või seene kogus, millest piisab narkojoobe tekitamiseks vähemalt 10-le inimesele. Samas on omaksvõetud kohtupraktika läinud seda teed, et määratlemaks kogust, mis tekitab isikule narkootilise joobe, tuleb aluseks võtta keskmine isik, kes on narkootiliste ainetega teatud määral puutumuses, mitte isikud, kes tarvitaks narkootilist ainet esmakordselt.

EKEI ekspert Mailis Tõnisson on temale esitatud järelepärimisele vastates märkinud (kr. toimik II kd, tl 200-202) et amfetamiini puhul piisab 10-le inimesele joobe tekitamiseks 1,3 grammist, kokaiini puhul 0,65 grammist, hašiši puhul 1 grammist, kanepi puhul 7,5 grammist narkootilisest ainest. Kohtutoksikoloogia ekspertiisiakti nr 22E-LÕX0177 kohaselt (kr. toimik II kd, tl 203-204) piisab 10-le inimesele narkojoobe tekitamiseks 0,00025 – 0,001 grammist protonitaseenist ja 0,0005 – 0,002 grammist metonitaseenist.

Süüdistuse ja ekspertiisiaktide kohaselt käitles Mihhail Vassiljev erinevates episoodides tuvastatud koguseid kokku arvestades 35246 g amfetamiini, milles puhtal kujul amfetamiini 8171 grammi; 953,3 grammi kanepit, mille THC sisaldus oli 9,1 – 9,7 %; 579,5 g metonitaseeni, milles puhtal kujul metonitaseeni kokku 51,99 g; 517,2 g protonitaseeni, milles puhtal kujul protonitaseeni 62,1 g; 45,51 g hašišit, mille THC sisaldus oli 23%, 1002 g kokaiini, millest saadi kätte 147,24 g, milles puhtal kujul kokaiini 111 g. Kuivõrd ära võetud kokaiinis oli kokaiini sisaldus keskmiselt 75%, saab arvutuslikult järeldada, et kriminaalmenetluses tuvastatud 1002 g kokaiini sisaldas endas puhtal kujul kokaiini 751,5 g.

Kriminaalasjas kogutud tõenditest, s.o kaalutud aine kaalumisel tehtud kaalu näidu fotost ja A. Kulkovi ütlustest aine ja kaalu kohta tulenevalt on käideldud kokaiini kogumassiga 1002 g, millest võeti ära vaid osa, s.o 147,24 g, mistõttu ei ole kogu ainet ekspertiisiks esitatud. Samas on kohtupraktika asunud seisukohale, et kui hiljem on võimatu kindlaks teha aine kontsentratsiooni, võib väita, et ainet käideldi koguses, millest piisab joobe tekitamiseks ning narkojoobe tekkimise võimalikkust ja suurt kogust võib tuvastada ka vaid tunnistaja ütlustele tuginevalt. Seega kuna aine koostis on kindlaks tehtud, ei eelda narkojoobe võimalikkuse sedastamine vältimatult aine uurimist ekspertiisi vormis. Käesoleval juhul on aga osa tõenditega tõendatud koguses ainest ära võetud, mistõttu on võimalik tuvastada kontsentratsiooniastet kogu aine kohta ka ainult äravõetud aine kontsentratsiooni arvestades ning asuda seisukohale, et kui äravõetud aine sisaldus puhtal kujul oli 75%, siis oli samasugune puhta aine kontsentratsioon ka ülejäänud, kuid ära võtmata ainel.

Seega tulenevalt NPALS § 31 lg 3 sätestatud kriteeriumist ning eksperdi seisukohast ja ekspertiisis antud arvamusest võib arvutuslikult keskmist arvestades järeldada, et Mihhail Vassiljevi käideldud narkootilisest ainest saanuks narkojoobe ümmarguselt 2, 3 miljonit inimest (2 259 491), mis on peaaegu kahekordne Eesti elanike arv. Seejuures saanuks amfetamiinist narkojoobe 62 853 inimest, kanepist 1247 inimest, hašišist 455 inimest, kokaiinist 11 561 inimest, metonitaseenist 259 950 kuni 1 039 800 inimest, keskmiselt 649 875 inimest, protonitaseenist 621 000 kuni 2 484 000 inimest, keskmiselt 1 552 500 inimest. Juhul, kui jätta kõrvale kohtupraktikas omaksvõetu ja arvestada isikutega, kes tarvitaksid narkootilist ainet esmakordselt ja saaksid sellest ilmselgelt joobe, kui mitte üledoosi, siis oleks see isikute arv ainuüksi metonitaseeni ja protonitaseeni kogust arvestades veelgi suurem. Seega ei ole tegemist sellega, et Mihhail Vassiljevi käideldud narkootilise aine kogus ületaks seaduses sätestatud suure aine kogust mõne korra võrra, vaid suure aine kogus on ületatud mitmesaja tuhande korra võrra. Samas kui arvestada vaid ühe narkootilise ainega käideldud ainetest, siis ületab suure koguse piiri ka iga käideldud narkootiline aine eraldi. Seega saab vastuvaidlematult asuda seisukohale, et tegemist on narkootilise aine käitlemisega suures koguses.

Puutuvalt narkootilise aine ebaseaduslikku suures koguses käitlemisse suure varalise kasu saamise eesmärgil peab kohus vajalikuks märkida alljärgnevat. Suurt varalist kasu saab sisustada KarS § 121 sättega, mille kohaselt juhul, kui süüteokoosseisu tunnusena on sätestatud varalise kahju tekitamine või süüteo ulatus on määratav rahaliselt, hinnatakse kahju või süüteo ulatust sama paragrahvi p 1-3 sätestatud kriteeriumite järgi. Kuna süüteo ulatust saab võrdsustada ka süüteost saadava kasu ja selle suurusega, peab suure varalise kasu tuvastamisel lähtuma KarS § 121 p 2 sätestatud piirmäärast, s.t 40 000 euro piirist, ehk summast, mis ületab seda piiri. Seejuures on kohtupraktika seda meelt, et KarS § 184 lg 21 järgi esitatud süüdistuse korral peab tõendama teo toimepanija eesmärki saada suurt varalist kasu. Seega KarS § 184 lg 21 sätte sõnastus, s.o käesoleva paragrahvi lõikes 1 või 2 sätestatud teo eest, kui see on toime pandud suure varalise kasu saamise eesmärgil, viitab sellele, et süüdlane peab toime panema kas KarS § 184 lg 1 või lg 2 ettenähtud kuriteo, kuid lg 21 sätestatud süüteokoosseisu täitmiseks ei pea ta suurt varalist kasu saama, vaid piisab sellestki kui süüdlane tegutses sellise eesmärgi saavutamise nimel. Käesoleval juhul on tegemist olukorraga, kus suurem osa käideldud narkootilisest ainest võeti erinevate menetlustoimingute käigus ära, mistõttu ei õnnestunud süüdistataval vähemalt ära võetud narkootilise aine käitlemiseks püstitatud suure varalise kasu eesmärki oodatud või loodetud ulatuses saavutada, kuid omaksvõetud kohtupraktika kohaselt võib KarS § 184 lg 21 ettenähtud kuriteo toimepanemise eest vastutada ka selline isik, kes küll soovis seda eesmärki saavutada, kuid aine äravõtmise või isiku kinnipidamise tõttu ainet müüa ei õnnestunud või õnnestus see plaanitust väiksemas mahus. Seejuures toetab sellist seisukohta ka ülalmärgitud lõike 21 sõnastus. Samas nähtub kogutud tõenditest, et käideldud kokaiinist oli realiseeritud suurem osa kokaiinist, mille müügist saadud tulu ulatus 60 eurose grammi hinna korral üle 50 000 euro. Seega õnnestus süüdistataval püstitatud eesmärk sisuliselt ka saavutada, kuigi mitte oodatud ulatuses.

R. Granovskise ja R. Mayakovi omavahelisest vestlusest 50 grammi kokaiini ostu-müügi osas nähtub, et kokaiini müügihinnaks on 60 €/g, mis teeks 3000 eurot, kuid R. Mayakovile müüakse see 3900 euroga. Prokuratuur on küll seisukohal, et R. Mayakovile müüdi kokaiini 78 €/g, kuid kohus sai vestlustest aru, et hinnaks on siiski 60 €/g, kuid 900 eurot lisandub vana võlgnevuse eest ning kui R. Mayakov maksab 3900 eurot, s.o 900 eurot rohkem, on võlgnevus tasutud. Seetõttu tuleks kohtu arvates lähtuda kokaiini puhul hinnast 60 €/g, sõltumata sellest, kui palju R. Mayakov pidi maksma, kuivõrd seda ainet ei müüdud doosina, vaid sisuliselt hulgi ja kohtus uuritud tõendiga on üheselt kokaiini müügihind tuvastatud. Kriminaaltoimikust nähtuvalt oli kokaiini esialgselt 1002 grammi, millest vaid väike osa ära võeti. Kui arvestada keskmiseks kokaiini grammi hinnaks hulgimüügis 60 eurot, siis teenisid või oleks teeninud R. Granovskis ja M. Vassiljev ainuüksi kogu kokaiini eest mitte vähem kui 60 120 eurot. Kriminaalasjas kogutud tõendite kohaselt käitlesid R. Granovskis ja M. Vassiljev amfetamiini ajavahemikul 20.02.2023 kuni 16.04.2023 koguseliselt kokku 35 246 grammi ning arvestades lühikest ajavahemikku, ei saanud selle aine hind ajas kuigi palju muutuda. Seetõttu lähtub kohus nii amfetamiini kui ka teiste narkootiliste ainete hindade määratlemisel kriminaaltoimikus leiduvast informatsioonist narkootiliste ainete võimalike keskmiste jae- ja hulgimüügi hindade kohta 2021. aastal (kr. toimik II kd, tl 205-206). Seejuures ei lähtu kohus mitte kuivatatud aine massist, vaid aine massist, milline see oli käitlemise või äravõtmise hetkel, kuivõrd realiseeritud oleks ainet sellise niiskuse tasemega nagu see oli soetatud ning aine kuivatati vaid täpsema ekspertiistulemuse saamiseks. Vastasel juhul oleks realiseerimisega jäädud kas kahjumisse või ei oleks see ennast majanduslikult ära tasunud. Seega 35 246 grammi amfetamiini müügihind minimaalse hulgimüügihinnaga 3000 €/kg oleks olnud mitte vähem kui 105 738 eurot. 935,3 grammi kanepi minimaalselt hulgimüügihinda 6000 €/kg arvestades oleks kanepi müügist saadud mitte vähem kui 5611, 8 eurot. 579,5 grammi metonitaseeni müügihinda 40 €/g arvestades oleks metonitaseeni müügist saadud mitte vähem kui 23 180 €, 517,2 grammi protonitaseeni müügihinda 40 €/g arvestades oleks protonitaseeni müügist saadud mitte vähem kui 20 688 €. Jälitustoimingu tulemusena on tuvastatud, et kokaiini müügihinnaks oli 60 €/g, seega tuvastatud 1002 grammi kokaiini müügist oleks saadud mitte vähem kui 60 120 €. Seega võib arvutuslikult teha järelduse, et M. Vassiljev ja R. Granovskis käitlesid narkootilisis aineid mitte maksumusega mitte vähem kui 215 337,8 €.

Kohtupraktika on asunud seisukohale, et juhul, kui süüdistatav ja kaitsja leiavad, et tõendid ei kajasta käideldud narkootilise või psühhotroopse aine hinda õigesti või tuleb taotletud või saadud kasust maha arvata aine ostuhind, peavad nad nende väidete kinnitamiseks esitama oma tõendid ja alles seejärel tekiks kohtul võimalus arvestada missuguse kulu peaks väideldavalt taotletud kulust maha arvama. Käesoleval juhul kohtul sellist kulude mahaarvamise vajadust tekkinud ei ole, kuivõrd süüdistatav on kuriteo toimepanemist täielikult eitanud. Lisaks sellele on tegemist sellises koguses käideldud narkootilise ainega, et ka võimalike kulude mahaarvamine ei tõstataks küsimust sellest, et suure varalise kasu inkrimineerimiseks võib mõni tuhat eurot saadud kasust puudu jääda. Kui isegi süüdistatav või kaitsja oleks sellise käitlemiskulude arvestamise taotluse esitanud, tekkinuks kohustus sellist argumenti vaagida ja samas oleks pidanud kaitsja ja süüdistatav kulude kandmise kohta ka tõendid esitama. Käesoleval juhul selliseid tõendeid ega ka taotlust kohtule ei esitatud ja seda väljatöötatud kaitseversiooni tõttu, kuid juhul, kui selline küsimus tõstatuks, saaks kriminaalasjas kogutud ja kohtuistungil uuritud tõenditest teha narkootilise aine käitlemisele tehtud kulutusi kriminaalmenetluses kogutud tõenditest lähtuvalt. Nimelt nähtub R. Granovskise ja R. Mayakovi jälitusprotokollis fikseeritud vestlusest, et 22.02.2023 Lätis treileril Eestisse toimetatud amfetamiini käitlemiskuluks oli 8000 €, mis sisaldas endas treileril olnud sõiduki ja sõidukis olnud kauba ning kohaletoimetamise maksumust ning Maardus treileri vastuvõtmise ja treileri ootamise eest pidi R. Mayakov saama töötasuna 1000. Seega on tuvastatud, et 22.02.2023 käideldud amfetamiini käitlemise kulu oli 9000 €. Lisaks sellele pidi 16.04.2023 Puhkekodu teel vedajalt kahes kohvris amfetamiini vastuvõtmise eest R. Granovskis maksma tasuna R. Mayakovile 3000 kuni 3500 eurot töötasu. Peale selle tuleneb A. Kulkovi ütlustest, et ta sai alates september-oktoober 2022 kuni kinnipidamiseni, s.o maksimaalselt 8 kuu jooksul igakuiselt M. Vassiljevilt töötasu 2000 eurot sõltumata kuisest tööpanusest, s.t A. Kulkovile töötasu maksmiseks tehti kulutusi mitte vähem kui 16 000 €. Seega on kriminaalasjas kogutud tõenditega tuvastatud narkootilise aine käitlemise kulu maksimaalselt 28 500 euro ulatuses. Seejuures on sellesse arvestatud, et R. Mayakov oleks töötasuna saanud mitte 3000, vaid 3500 eurot ja A. Kulkovile maksti 2000 eurot kuus mitte alates oktoobrist 2022, vaid alates septembrist 2022 ning eeldusel, et ta sai töötasu ka 2023 aprilli eest, kuigi ta aprillikuus juba kinni peeti. Seega arvestab kohus kulusid maksimaalselt olemasolevate tõendite pinnalt ja süüdistatavale võimalikult soodsas suunas. Samas ei ole kogu menetluse kestel esitatud ei kohtueelsele menetlejale ega kohtule muid andmeid võimelike tehtud kulutuste kohta, s.h ka nende narkootiliste ainete soetamiskulude kohta, millised leiti A. Kulkovi eluruumist. Samas ei saanud need kulud olla oluliselt suuremad juba kriminaalmenetlusega tuvastatud võimalikest kuludest ning nende hulka ei saaks enam arvestada ka A. Kulkovile makstud igakuist töötasu. Kuivõrd kohtule aga andmeid esitatud ei ole ning neid ei ole võimalik tuvastada ka kohtule esitatud ja kohtulikul uurimisel uuritud tõenditest, ei saa kohus nende tõendamata kulude suuruse osas mingit seisukohta võtta ning kohus neid kulusid kuriteoga taotletavast tulust maha arvestada ei saaks.

Seega juhul, kui kaitsja või süüdistatav oleksid esitanud vastavasisulise taotluse narkootilise aine käitlemiskulude maha arvestamiseks saadud või loodetavalt saadavalt tulult, oleks süüdistatav M. Vassiljev ja süüdimõistetu R. Granovskis saanud tulu mitte 215 337,8 eurot, vaid 186 837, 8 eurot.

Kohus asub seisukohale, et kuna kriminaalasjas kogutud tõenditega on tuvastatud, et süüdistatav M. Vassiljev ja süüdimõistetu R. Granovskis tegutsesid kuritegude toimepanemisel kooskõlastatult ja ühise eesmärgi saavutamise nimel, andes kuriteo toimepanemise edukuse nimel enam-vähem võrdse panuse, võib eeldada, et ka kuriteo toimepanemisest saadav tulu oleks jagatud võrdselt. Seega saanuks kumbki 215 337,8 eurose tulu korral tulu 107 668,9 eurot ja käitlemiskulude mahaarvamise korral 93 418,9 eurot. Seega ükskõik millise arvutuse korral ületanuks taotletav tulu KarS § 121 p 2 sätestatud suure varalise kasu, s.o 40 000 euro piiri vähemalt kahekordselt.

Mis puudutab süüdistatava M. Vassiljevi majanduslikku olukorda ja elatustaset, tuleb eelkõige lähtuda süüdistatava elukorraldusest tulenevatest vajadustest. Süüdistatava selgituste kohaselt moodustasid tema perekonna elukaaslane ja laps ning elukaaslane on süüdistatava sõnade kohaselt lapseootel. Seega on lapseootel elukaaslane ja laps süüdistatava ülalpidamisel, s.t ainsaks sissetulekut saavaks perekonnaliikmeks on süüdistatav. Seega tuleks eluviisi ja vajadusi ning selle rahuldamise võimalusi tuvastada süüdistatava kontrollitava sissetuleku kaudu. Töötamise registri andmete kohaselt peaks süüdistataval alates 01.11.2022 olema ametlik sissetulek töötasu näol ettevõttest I. F. Line OÜ, kuid Maksu- ja Tolliameti andmetel ei ole süüdistatava ei 2022 ega ka 2023 tulusid deklareerinud, mis peaks viitama sellele, et süüdistatava tulu oli nii väike, et sellele laienes tulumaksuvabastus. Kohus leiab, et sellise sissetuleku puhul ei ole võimalik ülal pidada peret, üürida korterit ega kanda sõidukile kuluvaid rahalisi kohustusi ka juhul, kui sõiduk kuuluks mõnele lähedasele või oleks registreeritud mõne lähedase pereliikme nimele. Süüdistatav on väitnud ka seda, et ta sai rahalisi vahendeid vanametalliärist, millele viitavad ka pangakonto kanded, kuid ka nende summade laekumine on olnud kaootiline ega saa olla põhiliseks elatusvahendiks. M. Vassiljev on selgitanud, et tal oli sissetulek ka muust tegevusest, s.h e-sigarettide müügist, kuid kohtule ei ole esitatud ühtegi seda väidet kinnitavat tõendit, mistõttu on see väide tõendamata. Süüdistatav on sellise e-sigarettide äriga seonduva väite esitamisel loonud konstruktsiooni, mille kohaselt ajas ta seda e-sigarettide äri kolmandate isikute kaudu teistest riikidest ja müüs teatud isikutele telefonirakendust kasutades ning ei maksnud selle eest tulumaksu, mistõttu on tegemist tulude varjamisega ja seetõttu ei saakski nagu mingeid tõendeid esitada. Selline konstruktsioon aga viitab süüdistatavale omasele käitumisele sissetuleku saamisel, s.o tulu õigusvastasele saamisele. Taolisele tulu saamise iseloomule ei viita ainult süüdistatava esitatud versioon e-sigarettide ärist, vaid ka süüdistatava karistusandmed, millest saab järeldada seda, et süüdistatav on ka varem tulu taotlenud varavastaste süütegude toimepanemisega ning käesolevas kriminaalasjas inkrimineeritud süütegude toimepanemise eesmärk oli taaskord ebaseadusliku tulu saamine teiste isikute elu ja tervise arvelt. Kuivõrd süüdistatav sai oma elukorraldusega hakkama teadmata allikast pärinevate rahaliste vahendite arvelt ja organiseeris R. Mayakovi sõnade kohaselt ka rendiautode äri ajamist, ostes selleks sõidukeid, saab järeldada, et süüdistataval olid selleks olemas muud rahastamise allikad kui töötasu ja vanametalli müügist saadav tulu.

R. Granovskisega ühise äri jaoks soetatud sõidukitest, milliste kogumaksumus ulatus väidetavalt 100 000 euroni, saab järeldada, et kriminaalmenetluse käigus ära võetud narkootiline aine oli vaid osa juba käideldud narkootilisest ainest, mida saab järeldada ka A. Kulkovi ütlustest, mille kohaselt tegeles ta narkootiliste ainete üleandmise ja peidikutesse paigutamisega juba mitmeid kuid enne kui ta kinni peeti, tehes seda vastavalt Big B-lt ja Smokinemolt, ehk M. Vassiljevilt ja R. Granovskiselt saadud juhiste järgi. Seega arvestades süüdistatava majanduslikku olukorda, planeeritud autorendiäri ja kodust leitud sularaha kogust saab järeldada, et süüdistatava eluviisi ja ärieesmärke sai täita vaid ebaseadusliku suures koguses narkootilise aine käitlemisest saadava või taotletava suure varalise kasu kaudu.

Kohus asub seiskohale, et süüdistatav on temale inkrimineeritud kuriteo toime pannud kavatsetult, kuivõrd süüdistatava objektiivsest käitumisest ja kogutud tõenditest nähtub üheselt, et süüdistatav teadis on käitumise ebaseaduslikkust ja keelatust ja ta seadis eesmärgiks süüteokoosseisule vastava asjaolu teostamise ja teadis, et see saabub ning kohtu arvates seadis süüdistatav oma käitumise eesmärgiks nii narkootilise aine keelatud käitlemise, selle käitlemise isikute grupis ja suures koguses ning tegi seda suure varalise kasu saamise eesmärgil. Seejuures teadis süüdistatav üheselt, et taotletavat suurt varalist ei ole võimalik saavutada, kui ta ei realiseeri teisi süüteokoosseisule vastavaid tunnuseid, s.t ei tegutse grupis ega käitle narkootilist ainet suures koguses. Seega suure varalise kasu saamise eesmärgi, s.o süüteokoosseisule seatud eesmärgi, saavutamiseks oli tegutsemine grupis ja narkootilise aine käitlemine suures ulatuses püstitatud eesmärgi saavutamise hädavajalik tingimus.

Selles tulenevalt leib kohus, et süüdistatava Mihhail Vassiljevi käitumine on kohtueelsel menetlusel õigesti kvalifitseeritud isikute grupis suures koguses narkootilise aine ebaseaduslikus käitlemisena kui see on toime pandud suure varalise kasu saamise eesmärgil, so KarS § 184 lg 2¹ ettenähtud kuriteo toimepanemisena.

* + - 1. **KARISTUSE MÕISTMINE**

Vastavalt KarS § 56 lg-le 1 on karistamise aluseks isiku süü. Karistuse mõistmisel kohtu poolt arvestatakse kergendavaid ja raskendavaid asjaolusid, võimalust mõjutada süüdlast edaspidi hoiduma süütegude toimepanemisest ja õiguskorra kaitsmise huvisid.

Seadusandja on KarS § 184 lg 21 järgi inkrimineeritud kuriteo toimepanemise eest ette näinud eranditult kuue- kuni kahekümneaastase või eluaegse vangistuse.

Karistuse määra valikul võtab kohus isiku süü suuruse hindamisel arvesse ebaseaduslikult käideldud narkootilise aine kogust ja sellega rünnatud õigushüve olulisust. Kehtiva kohtupraktika (3-1-1-52-13, 3-1-1-58-13) kohaselt, tuleb karistuse mõistmisel võtta lähtepunktiks karistusseadustiku eriosa normi sanktsiooni keskmine määr. Seejärel tuvastatakse süüdistatava süü suurus ning karistust kergendavad ja raskendavad asjaolud, mille põhjal saadakse konkreetse süüdlase süü suurusele vastav karistuse määr.

Hinnates süüdistatava süü suurust, leiab kohus, et arvestada tuleb käideldud narkootiliste ainete liiki ja nende kogust, samuti süüteokoosseisus ette nähtud olulist eesmärki ja selle saavutamiseks tehtud pingutusi. Käideldud narkootilisteks aineteks oli kanep, hašiš, kokaiin, amfetamiin, metonitaseen ja protonitaseen. Kanepit peetakse kohtupraktikas kergemaks narkootiliseks aineks, kuid ülejäänud loetletud ained on ohtlikud narkootilised ained, millede toimetugevus on suurem ja sellest tulenevalt ka oht rahvatervisele väga suur. Kümnele inimesele tekitab narkojoobe 1,3 grammi amfetamiini, 0,65 grammi kaokaiini, 0,00024-0,001 grammi pronitaseeni ja 0,0005-0,002 grammi metonitaseeni. Tervise Arengu Instituudi vastuse (kr. toimik III kd, tl 124-126) kohaselt oli nitaseenidest põhjustatud surmade arv 2022. aastal 37 ja 2023. aastal 57, mis on vastavatel aastatel fentanüülist ja karfentanüülist põhjustatud surmade arvust 4 ja 8 korda suurem.

Samuti on tuvastatud, et käideldi narkootilist ainet hašišit koguses, mis tekitaks narkojoobe vähemalt 455 inimesele, narkootilist ainet kanepit koguses, mis tekitaks narkojoobe vähemalt 1247 inimesele, narkootilist ainet kokaiini koguses, mis tekitaks narkojoobe vähemalt 1707 inimesele, narkootilist ainet amfetamiini koguses, mis tekitaks narkojoobe vähemalt 62 853 inimesele, narkootilist ainet protonitaseeni koguses, mis tekitaks narkojoobe vähemalt 621 000 – 2 484 000 inimesele (keskmiselt 1 552 500 inimesele) ja narkootilist ainet metonitaseeni koguses, mis tekitaks narkojoobe vähemalt 259 950 – 1 039 800 inimesele (keskmiselt 649 875 inimesele). Seega käitles Mihhail Vassiljev (koos Renāts Granovskisega) narkootilisi aineid koguses, mis tekitaks kokku narkojoobe keskmiselt 2 268 637 inimesele, millisel juhul on tegemist ülisuure kogusega. Asjaolu, et suurem osa narkootilistest ainetest võeti ära ja ei jõudnud tänavamüüki, ei olnud süüdistatava teene ja süüdistatav tegi kõik endast oleneva, et kätte saada narkootilise aine ebaseaduslikust käitlemisest taotletav suur varaline kasu selleks, et enda elujärge parandada ja muud äritegevust rahastada.

Samuti oli kuriteo asjaoludest tulenevalt Mihhail Vassiljevi roll narkootikumide käitlemisel keskne, kes otseselt narkootikumidega kokku ei puutunud, kuid organiseeris teisi isikuid kaasates narkootikumide maale toomise välisriikidest Eestisse ja ainete levitamise Eestis, saades sellest suurt varalist kasu. Narkootiliste ainete käitlemine ei olnud juhuslik ja ühekordne, vaid toimus organiseeritult pikema aja vältel ehk 2022. aasta sügisest kuni 2023. aasta aprilli keskpaigani, kuni käitlemisega seotud isikud ja lõpuks süüdistatav ise kinni peeti. Samuti kasutati abinõusid, et ebaseadusliku tegevusega vahele jäämist vältida, ehk pealtkuulamise kartuses saadi pigem kokku, autode parkimiseks, kuhu ainet pandi või kus neid saadi, otsiti asukohti, kus loodeti mitte silma jääda ja suhtlemiseks kasutati teisi telefone, kus oleva rakenduse Telegrami kaudu suheldi, kasutades kasutajanimesid, mis otseselt isikutele ei viita. Kogu käitlemise tegevus oli läbimõeldud ja organiseeritud, s.t tehti kõik endast olenev, et kuritegusid oleks võimalik takistamatult toime panna ning kui narkootilise aine käitlemine ka oleks tuvastatud, oleks vastutusele võetud kas aine vedajad või vastuvõtjad või laiali vedajad, kuid mitte tema ise. Seega kõike eeltoodut arvesse võttes on ka süüdistatava süü hinnatav keskmisest oluliselt suuremana.

Süüdistusakti kohaselt kergendavaid ega raskendavaid asjaolusid tuvastatud ei ole ning neid ei ole tuvastanud ka kohus.

Lisaks sellele ilmneb kriminaalasja materjalidest, et Mihhail Vassiljevil on kaks kehtivat kriminaalkaristust. Viimati on süüdistatavat karistatud Harju Maakohtu 19.10.2017 otsusega nr 1-17-6899 KarS § 214 lg 2 p 1, 4, 5, § 423, § 199 lg 2 p 7, 9 ettenähtud kuritegude toimepanemise eest KarS § 64 lg 1, § 65 lg 2 ja § 73 lg 4 alusel liitkaristusega vangistusega 7 aastat ja 27 päeva, millise kandmist arvestati alates 06.04.2017. Tartu Maakohtu 03.12.2020 kohtumäärusega vabastati Mihhail Vassiljev karistuse kandmiselt tingimisi enne tähtaega, katseajaga kuni 03.05.2024. Seega pani süüdistatav tahtliku kuriteo toime temale määratud katseajal teadmises, et KarS § 76 lg 8 kohaselt on põhiliseks karistuse kohaldamata jätmise tingimuseks katseajal uue vangistusega karistatava tahtliku kuriteo toimepanemisest hoidumine. Süüdistatav seda tingimust täita ei soovinud ja otsustas kergemalt teenitava ja suure tulu teenimiseks panna uue tahtliku kuriteo, mis viitab otseselt süüdistatavale omaseks saanud kuritegelikule mõttelaadile ja õiguskuulekuse puudumisele.

Puutuvalt üldpreventiivsesse eesmärki, ehk õiguskorra kaitsmise huvidesse peab kohus vajalikuks märkida, et üldsusele tuleb anda selge signaal sellest, et rahvatervisevastase kuriteo toimepanemine, mille eesmärgiks on kõrvalistes isikutes sõltuvuse tekitamine ja nende elu ja tervise teadlik kahjustamine ja selle arvelt rikastumine on karistatav ja see karistus ei saa olla kerge, mida näitab ka ettenähtud sanktsiooni alammäära suurus.

Seega arvestades süüdistatava süü suurust, käideldud narkootilise aine kogust, taotletud suure varalise kasu suurust, raskendavate ja kergendavate asjaolude puudumist, kehtiva karistuse olemasolu ja teo toimepanemise asjaolusid, samuti üld- ja eripreventiivseid eesmärke, leiab kohus, et süüdistatavale tuleb mõista karistus ettenähtud sanktsiooni ülemmäära lähedases määras.

KarS § 76 lg 8 kohaselt, kui süüdlane paneb ennetähtaegselt vabastatult katseajal toime uue tahtliku kuriteo, mille eest teda karistatakse vangistusega, viiakse kandmata jäänud karistuse osa täide. Sellisel juhul mõistetakse liitkaristus vastavalt käesoleva seadustiku § 65 lõikes 2 sätestatule. KarS § 65 lg 2 kohaselt kui süüdlane paneb pärast kohtuotsuse kuulutamist, kuid enne karistuse täielikku ärakandmist toime uue kuriteo, suurendatakse uue kuriteo eest mõistetud karistust eelmise kohtuotsuse järgi mõistetud karistuse ärakandmata osa võrra, järgides KarS § 64 lõigetes 2, 4 ja 5 sätestatut. KarS § 45 lg 1 sätestab, et kohus võib kuriteo eest mõista kolmekümnepäevase kuni kahekümneaastase või eluaegse vangistuse ning KarS § 65 lg 2 lause 2 kohaselt ei tohi liitkaristus ületada karistusliigi ülemmäära.

Seega kuna süüdistataval on eelmise, s.o Harju Maakohtu 19.10.2017 otsusega mõistetud karistus osaliselt ära kandmata, tuleb käesoleva otsusega mõistetavat karistust suurendada eelmise otsusega mõistetud karistuse ära kandmata osa võrra, liites eelmise otsusega mõistetud ja ära kandmata karistuse käesoleva otsusega mõistetavale karistusele ning mõista kohtuotsuste kogumiks karistuseks tähtajaline vangistus 20 aastat, kuivõrd ära kandmata karistuse võrra mõistetava karistuse suurendamisel läheks kohus vastuollu KarS § 65 lg 2 ls 2 sätestatud keeluga, mille kohaselt ei tohi liitkaristus ületada karistusliigi ülemmäära, milleks on 20 aastat.

* + - 1. **MENETLUSKULUD**

KrMS § 180 lg 1 kohaselt hüvitab menetluskulud süüdimõistetu. Menetletavas kriminaalasjas on süüdistatava menetluskuludeks esimese astme kuriteo toimepanemises süüdimõistva otsusega kaasnev sundraha, ekspertiiside tegemisega kaasnenud kulud ulatuses, mida ei ole välja mõistetud eraldi menetlusse eraldatud Renāts Granovskiselt ja Alexey Kulkovilt või mida ei ole jäetud riigi kanda ning määratud kaitsjatele makstud tasud kohtueelses ning kohtumenetluses.

Sundraha puhul on tegemist üldise kuluga, mille süüdistatavalt väljamõistmise eesmärgiks on see, et menetluse põhjustanud isik kompenseeriks osa kulutustest, mida riik kandis seoses oma üldise avalik-õigusliku ülesandega tagada kriminaalmenetluse toimimine ja sellel on kompensatoorne eesmärk.

Määratud kaitsjale määratud tasu puhul on tegemist tasuga, milline on välja arvestatav määratud kaitsja esitatud tasu taotlustest ja taotlustes märgitud toimingutest ning ajakulu põhjendustest. Kuivõrd kohtulikus menetluses osalemine on tuvastatav ka kohtuistungi protokollist ning kohtueelses menetluses on kohtu arvates tasu taotlustes märgitud tasu suurused vastavuses menetluse ajakuluga, siis on tekkinud kulu mõistlik ja põhjendatud. Seega on olnud määratud kaitsja osalemine ilma lepingulise kaitsja osavõtuta menetluses olnud kohustuslik ja vajalik, kuivõrd tegemist oli esimese astme kuriteo menetlemisega üldmenetluses, mistõttu saab asuda seisukohale, et määratud kaitsjatele makstud tasu nii kohtueelses kui kohtumenetluses on põhjendatud kogu määratud ulatuses.

Ekspertiiside kulu osas märgib kohus, et KrMS § 105 lg 1 kohaselt korraldatakse ekspertiis menetleja määruse alusel vaid siis, kui seda tingib tõendamisvajadus. See tähendab, et ekspertiis määratakse üksnes juhul, kui konkreetse isiku süüdistuse tõendamiseseme asjaolude kindlakstegemise eelduseks on ka eriteadmistele tuginevad uuringud. Prokuratuuril ja uurimisasutusel on kuriteo asjaolude väljaselgitamisel muu hulgas õigus otsustada, kas nad korraldavad tõendite kogumiseks ekspertiise või mitte. Kui ekspertiis on määratud ja tehtud, on selle tegemisega tekkinud kulu KrMS § 175 lg 1 p 3 kohaselt menetluskulu, ent süüdistatavale saab panna selle hüvitamise kohustuse vaid juhul, kui ekspertiisi tingis tõendamisvajadus ja ekspertiisiaktis kirjeldatud uuringu tulemus aitab tõendina kaasa süüdistatava kriminaalasja lahendamisele (vt Riigikohtu kriminaalkolleegiumi 7. detsembri 2012.a kohtumäärus kriminaalasjas nr 3-1-1-120-12).

Narkootilise aine ekspertiisid nr 22E-AN0298, 23E-AN0571, 23E-AN0308, DNA-ekspertiisid nr 23E-GE0384, 23E-GE0236 ja sõrmejäljeekspertiis nr 23E-SS0018 olid kuriteo avastamise seisukohast vajalikud, kuna nende tulemusena koguti süüdistatavate Mihhail Vassiljevi, Renāts Granovskise ja Alexey Kulkovi süüd tõendavaid tõendeid ning tuvastati isikute käitumises kuriteokoosseis. Sellest tulenevalt asub kohus seisukohale, et kuna ekspertiistulemused toetavad süüdistatavate süüküsimust puudutavat tõendikogumit, siis tuleb eelnimetatud ekspertiisikulud jätta süüdistatavate kanda. Mihhail Vassiljevilt tuleb välja mõista narkootilise aine ja sõrmejälje ekspertiisiaktide maksumusest ½, kuivõrd ülejäänud osas on kulu Renāts Granovskiselt välja mõistetud 30.04.2024 kohtuotsusega nr 1-24-2342, milline otsus on käesolevaks ajaks jõustunud. Samuti tuleb süüdistatavalt välja mõista osa DNA ekspertiisiaktide maksumusest, kuna ülejäänud osas on kulud Renāts Granovskiselt, ühe ekspertiisi puhul ka Alexey Kulkovilt, välja mõistetud ning osaliselt 30.04.2024 kohtuotsusega nr 1-24-2342 jäetud riigi kanda.

* + - 1. **KONFISKEERIMINE**

KarS § 184 lg 5 p 2 kohaselt võib kohus kohaldada kuriteoga saadud vara laiendatud konfiskeerimist vastavalt KarS §-s 832 sätestatule. Mõistes isiku süüdi kuriteos, võib kohus KarS-s sätestatud juhtudel konfiskeerida osa kuriteo toimepanija varast või kogu vara, kui see kuulub otsuse tegemise ajal toimepanijale ja kui kuriteo olemus, erinevus isiku legaalse tulu ja varalise seisundi, kulude või elatustaseme vahel või muu põhjus annab aluse eeldada, et isik on saanud vara kuriteo toimepanemise tulemusena või sellise vara arvel (edaspidi kuriteoga saadud vara). Konfiskeerimist ei kohaldata varale, mille suhtes isik tõendab, et tegemist ei ole kuriteoga saadud varaga.

13.09.2023 Harju Maakohtu kohtumäärusega nr 1-23-5139 arestiti laiendatud konfiskeerimise tagamiseks Mihhail Vassiljevile kuuluv sularaha summas 18 110 eurot ja arestiti laiendatud konfiskeerimise asendamise tagamiseks Mihhail Vassiljevi elukohast ära võetud vallasasjad televiisor „Hisense 50A7500F“ (keskmise väärtusega 406,50 eurot), sülearvuti Lenovo Ideapad 100s-14 koos toitejuhtmega (keskmise väärtusega 264,59 eurot), käekell Ralph Christian Armani Exchange AX1368 (keskmise väärtusega 77,50 eurot), neli kuldset värvi ketti, märkega 585 ja kogukaaluga 22,5 grammi (keskmise väärtusega 653,18 eurot, asitõendi vastuvõtmise ja üleandmise akt nr 23ATH25770), pihuarvuti „Google pixel 6 pro“ koos karbiga (keskmise väärtusega 619,79 eurot), käekell „Apple“ 6 seeria (keskmise väärtusega 477,50 eurot), Apple iPhone 11 Pro Max 64GB (keskmise väärtusega 615,66 eurot) ja Apple iPhone 14 Pro Max 128 GB (keskmise väärtusega 1360,48 eurot). Seega kokku arestiti Mihhail Vassiljevi vara summas 22 585 eurot ja 20 senti.

Maksu- ja Tolliameti väljatrüki (kr. toimik II kd, tl 187) kohaselt puuduvad Mihhail Vassiljevil 2022. ja 2023. aastate tulude kohta andmed, kuna ta ei ole tuludeklaratsiooni esitanud. 2021. aastal oli deklareeritud tulu 4154 eurot, 2020. aastal 63 eurot ning 2017.-2019. aastate osas puuduvad tulude kohta andmed, kuna tuludeklaratsiooni isik esitanud ei ole ja isik kandis vangistust. Töötamise registri (kr. toimik II kd, tl 188-189) kohaselt töötas M. Vassiljev 2021.aastal 7 kuud ehitusabitöölisena firmas Plaadi OÜ, kui deklareeritud sissetulek oli 4154 eurot ja alates 2022. aastast kuni vähemalt väljatrüki tegemiseni sõiduautojuhina firmas I.F. LINE OÜ, mis ajaperioodil on tuludeklaratsioonid esitamata. M. Vassiljevi varalist seisundit kajastavate dokumentide vaatlusprotokolli (kr. toimik II kd, tl 190-199, koos CD-plaadiga) kohaselt on talle laekunud 2021.-2023. aastal maksed vanametalli kokkuostu firmadelt kokku summas 24 165,06 eurot ja töötasu 2021. aastal 3674,98 eurot, mis teeb perioodil 2021-2023 keskmiseks sissetulekuks 773 eurot kuus. Samal ajal oli süüdistataval vabaduses kulutused eluasemele, sõiduautole, ülalpeetavatele, igapäevastele kuludele, mis peaksid ületama keskmist palka, s.o sisuliselt oli tema tegelik sissetulek kordades suurem kui 773 eurot kuus ja töötamine palgatööl oli näilik ning vanametalli ärist saadav tulu tema kulutusi ei katnud. Püsivalt palgatööl olles ei oleks ta saanud tegeleda narkootilise aine käitlemiseks juhiste andmise, käitlemise eest palga maksmise ja narkootiliste ainete soetamise ja muu käitlemiseks vajalike tegevustega.

Mihhail Vassiljev on kohtuistungil selgitanud, et tema kodust leitud 10 000 eurot kasutas elektrooniliste sigarettidega kauplemiseks ja selleks oli võtnud 2021. aastal mitu laenu. Varalist seisundit kajastavate dokumentide vaatlusprotokolli kohaselt on ta võtnud 2021. aastal laenu summas 12 570 eurot ja 2022. aastal 2300 eurot. M. Vassiljev ei ole kohtule esitanud ühtegi tõendit, mis kinnitaks, et ta on laenud võtnud just e-sigarettidega kauplemiseks ja, et ta sellega üldse tegeles. Süüdistatava kodu läbiotsimisprotokollist (kr. toimik II kd, tl 136, 148) nähtub, et aknalaual on kaks e-sigarettide suuremat karpi, kuhu ühte mahub suurem peotäis e-sigarette ning magamistoa riiulil on näha sama firma nelja e-sigareti karpi, milledest vähemalt üks on lahti tehtud. Kohtu hinnangul saab sellest järeldada vaid seda, et isik on e-sigarettide suitsetaja. Mitte miski läbiotsimisprotokollis ei viita sellele, et isik oleks endale Saksamaa kaudu suuremaid koguseid e-sigarette tarninud ja neid edasi müünud ning saanud selleks piisavalt elatusvahendeid, nagu ta oma ütlustes on kohtule selgitanud.

Kohus on tuvastanud, et Mihhail Vassiljev tegeles narkootiliste ainete grupis käitlemisega suure varalise kasu eesmärgil, saades tegevuskulusid maha arvestades tulu vähemalt 93 418,90 euro ulatuses ning sissetulekud teistest allikatest on olnud marginaalsed. Seega leiab kohus, et arvestades kuriteo olemust, selle ulatust, pikaajalisust ja kasumlikkust, on alust eeldada arestitud vara kriminaalset päritolu. Sellest tulenevalt on põhjendatud ja vajalik konfiskeerida KarS § 184 lg 5 p 2 ja KarS § 832 lg 1 alusel 13.09.2023 Harju Maakohtu kohtumäärusega nr 1-23-5139 Mihhail Vassiljevi arestitud vara kokku väärtusega 22 585,20 eurot. Samas kuna eelmärgitud vara on arestitud erineval alusel, ei saa kohus sellest arestimise alusest irduda ning peab lähtuma Harju Maakohtu 13.09.2023 määrusest sätestatud arestimise alusest ning konfiskeerima ära võetud rahalised vahendid laiendatud konfiskeerimise korras ja ära võetud vallasasjad laiendatud konfiskeerimise asendamise korras.

KarS § 84 kohaselt kui süüteoga saadud vara KarS § 831 tähenduses või kuriteoga saadud vara KarS § 832 tähenduses, kuriteo toimepanemise vahend või kuriteo vahetu objekt on võõrandatud, ära tarvitatud või selle äravõtmine pole muul põhjusel võimalik või otstarbekas, võib kohus välja mõista summa, mis vastab konfiskeerimisele kuuluva vara väärtusele.

KarS § 84 moodustab konfiskeerimise regulatsiooni suhtes erinormi, andes kohtule pädevuse süüteoga saadud vara võõrandamise, äratarvitamise või selle äravõtmise võimatuse või ebaotstarbekuse korral mõista süüdlaselt välja summa, mis vastab konfiskeerimisele kuuluva vara väärtusele. Sarnaselt KarS §-dega 831 ja 832 on konfiskeerimise asendamise eesmärgiks takistada süüdlase rikastumist süüteo toimepanemise tagajärjel. Kriminaaltulu äravõtmist puudutava regulatsiooni mõtte kohaselt ei tohi aga süütegude toimepanek osutuda süüdlase jaoks kasulikuks (RKKKo 15.03.2011, 3-1-1-4-11, p 9).

Kriminaaltoimikus leiduva isiku varalist seisundit kajastavate dokumentide ja äravõetud esemete väärtust kajastavate dokumentide vaatlusprotokollist ja selle lisast nähtub, et süüdistatava pangakontodel on alates 2021. aastast hakanud toimuma rahavoogude liikumised ning on tuvastatud, et Mihhail Vassiljevil on varalise seisundi vaatlusega tuvastatud teadmata päritoluga sissetulek vähemalt summas 47 500, 278 eurot (kd II, tl 197-198). Seega kuivõrd Harju Maakohtu 13.09.2023 määrusega on konfiskeerimise tagamiseks arestitud vara 22 585, 20 euro ulatuses, tuleb see maha arvestada teadmata päritoluga saadud vara summast ja allesjäänud summa ulatuses, s.o 24 915, 078 euro ulatuses tuleb kohaldada KarS § 84 sätteid ja välja mõista süüdistatavalt, tagamaks kogu konfiskeerimisele kuuluva vara väärtuses summade väljamõistmise. Kuna summa sentides arvestatav suurus on alla 1 sendi, ümardab kohus selle summale eurodes, s.o 24 915 eurot, millise summa mõistab kohus välja KarS § 84 sätestatud alusel.

Kriminaalmenetluses on tuvastatud, et kohtueelsel uurimisel ei saadud kätte kogu kokaiini. Nimelt Alexey Kulkovi kodus oli kogutud tõendite kohaselt 1002 grammi kokaiini, millest saadi menetlustoimingutega kätte 147,24 grammi ning ülejäänud osa müüdi edasi. Seda kinnitas ka A. Kulkov oma ütlustega. Seega jõuti realiseerida 854,76 grammi kokaiini. Kogutud tõendite kohaselt müüs süüdistatav kokaiini hinnaga 60 €/g, millest tulenevalt saadi tulu kokku vähemalt 51 285,60 eurot. Konfiskeerimise asendamise eesmärk on seega tagada, et isik ei saaks kuriteo läbi kasu ka siis, kui kuriteoga saadud vara on võõrandatud või muul viisil konfiskeerimiseks kättesaamatu. Suure osa kriminaalsest tulust on Mihhail Vassiljev ära tarvitatud ning kuivõrd narkootiliste ainete käitlemisega tegelesid Mihhail Vassiljev ja Renāts Granovskis ühiselt ja kooskõlastatult, tuleb tulu jagada kahega. Seega kohus leiab, et on põhjendatud kohaldada KarS § 831 ja § 84 sätteid ja Mihhail Vassiljevilt kuulub välja mõistmisele laiendatud konfiskeerimise asenduse korras 25 642,80 eurot.

Samuti on tuvastatud, et Mihhail Vassiljev ja Renāts Granovskis tegid narkootiliste ainete käitlemisel kulutusi kokku summas 28 500 eurot, mis on KarS § 83 mõttes kuriteo toimepanemise vahendiks. Kuivõrd narkootiliste ainete käitlemisega tegelesid Mihhail Vassiljev ja Renāts Granovskis ühiselt ja kooskõlastatult, tuleb ka tehtud kulutused jagada kahega. Seega kohus leiab, et oleks põhjendatud kohaldada KarS § 83 lg 1 sätteid ja kuna süüteo toimepanemise vahend on ära kulutatud, tuleks kohaldada KarS § 84 sätteid. KarS § 84 aga ei näe ette võimalust konfiskeerimise asendamist tahtliku süüteo toimepanemise vahendi rahalise väärtuse väljamõistmist konkreetse summana, kuigi summa suurus on tuvastatav. Seetõttu, kuivõrd ka tahtliku süüteo toimepanemiseks kasutatud vahendiks oli kuritegelikul teel saadud vara, s.o rahalised vahendid, tuleb kohaldada, KarS § 832 lg 1 ja § 84 sätteid ja Mihhail Vassiljevilt kuulub välja mõistmisele laiendatud konfiskeerimise asenduse korras 14 250 eurot.

Kriminaalasjas on tuvastatud, et Mihhail Vassiljev ja Renāts Granovskis ostsid Läti Vabariigist sõiduauto BMW X5 Inglismaa registreerimismärgiga SY510WE, mille transpordi autotreileriga Eesti Vabariiki korraldasid, kui sõiduautos BMW X5 oli 20 kg amfetamiini. Autotreiler peatati ja sõiduauto BMW X5 reg. märgiga SY510WE toimetati aadressile Rannametsa tee 4, Pärnu, kus sellele teostati läbivaatus ning sõiduauto asub ka hetkel seal. Kuivõrd sõiduauto oli kuriteo toimepanemise vahendiks KarS § 83 mõttes ja seda kasutati narkootilise aine veoks ja kattevarjuna, loomaks mulje, et tegemist on sõiduki vedamisega, kuigi tegelikkuses oli sõidukisse paigutatud kohvrite sisu sõiduki enese maksumusest kordades suurem, kuulub see konfiskeerimisele KarS § 83 lg 1 alusel.

* + - 1. **ASITÕENDID**

Kriminaalasja materjalidest nähtuvalt on kriminaalmenetluse käigus ära võetud erinevaid esemeid ning neid on ka vaadeldud. KrMS § 306 lg 1 p 13 kohaselt peab kohus lahendama küsimuse, kuidas toimida asitõendite ja kriminaalmenetluses äravõetud, arestitud või konfiskeerimisele kuuluvate muude objektidega. Seega peab kohus võtma seisukoha esemete osas, milliste kohta ei ole kohtueelse menetluse lõpule viimisel menetlusotsustust tehtud, mis on kas kriminaaltoimikus või hoiustatud kohtueelse menetleja juures. Kriminaalasja materjalidest nähtuvalt on kriminaalasjas erinevaid asitõendeid, milledest osa asub Põhja prefektuuri asitõendite hoidlas, osa digitaalseid andmeid Maksu- ja Tolliameti ja PPA Keskkriminaalpolitsei andmelaos ja andmehoidlas, sõiduk BMW X5 reg. märgiga SY510WE Maksu- ja Tolliameti angaaris Rannametsa tee 4 Pärnus ja narkootiline aine EKEI keemiaosakonnas. Sõiduki osas on seisukoht meetmete osas võetud juba ülalpool.

KarS § 191 kohaselt konfiskeerib kohus käesolevas jaos sätestatud süüteo (KarS 12. peatükk, 1. jagu, KarS § 183 kuni § 190) toimepanemise vahetuks objektiks olnud aine või eseme või süüteo ettevalmistamiseks kasutatud eseme. Sätte sõnastusest saab seega järeldada, et konfiskeerimine on kohustuslik. Samuti sätestab KarS § 83 lg 4, et vahend, aine või ese konfiskeeritakse, kui selle omamiseks vajalik luba puudub. Kuivõrd süüdistataval narkootilise aine käitlemiseks, s.h omandamiseks, valdamiseks ja edasiandmiseks seadusest tulenev luba puudus ja see puudus ka Harju Maakohtu 30.04.2024 otsusega süüdi mõistetud R. Granovskisel ja A. Kulkovil, on ka selle sätte puhul tegemist kohustusliku normiga, mis laieneb ka teise otsusega süüdimõistetutele ning peaks välistama aine väljaandmise ka nendele. Eeltoodust lähtuvalt konfiskeerib kohus EKEI keemiaosakonnas hoiustatud ekspertiisist nr 23E-AN0298 järele jäänud kokaiini sisaldava pulbri, ekspertiisist nr 23E-AN0571 järele jäänud amfetamiini sisaldava pulbri, kanepist valmistatud hašiši, kanepiõisikud, metonitaseeni sisaldavad pulbrid, protonitaseeni sisaldavad pulbrid ja kokaiini sisaldava pulbri ning ekspertiisist nr 23E-AN0308 järele jäänud amfetamiini sisaldava pulbri ning jätab need narkootilist ainet sisaldavad pulbrid, samuti kanepiõisikud ja hašiši NPALS § 7 lg 3 ja KrMS § 126 lg 3 p 1 alusel ekspertiisiasutusele aine säilitamiseks, õppeotstarbel kasutamiseks või hävitamiseks.

Põhja prefektuuri asitõendite hoidlasse on asitõendi üleandmise-vastuvõtmise akti nr 23ATH25772 hoiustamiseks üle antud 7 pakendit. Esimeses pakendis on vaakumpakend koos maalriteibiga (pakend Matk-1), roheline märkmepaber, kirjega „+37257918719, Roobu 2 Maardu, 74111 Harju maakond“, BMW X5 reg märgiga SY510WE ära võetud läbipaistvate kilekaantega mapp inglisekeelsete dokumentidega (lisa 1), ekspertiisiaktiga nr 23E-SS018 tagastatud pappkarp, milles kaks kilepakendit, papp-karbi tükk, papp-pakend, paberilipik, pabervoldik, silikoonist kork, fooliumkaanega tühi plastpudel, termipaberlipik (pakendid 1-4). Nimetatud asjade puhul on tegemist nii ekspertiisist tagastatud esemetega, millised minetavad kohtuotsuse jõustumise järgselt väärtusega, kui ka narkootilise aine käitlemise vahenditega või sõidukist leitud väärtusetute esemetega. Kohus leiab, et sõidukist leitud inglisekeelsed dokumendid kuuluvad konfiskeeritava sõiduki juurde ja tuleb jätta sõiduki juurde kuni sõiduki lõpliku saatuse otsustamiseni, muud esemed on aga väärtuseta asjad ja tuleb hävitada KrMS § 126 lg 3 p 4 alusel.

Teiseks pakendiks on punane kohver, milles on pappkarp, milles omakorda lauamäng Take 5, sini-musta värvi seljakott, rohelised püksid, mustad püksid kirjega Recco, mustad püksid kirjega Trail, punane kiiver, kohvri nagi Samsonite Worldproof, teibitud kiletükid, millel valge leht kirjega Artem Viktorov. Kohver ja selle sisu on narkootilise aine käitlemiseks kasutatud vahendid, mille lisamine kohvrisse oli tingitud soovist luua kohvri sisule juhusliku kontrollimise ja läbivalgustamise puhul usutavust ning kandis endas eesmärki hõlbustada kuriteo toimepanemist. Seega saab neid esemeid pidada tahtliku süüteo toimepanemiseks kasutatud ja süüdistatavale kuuluvaks vahendiks KarS § 83 lg 1 tähenduses ning kuivõrd nendel asjadel puudub materiaalne väärtus, tuleb need esemed konfiskeerida KarS § 83 lg 1 alusel ja hävitada KrMS § 126 lg 3 p 4 alusel kui väärtuseta asjad.

Kolmandaks pakendiks on punane kohver, milles on kilekott, milles puidust mänguasjad, musta-kollast värvi kott, milles kaks sinist punasega töökitlit HaVeP 2000 suurus 58, hallikas-roosa spordikott, milles seelik kirjega Miss Amerika, kirju pusa, Non Grada, pruun pusa kirjega New Balance, sinised teksased Fabienne Chapot, roosad tunked kirjega Mountain Peak, hall seljakott Eastpak, kohvri nagi Samsonite, punane võtmehoidja valgest metallist võtmega. Kohver ja selle sisu on narkootilise aine käitlemiseks kasutatud vahendid, mille lisamine kohvrisse oli tingitud soovist luua kohvri sisule juhusliku kontrollimise ja läbivalgustamise puhul usutavust ning kandis endas eesmärki hõlbustada kuriteo toimepanemist. Seega saab neid esemeid pidada tahtliku süüteo toimepanemiseks kasutatud ja süüdistatavale kuuluvaks vahendiks KarS § 83 lg 1 tähenduses ning kuivõrd nendel asjadel puudub materiaalne väärtus, tuleb need esemed konfiskeerida KarS § 83 lg 1 alusel ja hävitada KrMS § 126 lg 3 p 4 alusel kui väärtuseta asjad.

Neljandaks pakendiks on sinine kohver, milles on kaks kilekotti puidust mänguasjadega, võimlemismatt, hall pleed, hallid tunked kirjega Snovgear, must laste tekk kirjega Play Go, puidust mäng Play Tive Junior karbis, 2 pakki komme Haribo, 2 pakki komme Enjoy Mix, kilekott puidust mänguklotsidega. Kohver ja selle sisu on narkootilise aine käitlemiseks kasutatud vahendid, mille lisamine kohvrisse oli tingitud soovist luua kohvri sisule juhusliku kontrollimise ja läbivalgustamise puhul usutavust ning kandis endas eesmärki hõlbustada kuriteo toimepanemist. Seega saab neid esemeid pidada tahtliku süüteo toimepanemiseks kasutatud ja süüdistatavale kuuluvaks vahendiks KarS § 83 lg 1 tähenduses ning kuivõrd nendel asjadel puudub materiaalne väärtus, tuleb need esemed konfiskeerida KarS § 83 lg 1 alusel ja hävitada KrMS § 126 lg 3 p 4 alusel kui väärtuseta asjad.

Viiendaks pakendiks on kollane kohver, milles on punased püksid Worldwide, must seljakott BlackBerry, mustad tunked Colorado, suusasaapad Salomon suurus 28,5. Kohver ja selle sisu on narkootilise aine käitlemiseks kasutatud vahendid, mille lisamine kohvrisse oli tingitud soovist luua kohvri sisule juhusliku kontrollimise ja läbivalgustamise puhul usutavust ning kandis endas eesmärki hõlbustada kuriteo toimepanemist. Seega saab neid esemeid pidada tahtliku süüteo toimepanemiseks kasutatud ja süüdistatavale kuuluvaks vahendiks KarS § 83 lg 1 tähenduses ning kuivõrd nendel asjadel puudub materiaalne väärtus, tuleb need esemed konfiskeerida KarS § 83 lg 1 alusel ja hävitada KrMS § 126 lg 3 p 4 alusel kui väärtuseta asjad.

Kuuendas pakendis on A. Kulkovi elukoha Nõmme tee 11-67, Tallinn läbiotsimisel leitud ja ära võetud esemed: soonsulguriga kilokott (pakend Kulkov-1), menetleja pakend (Kulkov-2), 2 vaakumpakendit (pakend Kulkov 3-4), avatud vaakumpakend ja märkmepaber kirjega „71.50“ (pakend Kulkov-5), menetleja pakend (Kulkov-6), soonkinnisega kilekott (pakend Kulkov-7), kaanega plastkarp (pakend Kulkov-8), vaakumpakend valge paberlipikuga kirjega „50“ (pakend Kulkov-9), 2 soonkinnisega kilekotti (pakend Kulkov-10), vaakumpakend kirjega „194“ (pakend Kulkov-12). Eelloetletud esemete puhul on tegemist menetleja pakenditega ja narkootilise aine pakendamiseks kasutatud pakenditega, millistest viimased on tahtliku süüteo toimepanemiseks kasutatud ja süüdistatavale A. Kulkov kuulunud vahendid KarS § 83 lg 1 tähenduses. Kuivõrd nii menetleja pakenditel kui ka süüteo toimepanemiseks kasutatud vahenditel puudub materiaalne väärtus, tuleb süüteo toimepanemiseks kasutatud vahendid KarS § 83 lg 1 alusel konfiskeerida ning nii konfiskeeritud süüteo toimepanemise vahendid kui ka menetleja pakendid tuleb KrMS § 126 lg 3 p 4 alusel hävitada kui väärtuseta asjad.

Seitsmendas pakendis on pakendatud ekspertiisist tagastatud esemed, milleks on: must kilepakend koos 10 vaakumpakendi ja 10 läbipaistva kaanega musta plastkarbiga (pakend Pakk 1, sinine kohver, 10 pakki), must kilepakend koos 4 vaakumpakendi ja 4 läbipaistva kaanega musta plastkarbiga (pakend Pakk 1, kollane kohver, 4 pakki), must kilepakend koos 6 vaakumpakendi ja 6 läbipaistva kaanega musta plastkarbiga (pakend Pakk 2, kollane kohver 6 pakki), must kilepakend (pakend Hyundai-9), must kilepakend (pakend Hyundai-18), 8 läbipaistvat vaakumkilepakendit, milles musta värvi plastikkarbid (pakendid Hyundai 1-8), 8 läbipaistvat vaakumkilepakendit, milles musta värvi plastikkarbid (pakendid Hyundai 10-17). Kuivõrd kõigi nende eelloetletud pakendite puhul on tegemist narkootilise aine käitlemise vahenditega, mis olid süüdistatavate poolt soetatud koos narkootilise ainega ja kuulusid süüdistatavatele, s.h Mihhail Vassiljevile, on tegemist tahtliku süüteo toimepanemiseks kasutatud vahenditega KarS § 83 lg 1 tähenduses ning kuivõrd nendel asjadel puudub materiaalne väärtus, tuleb need esemed konfiskeerida KarS § 83 lg 1 alusel ja hävitada KrMS § 126 lg 3 p 4 alusel kui väärtuseta asjad.

Kriminaalasja kohtueelsel menetlusel on kinni peetud isikutelt Nikita Baranovskiselt, Alexey Kulkovilt, Renāts Granovskiselt ja Mihhail Vassiljevilt ära võetud nende kasutuses olnud telefonid ning nendest telefonidest on tehtud koopiafailid ning telefonides olevad raportfailid, andmestikud ja fotod on hoiustatud Maksu- ja Tolliameti ja PPA Keskkriminaalpolitsei andmehoidlates. Kohtuotsuse jõustumisel kaotavad need koopiafailid, raportfailid, andmestikud ja fotod oma tõendusliku väärtusse, mistõttu tuleb need asitõendina käsitletavad andmed hävitada kui väärtuseta asjad. Kuna tegemist on digitaalsete andmetega, tuleb need andmelaost ja andmehoidlast kustutada. Seega tuleb kustutada: Nikita Baranovskise mobiiltelefoni Samsung Galaxy S21, SN: R58M41ZGK5Y, IMEI1: 356261106616723, IMEI2: 356262106616721 asuvatest andmetest loodud ja Maksu- ja Tolliameti andmelaos hoiustatud koopiafail, Aleksei Kulkovi mobiiltelefoni Huawei Mate 20 Pro (LYA-L29), IMEI1: 862854043937686; IMEI2: 8628540439477693 ja mobiiltelefoni Apple iPhone 7 Plus (A1784), IMEI: 355356087250673 PPA Keskkriminaalpolitsei andmehoidlas hoiustatud raportfailid, töödeldud andmestik ja jäädvustatud fotod, Renāts Granovskise mobiiltelefoni Apple iPhone 7 (A1778), IMEI: 355324081992252 PPA Keskkriminaalpolitsei andmehoidlas hoiustatud raportfailid, töödeldud andmestik ja jäädvustatud fotod, Renāts Granovskise mobiiltelefoni Apple iPhone 14 Pro Max, IMEI1: 359265380436739, IMEI2: 359265380228698 PPA Keskkriminaalpolitsei andmehoidlas hoiustatud raportfailid, töödeldud andmestik ja jäädvustatud fotod, Mihhail Vassiljevi mobiiltelefoni Apple iPhone 11 Pro, IMEI1: 352870112857990, IMEI2: 352870112814330 PPA Keskkriminaalpolitsei andmehoidlas hoiustatud raportfailid, töödeldud andmestik ja jäädvustatud fotod ning Mihhail Vassiljevi mobiiltelefoni Apple iPhone 14 Pro Max (A2894) IMEI1: 358281860119027, IMEI2: 358281860054687 PPA Keskkriminaalpolitsei andmehoidlas hoiustatud raportfailid, töödeldud andmestik ja jäädvustatud fotod.

* + - 1. **SALVESTISED**

Kriminaaltoimikus on DVD plaat, mis on 27.04.2023 jälitustoimingu protokolli lisa (kd I, tl 24), DVD-plaat, mis on 04.05.2023 asitõendi vaatlusprotokolli lisa (kd I, tl 115), DVD-plaat, millele on salvestatud andmed A. Kulkovi varalise seisu kohta 27.07.2023 (kd I tl 127), CD-plaat 01.03.2023 kõneeristuste vaatlusprotokolli lisa (kd I tl 210), DVD-R plaat 31.05.2023 asitõendi vaatlusprotokolli lisa (kd II tl 52, DVD-R plaat 07.08.2023 jälitustoimingu protokolli lisa (kd II tl 102), CD-R plaat 18.08.2023 asitõendi vaatlusprotokolli lisa (kd II tl 157), CD-R plaat 08.09.2023 vaatlusprotokolli lisa (M. Vassiljevi iPhone 14Pro Max) (kd II tl 167), DVD-R plaat millele on salvestatud andmed M. Vassiljevi varalise seisu kohta 30.08.2023 (kd II tl 199). Kuivõrd salvestiste puhul on tegemist menetlustoimingu protokolli lisaga, mis kuuluvad protokolli juurde ning kahel teabekandjal on andmed süüdistatavate varandusliku seisu kohta, siis ei hakka kohus teabekandjate osas kohtuotsuse resolutsioonis eraldi seisukohta võtma. Tegemist ei ole asitõendite või kriminaalmenetluses äravõetud, arestitud või konfiskeerimisele kuuluvate muude objektidega, mille osas peaks kohus ära märkima kohaldatavad meetmed KrMS § 306 lg 1 p 13 sätestatud korras. Kuna teabekandja puhul on tegemist protokolli juurde kuuluva lisaga, jäetakse teabesalvestis säilitamiseks kriminaaltoimikusse ja kohus teabekandja osas eraldi otsustust vastu ei võta.

|  |  |  |
| --- | --- | --- |
| Karin Jagantrahvakohtunik | Märt Tomingeesistuja | Meelis Kurgpõldrahvakohtunik |

/allkirjastatud digitaalselt/